text:
玉米熟蝦船 X 2
厚燒玉子
炸蝦天婦羅 - 今次好大隻蝦呀
彩虹卷
燒牛肋骨 - 估唔到塊牛肉都好長 同埋好有牛味呀
筋子
芥辣八爪魚軍艦 / 飛魚子
三文魚 / 油甘魚 / 玉子 / 海膽軍艦 / 三文魚籽軍艦
炸軟殼蟹
炸野菜餅烏冬
中華沙律
三文魚頭湯
里奧大人嘅芝麻糊 ( 熱 ) - 食完變烏咀狗 嘩哈哈哈
我同家姐 share 食幻彩珍珠 ok 啦 d 生果無咩味 家姐話食完 d 涼粉 好有薄河味定咩 我話涼粉不嬲係咁架喎
家姐抽嘅
我抽嘅
( 18-SEP-2014 THU )
里奧大人上大陸 不過我 7 點半起身喇 因為約咗 8 卦食早餐 不過我想食完睇下報紙 之後佢黎咗先再傾計囉 ~
菇場忙啦 有時唔明 d 人做乜鬼 做嘢快唔係問題 但要睇清楚先做丫嘛 會計部阿矮無啦啦同我講話開咗重覆 D/N 但我話唔會喎 有 commission 先會開 同埋資料係佢比家嘛 之後我就再即刻 check system 啦 原來我之前 lock 咗 number 但寫明會 will use 我咪話佢囉 妳月中咁快 post 以前月尾 post 大佬呀 月尾都會有 D/N 家嘛 佢話同番佢阿頭講 要開番 C/N 衝番條數 之後我先慶啦 我同佢講 上次我又係有張 D/N 寫明 will use 妳都照 post 今次又係咁 唔該睇清楚 remark 先 post 啦 寫咗都照 post 咁我唔駛寫啦 之後佢好尷尬話知道知道 我真係頂佢唔順囉 表現自己唔係咁家嘛 ~
忙到 12 點就搞掂 可以抖下 ~
又勁想食酸辣米線呀 不過 lunch time 仲未餓 所以出去買生果 差唔多 1 點先去買酸辣米線番菇場食 勁趕 哈哈 ~
感恩唔太忙喇 所以即做 filing 張枱小咗好多嘢喇 開心開心 ~
放工即走 約咗媽咪去元氣 依家超方便呀 淘大間板長改咗做元氣 咁我唔駛去德福咁遠 ~
唔醒起要坐卡位 所以我 6 點要去到啦 好感恩有最入果張卡位 其實仲有 1 張 不過近門口就唔多鍾意 好熱咁 不過最入果張又超勁凍 所以我拎湯番屋企嘅時候 順便拎件披肩 唔係凍病都似 哈哈 ~
家姐 6 點 45 分到喇 食下傾下 差唔多 8 點就走喇 ~
送埋媽咪搭的士 家姐已經想開車門 點知個司機見到媽咪坐輪椅就即走 勁衰格 所以我一定會投訴囉 ~
同家姐行萬寧 之後同家姐行淘大 問佢要唔要扭蛋 因為有 8 哥 估唔到佢話扭喎 咁每人比一次錢啦 哈哈 扭一次要 $16 真係貴啦 好在扭咗唔同嘅狗仔咋 ~
咁家姐叫里奧大人一陣抽一次 咁我打比里奧大人啦 原來都已經 9 點 佢仲咁啱已經喺九龍灣添 佢話食糖水喎 咁家姐又話好 咁一齊去松記啦 ~
差唔多 10 點走喇 番到屋企即沖涼 之後打陣機 11 點瞓喇 ~


c: text/html

text:
August 31, 2015, Monday
今日約咗Akiramay食lunch, 平時佢無主意去邊道食, 但今日佢話想食泰菜.
平時佢由火車站行去尖東, 經過新東海中心天橋出口, 都見到阿來記貼出嚟個牌, 今日不如去試吓.
呢份就係阿來記嘅餐單, 一行入去, 原來係快餐式泰菜
間餐廳由兩個鋪仔合成, 第一個鋪係廚房加收銀處櫃檯, 仲有幾張吧櫈(有的人排緊隊, 我唔好意思影人地啦). 黐著隔離鋪就係坐嘅地方. 地方細又放咗好多張檯, 好迫呀! leaflet右下角影張相睇落幾靚...梗係, 未坐人麻. 我地坐四人檯, 但入面兩個座位根本行唔到入去坐(咁迫我梗唔入去坐, 除非四位都係相識啦). 咁我地坐出面, 張檯就變成兩人檯.
因為係快餐店, 要去櫃檯付錢先買票. 都未睇清楚餐單, 見到星期一係海南雞飯, 咁我地兩個都要海南雞飯.
快餐店形式, 可能請個洗碗仲貴過用即棄食具, 全部都係用即放棄食具.
海南雞飯, 的飯都好肉幾多. 的雞肉都幾滑
呢碗係冬蔭公湯, 以泰菜嚟講係唔合格. 只酸不辣, 唔夠味. 可過想點吖, 份午餐咁平, 冬蔭公湯成本好貴, 大量製作好難煮得好味.
要了咖啡, 普通快餐店即溶加啡, 唔夠熱, 但唔算難飲.
一份餐HK$42, 只係抵, 但唔可以講好食. 但佢嘅海南雞飯唔算差, 好食過港晶中心嗰間Killney星加坡餐廳.
好唔好帶麻煩鬼同慢麼麼過嚟試吓呢? 講泰菜, 新曼谷餐廳好食的喎.

robotstxt: allowed

filter: keep


text:
唔小心..左人地條女兩獲 - npnt
星期四同左個有男朋友既女仔出街
佢之前黎過我地公司見秘書我帶左佢去一間中環高級義大利餐廳食飯.佢非常開心.大家有講有笑,我又有問佢男朋友既事.佢話都好擔心將來冇錢買樓,我就話如果佢地買樓有問題我可以俾層樓佢地住,佢可以話係佢朋友平租俾佢.佢好開心...後來我地去左睇美國隊長.其實我已經睇過... 不過冇話佢知.我問佢想唔想參觀下我屋企,話可以同打算俾佢住個間差唔多.佢問我會唔會有企圖架... 我話冇啦最後都有上到黎.我開左套戲睇,然後佢話好累,我就幫佢按下背.佢話好舒服,話男朋友從來都唔幫佢按...我話我按腳好好架,連按腳都識.佢話都好我就幫佢按左都成20分鐘.後來我都想同佢親吻,點知佢話下次先,叫我服伺多佢一陣.我地冇做D咩,除左我有車下佢對腿同隻腳之外.後來我就送左佢返屋企,成程路我地都有牽手.之後入左佢屋企...我好自然就入左佢度...好爽...有時真係唔想出返黎...最後我中出左..希望無事.
我地今晚又見面,佢男朋友要陪媽媽提早過母親節,因為聽日唔得閒.佢話今晚再約,叫我帶佢去食日本野.我話知道有間魚生每日好新鮮送黎... 希望今晚有進展.
.
其實琴晚都幾開心.我地食完飯去左間酒吧係soho,都坐左2個鐘.佢話覺得男朋友俾唔到佢想要既野,但因為一齊左一段時間,覺得自己好自私.我就安慰佢,話其實點會呢... 每個人未覺婚都有自己選擇.佢講到男朋友成日鬧佢要求高,我又話點會呢?人望高處好正常... 成個過程大家都有傾有講後來我就話車佢周圍兜下,跟住買左些糖水話不如上我到食,舒服少少.上到屋企我地就開電腦播套戲,食糖水,我就玩下佢頭髮,然後好快就kiss同搞埋.佢唯一唔肯就係幫我,佢話覺得對唔住個男仔.我話唔緊要.之後佢有話佢男朋友經常會幫佢,我真係笑死.唔知做咩琴晚好有力氣,玩了很久.我5點幾6點就送佢返屋企,佢話佢父母會鬧佢如果佢地起身佢未返到.
我仲同佢講下次請佢男朋友食我既bb們.


text:
第一次之醉-Sunny
去左澳洲讀書既阿潮放暑假返左黎香港
於是今晚約左米九,阿財四丁友去上水名壽司食dinner
好耐冇見既佢剪左個碧咸頭,又帶住條唔粗唔幼既金鍊
佢今次同晌個女同學兼女友一齊返黎
不過佢染上左兩樣惡習:食煙,豪賭
食完dinner之後,晌上水行左陣就去阿熙做緊果間紅樹林餐廳度飲野
順便等埋阿熙放工,言談間覺得阿潮大個仔左,而米九,阿財都係冇變
紅樹林既格調雖不及蒙地卡羅,但講到侍應既質素真係有過之(尤其係女)
終於等到阿熙放工,一行五人再轉戰落bar
阿潮做左5個月,做埋12月就辭工,個經理話升佢做部長都唔做
阿熙係叻仔,我睇好佢!
吹水吹到成點幾,叫左成12支喜力,埋單成$424
今次真係有7成醉,個感覺好正
之後就搭小巴返歸,再醉醺醺咁行一段路仔,返到屋企冇沖涼就訓著左
今日用左差唔多兩舊...又買唔到充電電池
唉!真羨慕阿潮,有錢仔可以一走了之,過去豪賭泡女
緊係啦!d錢係你老豆既血汗錢咋!
今期mark6又係買中隔離...哈哈!我會keep住買...希望
(好想同朋友合資開間全北區及大埔最top既餐廳)
醒下啦!俾心機考好埋last一次al吧啦!
p.s.寫日記應該係隨心所欲咁去寫,既直接又冇格式!
有必要好似交作文咁去寫日記咩?寫下近況,新事物都要感覺嗎?
妳連呢個都未寫好,又話開另一個新日記...三分鐘熱度?
或者係妳我既life style唔同
呢篇係我同妳既日記中最後一篇日記
我要走了,BYE!


text:
東亞病夫
話說係呢個咁勞累的聖誕節之後﹐我都係無乖乖地早睡早起﹐於是就係今日出問題喇.
今朝起身的時候已經覺得好唔妥﹐但係係乜野就講唔出﹐淨係覺得好似想嘔咁樣.後來呢個唔多妥的感覺就一直維持到我代完同事 on duty 之後去食飯.
平時我真係好大食的時候﹐食一個吉野家下午茶餐的牛肉飯係唔夠的.至於平時我都會加一個海苔珍菌 (其實都係雜菇) 或者係加一個 salt 燒鯖魚﹐咁加埋平野飲其實就夠飽架喇.
但係今日我就連一碗仔的牛肉飯都食唔晒﹐咁你話咩事﹐我仲食到半路想嘔添.
呢種想嘔的情況一路都維持到成個下午﹐然後﹐呢個時候我的老世就話要同我講野. OK, 咁等左成個下午之後佢終於同佢入去 meeting room 傾一d 好重要的野 - 前途.
弊就弊在我坐的位﹐係正個冷氣風口底下﹐d 風一路係咁吹住我個頭﹐我一路都 feel 到佢強烈的冰冷感覺.
係呢個咁弱雞的時候﹐我最需要 (又最唔需要) 就係呢種最後一 kick….一 kick-off, 就所有野來爆晒出來….
開完會我已經拿拿聲走﹐未番到屋企我已經係連行路都無力.好凍﹐一路行一路覺得超凍.番到去的時候我真係成個人都訓晒落去張床度﹐完全係唔識郁﹐蓋左好多張被﹐又覺得好熱﹐又覺得好凍……唔使問阿貴都知係發燒喇.
攪左一大晚﹐食番d 粥水﹐加粒 Panadol, 散左一身汗﹐邪從汗去﹐無咁辛苦囉.短短一晚之內由無事﹐到發燒﹐到坐起身食飯都無力﹐到食到粥﹐到退埋燒.第二朝基本上已經退晒燒﹐只不過係仲有d 咩肚痛呀﹐頭痛呀呢d 咁的「併發症」.但係聽日都係番唔到工… 因為實在係太 weak
好野﹐又請病假.難怪被同事謔稱為「東亞病夫」.


text:
2015年1月29日 星期四
[是日踩單車] 啟德郵輪碼頭
路線: 黃大仙 - 啟德郵輪碼頭 - 觀塘碼頭 - 油塘 (來回)
用時: 三個半小時左右
距離: 27.32 KM
日期: 2015年1月29日
相機: HTC ONE
是日去踩單車,之前多數踩郊區,咁今次就試下踩市區.今次由黃大仙開始,踩到去油塘,途中經過啟德郵輪碼頭同觀塘碼頭.呢條路除左郵輪碼頭果段之外,其實唔多好踩,因為多車又多燈位,踩幾下就要停,又要睇實四圍D車.下次再踩,我都可能揀凌晨先去踩,少車D安全D.呢到成條路都係平路,所以除左路上交通之外,唔會有咩難度.另外,因為如果第一次踩,應該記熟D街名,因為係九龍灣果頭D路都幾複雜,有好多條路,但有D路有限制,例如唔轉得某個方向或者.我地就係因為記唔熟,所以途中有行錯路,要停車睇下Google Map.
啟德郵輪碼頭係我地第一個checkpoint.我係第一次去啟德郵輪碼頭,對於我黎講,最特別就係係跑道公園裏面有塊係香港市區都少見嘅草地.係郵輪碼頭參觀完後,就去左check point 2 — 觀塘碼頭同個海濱公園.睇完果三個疊起嘅箱,我地就一鼓作氣踩去油塘.鑑於踩完都五點幾差唔多六點,放工會多車,所以我就hea到七點先回程歸家.
位置: 香港啟德
訂閱: 文章 (Atom)


text:
2008年6月28日 星期六
花花世界@北海道 - Day4 28/6/2008 洞爺湖>苫小牧>帶廣>富良野
今日行程全日都係為咗食,雖然好多時間響架車度,但絕對值得!起身梳洗後先去食早餐,對天祥真係好失望,早餐選擇好少,好唔掂!食完上房執好行李就 check out,離開洞爺湖.途經洞爺湖公園同展望臺,落車行咗一陣,映嚇相,又上車向苫小牧出發.開車無耐又有警察查車,今次佢哋 check 得好認真,又查駕駛執照又 call 上台 check,足足搞咗成20分鐘先放人.
我哋隨即向苫小牧進發.睇地圖好似好近咁,但行車用咗差唔多3個鐘,此行目的為咗去試早前一個電視節目介紹過嘅食北寄貝哋食堂.食堂位於碼頭邊,去 到已經大排長龍,姑媽姑丈先排隊,我哋一家三口就同爺爺嬤嬤去附近菜市場行咗一陣,買咗 d 士多啤梨做飯後果.等咗一陣就有位喇,坐低睇嚇餐牌先,嘩!估唔到咁平,一個響螺刺身都係¥1000,我哋叫咗響螺刺,北寄貝刺身丼飯,咖哩北寄貝飯,北 寄貝拉麵,北寄貝湯,黑椒牛油炒北寄貝,燒北寄貝同海膽,埋單都唔駛¥9000.d嘢又鮮甜又好味,真係超值.食飽先去附近西松屋補給,再出發去帶廣.
上車無耐因為飯氣供心,大家都瞓晒覺.由苫小牧去帶広所需時間仲耐,我哋兩點幾上車六鐘先到,揸咁耐車專程為咗碗豚肉飯,但實在值得,豚肉 juice 到不得了,肉質又鬆又軟,佩埋個燒汁簡直一流,食完再去附近買埋好出名嘅焗番薯,就揸車去富良野,到達 New Furano Hotel 已經 11 點,check in 之後就休息.
(day 4 完)
張貼者: jacqueline 於 上午5:56
標籤: 2008 花花世界@北海道
訂閱: 張貼留言 (Atom)


text:
好多時你會發現身邊有D人係轉數好快,好鬼醒目,特別生長係香港呢個地方,醒目仔真係週街都係,而一般黎講你會發現香港大同D竹昇仔竹昇妹係有明顯的分別,不過香港一般都係只係醒目仔居多,但成功的醒目仔同用錯地方的醒目仔,係有好大的分野,轉數快並唔代表一定成功,一個成功的醒目仔一般都有唔同的原素.
如果你有睇過Prison Break的話,其實係第一集介紹Michael Scotfield出場的時候,係有講到主角有一種病叫做Low latent inhibition (低潜在抑制症),或許好多人一睇就閃過左呢一下,但係對我黎講就真係意義重大,因為我好懷疑自己也同時患有呢一種病症.
不過你地唔駛驚,呢種病症唔撚係代表我係痴鳩線,不過為左釋除疑慮,等我先定義一下呢個係乜野的病.相對於一般的正常人黎講,好多時一般正常人,都可以好集中去處理面前的訊息,例如你要過馬路,你會留意紅綠燈,而你的潛意識會壓低其他同時發生緊的野去影響你的大腦.但係患左呢個低潜在抑制症的人,佢會係同一個畫面時不自主地接收晒目前成個畫面的野,如紅綠燈的顏色,車黎緊的方向,對面條阿毛撩緊nose屎,著咩衫,地下有幾隻貓狗係度追逐,隔黎D人講緊乜….etc,所有的野係個腦入面都會係差唔多重要,因此個大腦真係會好易痴線,因為每日會進入你個腦而又源源不絕的訊息將會係咁塞入去,因此一個正常的人係好容易因為無法處理咁多資訊而患有A.D.D (Attention Deficit Disorder),即注意力不足過動症,亦即係無法集中做任何野,通常呢D人讀書會好差,亦無法工作.
但係Prison Break的主角就唔同,因為當一個智力較高的人得到呢個病,反而可能成為一種天賦,因為當一個智力高的人接收咁多訊息的時候,佢個大腦仲會有效咁去處理入黎的訊息,所以好多時候佢睇的野就會闊左好多,諗到的野就會多左好多,因此輸出的野個層次一般都比別人深同強,呢D人一般都係天材.
當然去到呢一下,可能你又會話我係度曲線讚緊自己,不過我並唔係話自己係天才,因為係低能同天材中間,仲有千千萬萬個可能性,我相信我只係一個較為醒目的人,但全世界最撚醒果個一定又唔係我.不過自從我知有呢個病症後,其實我都幾深信我自己係多多少少有呢種病,亦可以解釋點解好多人都話我醒目仔,哈哈.
我做人的思維係盡量係個腦度會先排好最有效率的方法去做事,亦會預期每件事將會發生咩情況,而我後會點去面對….等等.
舉幾個好無聊的例子,我撘lift好憎人係度慢慢搵邊層,我通常一定會先按關門,再用最快速度按我果層樓,與此同時我一入lift就會睇下入面有幾多人,然後留意邊個係邊層會出去,再按先後次序下自己搵定最岩時間出lift的位企.講落好似好複雜又好無謂,但係一切都會係我個腦度自己處理,我係唔需要費力去處理呢D資訊.
係買野的時候,我會預期D八逹通未必過到機,所以我一般係排到我的時候左手會將我要買的野放到去一個令售貨員可以以最快的速度去嘟機的位置,而另一隻手就會係將八逹通放係果部八達通機外的5吋外左右.點解5吋外?因為如果你拍得太近有時佢要你再拍,咁就會因快得慢.相反5吋外一般都係未sense度有咭,但當顯示器一出字的時候,我隻手就可以係極快的時間將八達通隊埋去,所以我一般買野都超級快.而我持別討厭果D阿毛係度排隊都唔會攞定銀包,或攞定D錢出黎果D,又或就算人地係度幫你逐样嘟的時候,佢都仲要係發呆咁企係度,到人地話72.8的時候先施施然慢慢係個手袋攞個銀包出黎,再攞張一百蚊出黎然後再話有2.8,係個銀仔包搵2.8.對佢黎講佢或者唔意識到排後面的人係幾咁不耐煩,但係一個有病的我,係無法承受我接收到後面可能有5個人好撚唔耐煩咁係度望住我,因為我接收呢D眼神,所以我有時出街都會好大壓力.
同我做野的人一般都會好開心,因為我通常都係一個包底的人,因為經常性都可以sense到個客要乜,亦可以see through the apparent,知道佢地背後係點做事,因此點解佢地要某一D野.我好多時係佢地要之前就會先準備好晒,等佢地開口時我就差唔多可提供,特別係好多時你可以知道對方唔知自己想要乜,但你會比到幾個方案佢係佢明白到你已經將整個唔同性的spectrum裡面可試的options都比晒佢,對於一D溝通或表逹能力弱的客戶,我通常都有無比的優勢.
不過無人係完美的,我亦有on9做錯野的時間,只係呢一種能夠吸收更多資訊的能力,如果你應用得宜,係工作同人生上都會令你慳好多時間,可以令你有更大的機率去完成任務,亦可以令你百戰九十勝.如果你自問唔係醒目仔的話,不防將你的眼光打開,讓更多的資訊進入你的腦袋,或許以後你睇的野,會闊好多,深好多.
請like我的facebook: http://www.facebook.com/pages/80%E5%90%8E%E6%B1%82%E7%94%9F%E9%9A%8A%E9%95%B7/344567395626431
隊長增值服務
Wednesday, November 21, 2012
聰明仔
好多時你會發現身邊有D人係轉數好快,好鬼醒目,特別生長係香港呢個地方,醒目仔真係週街都係,而一般黎講你會發現香港大同D竹昇仔竹昇妹係有明顯的分別,不過香港一般都係只係醒目仔居多,但成功的醒目仔同用錯地方的醒目仔,係有好大的分野,轉數快並唔代表一定成功,一個成功的醒目仔一般都有唔同的原素.


text:
之前牙肉痛痛佐成個幾禮拜, 飲過許留山既五花茶, 又買過鴻福堂既支裝雞骨草, 但依然無好轉仲係好痛, 我開始驚自己係咪唔係熱氣咁簡單呢? 會唔會係口腔出現問題呢? 正諗緊考完試好無去睇次牙醫. 但今日lunch都落許留山諗住再買涼茶(我公司附近淨係識許留山, 唔知仲有咩涼茶舖), 雖然怕會苦, 但都「把心一橫」地買佐龜苓爽黎試下. 個阿姐係雪櫃度拎佐杯出黎比我, 我一路行一路飲, 點解個味道咁似五花茶既? 於是返番舖頭問, 個阿姐初初話兩個味會有D似喎, 仲分別斟佐少少五花茶同龜苓爽比我試味, 試完後我更加肯定我頭先買果杯唔係龜苓爽, 後尾confirm佢地搞錯佐, 換過杯比我. 原來杯龜苓爽係會倒小小龜苓膏落去, 我頭先果杯都無野既, 果杯我絕對肯定係五花茶啦~
我lunch飲完杯龜苓爽, 到夜晚食飯發覺牙肉已經無乜痛, 掂呀!
由於我聽日請佐假考試, 所以今日要做埋聽日既野, 仲要做埋個report交比大大聲果邊, 搞到十二點幾先離開公司. 今晚我話之佢試下搭的士返屋企, 星期一返到去睇下個白痴老細肯唔肯approve; 如果佢唔肯幫我簽, 睇下我發唔發難呀0拿!!! 同事介紹佐六折的士比我, 好鬼抵! 如果計埋隧道費, 跳錶要二百三十幾蚊, 但最後佢收我$135, 超抵呀!!


text:
星期三收到 st sara mt的 offer,估唔到佢地咁快手,唔識開心.隔左一輪先識打電話俾各方好友.咁0岩davy又入來上水搵我地,我同tak又差唔多時間搵到工,今次一聚唔知幾時先再相見.我地帶davy去廣城食tea,去TAK屋企睇相,去粉嶺圍梧桐河散步,過左既簡單又充實的一日.
星期四同星期五係爺爺出殯0既日子.雖然上次去阿君個妹個追悼會已去過殯儀館一次,但今次自己有份戴孝,身份特殊,有D期待.
一早,老豆同佢個四媽去醫院領遺體,我就0係屋企等東莞親戚來.來的只有林叔叔受伯爺兩公婆,姑媽趺親腳冇來.一干人等四點半去到紅磡萬國殯儀館,見到殯儀館RECEPTION有電視顯示每間靈堂屬於邊個先人,有D似恆生指數.門外有D人SELL 花牌/酒樓SELL解穢酒.
上到去爺爺所屬靈堂502,已見姑姐同一少年,佢就係細過我0既阿叔,仲有佢阿媽,年紀睇來比我地想像中大.佢兩母子睇來幾傷心,冇同其他人交談,其他人仲HEA HEA HA HA,又互相取笑穿孝服後0既樣子,氣氛十分熱鬧‧喪禮似乎係一個俾親屬聚首一堂0既機會.
一開波有道士問爺爺出生時晨,THEN著孝服0既人都要跪低聽道士唱歌唸經,內容有關爺爺身平同子女名字.THEN我呢個惟一在場0既孫女先戴孝,要腰纏白帶頭戴藍花.THEN摺金元寶,好快已熟手.摺金元寶呢個步驟幾好,等我有D世藝,IF NOT時間好難過.
0係靈堂愈坐愈凍,想入靈堂旁的火爐旁燒野,點知阿爺就0係火爐旁,唔覺意就咁瞻仰左.佢望落似蠟像,唔係我想像中又白又紅,唔恐怖.不過媽咪就幾驚,去燒野要任生陪,又唔敢接近爺爺,去toliet又要人陪,被我地取笑佢細謄.
第一批來賓係任生一班工友,淨係認得黑仔傑,佢地一身放工look,同任生講兩句就走左.第二個來賓係一著西裝0既年青人,淨係識大姑姐; 第三批係肥姑姐0既同事,成班仔,其中兩個唔知係咪見到肥姑姐個cutie男友幫手搞個喪禮,勁笑,笑到肥姑姐講笑叫佢唔好喊去上香; 最後一大批係姑婆d仔女,仲有姑婆其中一個孫女同最遲來的表弟禧禧. 佢地都有去睇阿爺,不過就冇乜傷感,都係來吹下水,其中一個男人一來就搵林叔叔巴結,有部份都等到九點半果晚儀式完左先走.四e兩母子就冇親友來,更覺可憐.隔來個靈堂就勁多人,多到坐唔sai,上香要排隊,可能係d大公司0既老闆.
番到上水,用吉兒買左兩寸腸仔一寸魚蛋當晚飯,由於聽日一早七點半要到靈堂,盡快訓.
第二日五點全世界起身,天都未光,未試過0係香港咁早起,香港早晨都未做.五點九出發,任生同樓下看更講我地去旅行.d報紙檔仲疊緊報紙,買左份蘋果上到車都冇精神睇.6點九到紅磡,0係m記食早餐,異常開胃.尋日個喪禮搞手叫任生買點心,佢以為點心係西餅,遲遲都未買,去到紅磡先搵,搵到佢發脾氣‧我地先上靈堂,第一次來殯儀館0既細佬妹唔驚,敢去睇爺爺,又燒錢,細路話燒左幾十億俾爺爺後(佢話燒時聽到林叔叔嗚咽) 就公然釣魚(佢上身仲著住果日探爺爺件女人胸 t shirt),bb就摺元寶,不過媽咪一樣摺得咁差.九點堂倌話上棺,四弟想入去睇,佢阿媽唔俾,仲有推撞.then棺材抬出,戴孝0既人要一齊"買水",堂倌問有冇男孫,在場惟一一個男孫任劍榮先係釣魚後彈起身,拎住個寫住任府0既燈籠帶領所有戴孝者出走廊對住個窗同盤水跪低買水.見佢個不知所措個傻仔樣忍唔住笑出來.番入靈堂,戴孝者(孫不用)上前檢查先人0既衫同陪葬品,電子儀器唔得,then每個人都要輪流點頭確認.呢個時候姑姐們同新袍們(mum除外)都喊 sai,估唔到佢地同爺爺咁好感情.四e 就喊到企唔穩.then就瞻仰同蓋棺,then上山,d仔坐靈車.
上到山(0係柴灣)好多人,仲要等左一輪先有等仲火葬前的儀式.我以為好似電視咁有個掣俾人按跟住就燒,但個棺材只係俾人推左入一個室,唔知有冇燒.眾人心情已平服,我地去九龍富豪酒店食解穢酒,有兩圍人.間野靜英英,仲恐怖過個靈堂,d野食一般,我地同姑婆d仔同埋四e兩母子一圍,任生同姑婆d仔女有傾有講,個搞手話佢可愛.四e兩母子冇乜出聲,不過都有幫人添茶.then一點度番上水,剪埋髮所有野就完,好似發左個廿四小時0既夢咁.
食飯問老豆多d佢地家族0既野,阿爸阿媽對爺爺都冇乜好感.不過大家都覺得四e兩母子好淒涼,唔知佢地係好愛爺爺,定係好憎佢? 佢個四仔一下子發現自己有咁多阿哥家姐,仲有姪,會點?都是爺爺種下的禍.


text:
今日又再一日in兩份工
上午十點0係yau ma tei見職工盟training officer,以為d人會好causal,唔著suit0既外套,點知大部份人都係formal dressing,幾意外
上到去,0係電腦室填form,裡面有一班應該係報course 0既師奶,then好快就有得in
in我0既有兩個人,都著suit,一個係職級低d0既training officer,一個係老d0既manager
個manager似乎好眼訓,又冇乜表情,冇乜講野,淨係問我摘左幾多日橙,對我澳洲0既經歷較有興趣
我自己都幾眼訓,都發覺自己講野幾悶.我自問都已經竭盡所能,做唔做得成睇運,因為佢地只係請一個人.佢地叫我in果時話有writtien test,但又冇,唔知係咪無機
then行去旺角,原來果度離信和好近,好快我就到左朗豪坊hea等下午去in第二份工
0係朗豪坊對面間大家樂食早餐當lunch,join埋去做body check 0既tak
tak見工機會比我少好多,但又好好彩地俾佢見左份一請請九個人0既cs,請form 5,好快就有offer
聽到佢有offer真係有d down,我in左成十幾份工,見工經驗多到可以出書,但多數都係d請一個人0既工,好難爭.老豆阿媽話我呢d冇經驗0既心頭唔好咁高,要由低做起,好似鄧莘雯同家燕姐咁,都要幾十歲人先紅.tak聽完都話"又關事?"
佢唔係好鍾意份工,覺得企商場好cheap又冇前途,但又厭倦搵工0既過程,所以唔再in其他.
then陪佢行街買smart causal衫上training用,但我見完第一份工之後真係好累.見工0既過程其實唔長,但唔知點解見完都會好累,好想訓.
捱到兩點半去荔枝角香港工業中心in一份mt,interview過程勁簡單.個interviewer都係冇乜笑容,幾hea.佢地0既target 係fresh graduate,所以對工作經驗冇乜要求,最緊要捱得,因為頭半年一半時間做sales,不過底薪at least有8.5k,聽佢講都唔似係假mt,都ok.不過in得果十分鐘都冇,唔知有冇機.
幾時先會柳暗花明又一村,守得雲開見月明?


text:
2014年12月17日 星期三
尋主
就算小犬搵佢都只係好耐先回一次.
所以小犬決定開始尋主,就開左個post.
雖然而家係自由身,但個身體仲好掛住cb既感覺,所以就一路都鎖住.
而且因為比人調教而出精比自己出更開心,所以決定所有精都交比主人.
每日小犬既jj就一路都係度谷住谷住,但又無主人調.
成隻狗開始變得horny.好想搵到主人.
每日都有唔同既主人add小犬.小犬亦都好樂意比佢地調教.
不過大部份都係進行網調,小犬都盡量滿足佢地.
例如,網主鐘意要小犬影相同野外.
因為小犬平時都會去gym既.
有次小犬接到主人既命令,要全日插住肛塞.
雖然唔太想,但係主人既命令就要聽.
當日就要插住去做gym.好怕做做下gym會太high無力整親自己.
但好彩都無咩事既.但主人仲命令小犬要行樓梯機.
個樓梯機行一步個肛塞就頂一下.
由於小犬一直都鎖住cb,一路行後面一路頂,cb比佢每頂一下就向上郁一下.
比其他人望到都唔知應該點好,所以小犬就無理過其他人,只係繼續做.
做完gym之後主人要小犬係更衣室度全裸玩肛塞.
原來後面係好敏感,每頂一下都覺得幾爽.
攪到前面d水係咁流.玩到完全唔知自己係全裸緊.
突然有開門聲馬上將小犬抽快感帶返來現實.
小犬就扮無事咁搵衫著.入左黎既人望一望小犬發現小犬前面有d野.
佢慢慢行過黎,直左係小犬隔離好似欣賞緊個cb咁.
佢開聲問小犬呢舊係咩黎?你開唔開到既?
小犬只好如常咁答,係一個貞操鎖,自己開唔到,要人地開先得.
個男人問可唔可以摸下?
之後就摸左落黎.佢係咁玩之後問小犬 你鎖住左會唔會硬到?
當然會但硬唔晒,你摸下就知佢硬左.
佢話係wo 仲好硬.睇黎你都好耐無出.一摸就硬晒.
然後就繼續著衫 好彩佢無見到個肛塞 唔係就又再比佢問.
不過如果可以咁比主人玩都好爽.
雖然網調都好開心亦好充實,因為有好多主人一齊命令小犬,
但小犬最想都係一搵個固定主人.
直到有一日...
3 則留言:


text:
第三次去台灣, 01年12月第一次去左十日, 去埋高雄墾丁 ;06年第二次去左四日三夜, 去左烏來; 黎緊清明節將會去第三次~
今次同2位同事去三日兩夜:p 一次比一次短! 一來同事唔想請假, 二來我都唔想離開daddy仔咁耐 ^^" 而且我一向認為台北應該係長周末去~今次fit晒~
不過由於只有2日幾, 佢地又未去過, 今次行程都幾緊密.
必去前"中正紀念堂", 鼎泰豐, 士林, 佢地2個都想去九份, 而我第一次去完都覺得最好玩係九份, 所以今次雖然咁短時間都要抽一日去~ 而且上次冇食過野, 今次要去食下阿柑姨, 牛肉麵之類! 影下相咁
仲有淡水漁人碼頭之前2次都去唔成, 我懷疑第一次冇去到淡水, 而第二次就入到去太夜冇去到漁人碼頭, 只係行左陣街, 食左炸榴槤!
第一天
6點起身, 6:30搭E41去機場checkin之後食burger king做早餐, 然後搭10:20機去台北.
今次打算第一日check左in就入去~ 不過就睇唔倒日落, 又想去下淡江中學參觀~ 食阿給!
出返黎就去鼎泰豐食小籠包, 再過隔離食冰館, 再行入師大夜市! (朋友推介好好行~)
不過呢我點都會去華西街夜市出面既廣州街買豬肉卷卷, 所以行完師大應該都仲早, 可以去誠品行下, (未定西門店定旗艦店) 去西門就可以食下阿宗麵線~
最後去龍華寺站行埋華西街夜市就可以打道回府, 預備第朝一早出發去九份喇~
第二天
o係酒店食完早餐就出發去九份, 搭9點鐘火車去瑞芳, 本來打算去埋平溪十分, 不過好似冇咩特別, 搭車又花時間所以應該唔去, 寧願多d時間o係九份逛下~ 夜晚出返市區, 去士林食野.
第三天
朝早去台北站書局街行下, lunch去我兩次都去唔成既度小月食擔擔麵!
點都要去一次!!跟住可能去西門町行下, 大約5點就出發去機場
day3仲可以加少少行程, 大家有咩好提議?
差D唔記得仲要去MR J以不能說的秘密為主題既分店呀!
包裝廣場


text:
出到去平台花園發現有幾個攤位
今次除咗有唔同表演可以睇之外, 仲可以去指定既地方打咭儲印仔, 就可以換到禮品!
再繼續向前行就見到個舞台
我哋坐低睇咗一陣
因為起初以為唱大戲既人都會著哂戲服出嚟, 但係原來就咁企喺度唱
唔好話Hysan, 就連我都覺得悶啦...唔知係咪一定老咗先會愛上睇大戲呢?
之後沿路行番出去有一個創作面譜既攤位
Hysan就坐低咗慢慢畫, 咁我就可以再計劃一下下晝既節目行程
由於個面譜上面既顏色仲未乾, 所以姐姐建議我哋放喺度曬乾下晝再過嚟攞!
畫完面譜我哋就沿住扶手電梯搭上去3樓演奏廳
因為有樂器表演, 當時個時段係表演緊管弦樂
沿路望番落去都可以多人起上嚟!
一路行見到有戲服部, 舞蹈部...佈景部等等
去到最尾撞到兩個姐姐著住民族服喺度派傳單
仲見哥哥咁怕醜主動問佢「可唔可以同我影番張相呀?!」
P.S. 之後到下晝我哋在另一個地方又再一次撞見左手邊呢個荷蘭造型姐姐
行到走廊盡頭見到一個一個既舞台佈置模型
真係做得好仔細好靚! 哥哥一路嘈住話要番屋企做番個...(滴汗)
轉個角仲有D油畫同掃描睇!
之後喺門口隔離又發現到一部影相打印機
只要你在演藝學院周圍影一張相然後用whatsapp send出去佢指定號碼度
就可以拎番兩張Polaroid size既相片!
我見仲有15分鐘先有車, 所以去咗黑盒劇場度睇吓有咩睇!
原來有中國戲劇武術睇! 佢哋都係一年級生既學生
所以表演既時侯都仲有少少爛Gag同失手...好青春呀!
睇咗15分鐘我哋就急急腳行番出去學院門口搭上第一班專車上去伯大尼
(當我哋下晝番落嚟既時侯已經見到超長人龍....)
呢個開放日真係太多嘢睇! 下次再同大家介紹下晝行程節目
下一站>>CLICK HERE!
(親子好去處)灣仔 演藝學院 HKAPA 香港演藝學院開放日2016 (下)
香港演藝學院開放日2016 簡介
香港演藝學院開放日2016共準備了多項由戲曲學院,舞蹈學院,戲劇學院,電影電視學院,音樂學院和舞台及製作藝術學院精心呈獻的精彩節目,包括各類表演,公開課,大師班,示範,導賞團及工作坊讓市民親身體驗表現藝術的樂趣,讓小朋友和家長亦樂在其中.
地址
香港灣仔告士打道1號
開放日期
2016年3月6日
免費入場


text:
呢張相係我喺酒店房望出去 o既,個公園同個湖好似好靚咁,可惜今日行程緊密去唔到lu!
我哋食完早餐,就喺大堂等埋其他同學一齊搭的士出發去億達集團!
大堂!其實億達集團喺國內係一間好大o既企業,主要係房地產業務,但佢哋個主席其實係香港人嚟家.而呢座大樓係新建成的,佢除咗係辦公室大樓外,仲係一間展覽館,可以俾一啲新進 o既藝術工作者喺度搞展覽.而且呢度仲有一間展廊,藝術工作者可以喺度寄賣佢哋 o既作品.而呢度仲會定期搞啲活動推動藝術發展,同時亦做到保育o既工作.
之後我哋就去見集團主席,難得人哋邀請我哋嚟,當然要拜訪咗人哋先!呢度係佢office入面o既其中一間房,聽聞主席好鍾意睇電影,所以佢特登設計咗一間房嚟同啲朋友一齊喺度睇戲.用屏風嚟分隔視聽房同office,而屏風上嗰畫係當年廣州13行 o既繁華景象!
呢度啲作品好有意思呀:其中有一個係整個作品內面全部都係身份証號碼,而第一組的身份証號碼係作者本人,而最後一組就係佢o既爸爸,呢個作品係講佢同佢爸爸之間o既距離,雖然中間佢哋隔咗好多人,但其實都有連埋喺一齊.嘩,簡直孝感動天加可憐天下父母心呀!
其中一個作品係講述四川大地震的震撼,係由好多層岩層受到壓力而造成的效果!
仲有啲作品係作者喺四川大地震之後到訪災區,探訪啲小朋友,然後再喺佢哋o既學校黑板寫上的鼓勵字句俾佢哋.話俾大家知我哋唔單止唔可以忘記呢件事,而且仲要珍惜所有嘢.而啲災區人士亦唔可以繼續悲傷落去,因為有大家o既支持,所以要努力咁生活落去!
然後我哋就去咗酒窖喇!話說主席係一個好鍾意飲紅酒o既人,所以設計特別同佢起咗間酒窖俾佢.呢度好靚呀!好有特色傢!
參觀完之後,主席又話請我哋食飯,我哋去咗一間私房菜館,係主席佢哋經營o既.佢平時會叫啲員工嚟呢度食飯,亦會喺度宴客!呢度樓高3層,另加一個天台,建築風格有啲歐陸式,入面裝修得好靚!
呢餐飯我哋都食咗3,4個鐘,之後我同3個同學就搭返火車走,而有啲同學就繼續留喺廣州玩或者做嘢.嗯!咁大個女第一次上廣州,就可以有啲咁好o既經歷真係好呀!期待下次上廣州搞Event的來臨!


text:
2012年6月2日 星期六
泰國曼谷自由行 - MaMa Tour
可能因為平同埋D staff識講中文
再加埋好多唔同既行程俾我地揀
所以我地都打算去mama tour到報去水上市場
因為我地打算去比較似真正水上市場個一個
亦都係比較遠既一個: Damnoen Saduak水上市場
所以都係參加tour安全D
MAMA TOUR有車黎酒店接我地
另外我地都打算報埋Siam Niramit
一個泰國既大型表演
係MAMA TOUR到買票係比起去到先買平好多
同埋我地打算幫佢買2樣野可以計我地平D
好勒~ 講下點去搵MAMA TOUR先
[How to get there]
要搵MAMA TOUR先要去考山路
去完皇宮同埋鄭皇廟最好就係去埋船會經過既地方: 考山路同埋唐人街
去考山路係要搭到去N13碼頭Phra Arthit
至於落船點去
因為真係太難講
所以好多BLOG友都無再教點去
只係教跟住D人行
呢個真係要跟住做
跟住D外國人..特別係背包客
因為考山路係背包客既集中地
佢地係好清楚點去
總之一落船就死跟
我地就係掛住影下相+行得太慢
到出左碼頭就知出事..點行呀?
我地都搵左好耐..問埋人先識去
記住問路唔好問街邊既人
我地至鐘意係問7-11既職員
第一係因為泰國真係好多7-11
梗有一間在你左近
第二係泰國人係好helpful..所以唔識路不訪問下舖頭既人
當你見到下面塊路牌時..恭喜你~你搵到考山路啦!!
這條就是考山路
開始要一邊行一邊留意住右手邊有無mama tour
佢真係俾D攤檔遮住哂
所以好考眼力
俾D TIPS大家
MAMA TOUR對面係ATM
大家搵到上面個幾個牌
對面就係MAMA TOUR LA
入去同職員講想買咩套票就得
我地入去時幾個職員都訓緊覺=.=
雖然網上話個老闆娘識講中文
唔知係咪我地唔好彩..個到個幾個職員都唔似識講中文
唯有講返ENG
問左佢個水上市場同埋
Siam Niramit
Damnoen Saduak水上市場 就一個人THB 400包埋車到酒店接我地
Siam Niramit 就THB 900 只包入場
唔包BUFFET
不過唔緊要
我地掃下街仲好
諗住問佢買2樣有無得平
佢話無
佢話最多唔收你地要車去酒店接你地個個收費
算啦..我地又唔識壓佢價..好過無啦
搞掂後佢會寫好張單俾我地
佢叫我地KEEP住唔好唔見張單
因為要俾人換門票既
但大家記住拎到張單要DOUBLE CHECK一次佢寫既日期
因為我地拎住張單去
Siam Niramit 時出現左一個小插曲
個插曲就係返個篇blog再講
總之要記住CHECK多次個張單寫既日期啦!!
就係咁報完名
之後就沿路返返去搭船
離開考山路
其實離開考山路下一個站係去BIG C個頭係可以搭運河既船
可以參考saen saep篇
2 則留言:
- Carman2012年6月6日 上午9:11
我想問下Damnoen Saduak喺每日都開定逢假日先開?回覆刪除
[版主回覆06/10/2012 02:00:12]據我所知係平日都會開家
我地其實都無專登編到去Damnoen Saduak喺假日
只係咁岩家咋~
你最好問下D tour ar~
- Wai Ke2012年6月21日 上午2:23
如果我今日報,聽日就去水上市場,咁樣得吾得?回覆刪除
仲有siam niramit有咩行咖?thz
[版主回覆06/21/2012 21:28:42]得呀~我都係今日報第二日就去
siam niramit其實你當係一條細村仔..入面有好多泰國傳統特色既野同古時泰國人既生活縮影..仲有少少傳統小食TIM~
不過呢D都係去睇下影下相..最重要係睇佢個個show
都幾大型家..都OK好睇
知道更多泰國既本土文化同歷史囉~ 我差唔多寫到佢啦


text:
今日係比較 Hae 嘅一日來嘅,因為我哋第一站係去只係係星期六先會有嘅 Salamanca Saturday Market,呢個Market 入面買嘅嘢好多都係佢哋自家製,不過因為落雨嘅關係,睇嘅興緻就大減啦 !! 因為我哋都重未食早餐,一心諗住去到呢個 Market 搵D嘢食下呀嗎~~所以去到見到有熱狗食,真係留晒口水,我哋去最多人排隊個間食...
之後就係呢到買咗兩支 Lavender Hand Cream ,本來想買D鳥結糖,但係好似香港價真棧都有D得咁喎....所以最後都無買到 !!
之後就順道去咗 Battery Point 到睇下,呢到主要係睇D老建築物,但係因為落雨嘅關係,我哋都無細心咁睇,好快就行完~~
而附近有個 Constitution Dock同埋 Victoria Dock,個到有唔少食店.我哋就行去睇下有咩好食啦,最出名就係 Mures 同埋有分 Fish & Clips ,其實都行到差不多食Lunch嘅時間,我哋最後就揀咗 Mures ,食咗個 Seafood Platters,多謝盛惠 $49.9,份量都幾多下~~味道到幾好味,不過有D好似芝士咁嘅嘢呢,就唔係咁好食囉...
食完我哋就返去 Hostel 到攞車喇,不過當時都落幾大雨下~~~之後我哋就驅車去 Richmond 市,去睇全澳洲最古老嘅監獄,車程都係30分鐘到,沿途都經過唔少嘅酒莊~~~當我哋去到 Richmond 個時,雨勢就開始減弱啦...
呢個監獄入場費要成 $7 一個人其實都幾貴,入面重要無咩嘢睇添~~其實十五分鐘就可以睇完走人架啦...如果行程係無時間的話,基本上係可以 Skip 呢個景點架,因為貴又無嘢睇囉~~
然後我哋就許咗附近嘅 Richmond Bakery 到食咗件 Black Forest Cake,又幾好食喎,唔怪得之呢間嘢入面咁多人係到食嘢啦...
之後我哋就去咗附近嘅 Richmond Sweet & Treat 到睇下D糖果,唔知係唔係好出名嘅呢 ? 不過我哋係入面就混吉喎..
睇完就返去 Hobart ,經過一間買鮑魚嘅廠,諗住入去睇下啦,同埋如果平就買啦,點知去到嘅時候閂咗門喎,唔知係唔係今日係星期六嘅關係,下午休息嘅呢 ?!
之後我哋就去咗 Supermarket 到買今晚嘅食材喇,今晚又係食雞翼加大白菜再加多個福字麵.因為天氣關係,今日下午4點幾就返到 Hostel 啦,又可以 Hae 下啦...


text:
呢種豆係去年10月落種嘅,係一種可以捱到風雪同負20度嘅品種,二月份嘅時候佢會感應到季節嘅轉變,然後自動發芽,最近啲花開得極燦爛,一大片,都幾靚㗎.
希望佢哋快啲結出豆來,我想食新鮮豆啊.
旁邊嘅仲有啲黃花,呢啲好快要比我清除,不過見佢哋幾靚,暫時留響度裝飾吓小菜園.
沙律開始長大啦,我種咗好多,下個星期應該可以開始供應餐桌嘅需要.
仲有各類嘅香草,莞茜係其中一種.
亦有已經開花想結種子嘅植物,呢棵係羊萵苣(nut lettuce),非常耐寒,所以冬天時種咗好多用嚟做沙律,四月份嘅時候佢哋突然長高,開出白中帶一點點紫色嘅小花來,第一次見,好靚呢.
新種嘅仲有西洋菜,種植佢哋都遇上幾次嘅破壞,就係九九九誰是兇手幹嘅好事,不過經過修復同保護,佢哋開始漸入佳境.
仲有basil,我係由種子用有機方法培育嘅,之前經歷過唔少失敗,今年開始成功啦.
呢個又係另一個成功,係綠蘇green shiso,今年終於第一次由種子培育成功,依家仲係生長中,佢哋似乎好快樂啊.
我很喜歡綠蘇嘅味道,久不久就會摘幾塊葉嚟食,真係好香呢.
Borage真係唔錯,上年春天種咗一次,夏天第一批開花後死去,同時又自己掉下種子,再長出新一批出來,直到冬天先死去,今年春天,又生出來,完全唔使理佢.
還有牛蒡,二月尾開始種,今次試吓用袋種,直接剪開泥土袋,施啲肥就種,睇吓效果如何.


text:
今次係Tasmania住左4間唔同既住宿, 有D係B&B, 有D係Hotel, 有個係農場. 地點分吃係Bothwell, Bicheno, Cradle Mountain及Lauceston.
首先我講下第一二晚住既Farm Stay: Ratho Farm
. 位於Bothwell. 其實佢地係一個Golf Club. 之前係Airbnb見過佢地既相, 真係覺得唔錯.
(Offical Picture)
第一晚我地好夜先去到, 民宿主人幫我地開門, 並介紹房內物品. 呢間房係由馬房改裝而成既.
入面係好簡約, 整間房都係木與石頭既結合. 雖然呢間房係4人房, 但廁所只有一間.
第二日起身吃過早餐, 民宿主人say 哂sorry話比錯間房我地, 佢話我地book0個間仲大間, 應該係每兩人一間房, 互通房間咁話. 民宿主人仲帶我地去望過間屋, 係正對面間屋. 大家商量後都係決定搬. 起碼多一個toilet, 同埋有個小pantry.
呢間B&B好乾淨, 而且價錢唔太貴.
食早餐既地方, 有好多選擇, 唔錯!!
吃晚餐既地方, 都好靚!!
民宿主人話今晚有好靚既魚獲, 係自己捉既Tuna, 問我地會唔會係度食dinner!!
聽到我地又想試下呵!!
今晚玩完就約好左1900食dinner
Dinner有魚有豬, 而且仲有Dessert!!
雖然真係好好味, 但 Portion比較少
Dessert都唔錯, 係cheese cake
我地昨晚係coles買返來既牛扒仲未煮, 而今晚係last stay, 所以民宿主人好好,
佢叫埋大廚幫我地煎埋出來.
我地order了medium well, 真係煎得剛好.
講真我地買既呢塊牛扒真係超級好味.
我地食飽飯, 今晚可以好好休息, 同埋出左屋外睇星星. 超多星呢!!
可能民宿主人唔好意思要我地第二晚住宿要搬. 兩晚連一晚晚餐, 佢收平左我少少.
我一直都冇問dinner幾多錢, 最後佢計完只係收左我AUD$540.


text:
日本大阪京都
29 Nov 2012 Thu 和歌山白濱 Cloudy day
放好行李後去買飽做早餐8點幾搭巴士去和歌山,今次係去白濱浸溫泉,因為都幾長車程,要成三個鐘,所以早出發係車訓覺,當中見到對面山上霧未散,下面係平房,感覺幾靚,但車開得快而且有樹阻,唔係幾影到相,去到中途休息站,就可以見晒全景,但霧已經散左d,所以感覺無咁好
休息左陣再上車,去到和歌山既白濱已經係十一點右左,係中途既Tore-tore市場行下同埋lunch,個漁市場唔算大而且感覺都唔係幾似漁市場(同竹地又或者其他市場唔似)反而有d似大型既supermarket咁,行左陣睇左陣就開始揀海鮮食,再係旁邊既燒烤場比300yen燒左佢黎食,係中途我行緊hea緊既時候比人捉住左做遊客調查,都問得幾detail,去到我唔識答既地方岩岩已經到左集合時間,其他由朋友代答,呵
過左去買野飲再攪燒野食慢慢hea下,海鮮算唔錯價錢呢可接受,而且咁既燒烤場都幾方便,但日本人只會食少少,一至兩樣左右,好似只有香港人先買咁多野食,嗯
食完野再坐車到梅樽溫泉,服務小姐係中國人用國語同我地交談,介紹完一輪就休息左陣出左去睇唔知咩海中展望塔,丫,我地既房係對海而且都見到依個所謂既展望塔,本來呢依度睇日落浸溫泉既景觀一流,可惜又係蔭天,無左個日落,浪費左好景色呀
依度既景好唔錯,但其實都幾舊式下,有d似7-80年代既格局,anyway,穿過個古祖少少既商店後就去到個展望塔,落到去黑蚊蚊睇唔到幾多魚,如果好天太陽打落黎應該會清多d,上番去買野飲見到對面有人浸緊溫泉,赤條條咁好open,再下面對海既又再係另一個露天溫泉,好開揚,聽講出名既除左係tore-tore市場既溫泉外就係依個海邊既溫泉,純天然溫泉水,但唔計赤條條比人見晒個問題,行出去段路都好長下,好凍者
上番房坐左陣就係食野前浸下溫泉先,依度比之前係有馬大,室內既池大得多,而且水溫好熱,浸左陣就出去露天既地方浸,話係露天只係有open area,但依度係木筒浸既,雖然唔會自己一個筒但分開幾個空間感多d,都幾舒服,對海景如果有個日落就好了
浸完去食晚飯,都係懷石,但比有馬好少少,當然係價錢問題,但感覺好似有馬好食少少,上番房個個都好倦咁,訓陣訓陣就個個都無去浸多次就訓晒了
To Part.10 - 白濱和歌山,大阪
[21/11/12 to 01/12/12]
Photo Link <<<<<<<<<<<


text:
六月九日 咁鬼大雨架 食lunch濕鬼晒
二十一個月至二十二個月閒記
阿ti真係好衰呀 叫佢唱國歌就唱ABC
叫佢數1-20 數到15就話"好" 激死人呀
有咩辦法令佢唔好成日玩mami呢 頹
再問阿TI有關旅行嘅野
邊個話BB去完旅行都唔知呀 佢地記得架 哈哈
另外 Crocs大特價呀 喺timesquare
深粉紅色 88個大洋 淺粉紅disney版 138個大洋
tiba今朝飛左lu 尋晚同阿ti講 : baba聽朝走喇 去做野 坐飛機
titi二話不說扁嘴 想喊 叫tiba : baba 抱抱 baba大攬
到左今朝 衰豬居然五點幾起身搵baba
tima話 : baba沖澡呀 一陣先去啦
點知阿ti二話不說落床 衝去搵baba
之後baba去廳佢就去廳 baba去廚房 佢就去廚房
等tiba搞掂晒d野 baba話 : titi 要聽話呀 baba坐飛機做野喇
阿ti眼紅晒 扁晒嘴 好想喊呀
tiba話 : 拿 唔準喊架 baba鐘意titi笑呀!
阿ti聽完真係冇喊 仲揮手講bye bye...
等tima關左大門 再入埋主人房 阿ti居然大喊 佢一直忍住呢
仲一路喊一路講 : 鳴鳴 baba走....baba唔返屋企...baba飛...唔返屋企
衰豬嚟架 喊咩啫 搞到tima都喊左一陣呀
titi喊左幾分鐘 之後坐喺tima個枕頭度再講 : 好快返嚟...baba返嚟...
(以上對話全部屬實 原來阿ti咁大個女 懂世故喇... 忍到喊 好有eq呢)


text:
我地朝早十點喺福田口岸過關, 然後搭地鐵去到華僑城, 先去咗附近酒店既酒樓飲茶.
呢間酒樓既點心真係好普通, 亦都唔係好好食, 叫做填飽個肚就算. 但係大陸呢D完全無服務可言既地方, 竟然收15定18%既服務費, 真係離晒譜.
錦繡中華同中國民俗文化村係一張門票可以去晒, 門票係RMB130, 我地先去咗文化村行吓. 建議大家如果黎呢度, 最好去文化村行咗先, 因為文化村有好多民俗歌舞表演睇, 早D去到可以自己就番時間睇.
果度地方真係好大, 同埋好多表演睇, 無可能每個表演都睇晒, 我最鍾意都係"金戈王朝"呢個大型馬戰實景表演, 故事背景係明末, 重演努爾哈赤攻打明朝呢段歷史.
睇完表演出黎, 行到去蒙古區, 有射箭玩, RMB20有十枝箭, 我成世人第一次玩射箭, 估唔到比我射中咗紅色, 中咗奬喎~~ 呵呵呵~~
行到三點幾, 墨魚爸攰攰地又餓餓地, 於是我地坐低食咗D特色風味小食.
最令人一試難忘既係果度既粟米, 唔記得五蚊枝定十蚊枝, 明明個樣都好靚吓, 鮮黃色, 粒粒飽滿. 點知一咬落去, 嘩... 咩黎架? 完全無粟米味都算, 個口感, 真係好難形容, 完全唔知自己咬緊果條係粟米囉! 正常黎講粟米都應該有D咬口食落索索聲同埋咬落有汁架嘛, 但係大陸既粟米, 食落係乾爭爭硬挖挖完全無汁架, 超恐怖! 食咗一啖即刻掉都掉唔切, 都唔知係假粟米定落咗D咩化學野, 由於實在太震撼, 所以完全唔記得同枝粟米影相留念...
行完民俗文化村, 我地再順步過去錦繡中華, 呢度有各大中國名勝景點既縮水版, 但我對於呢D景點就無乜興趣, 所以行咗一陣就離開.
由於大家都好攰既關係, 所以都費事喺上面食埋飯先返, 我地嗱嗱臨返番香港, 去咗元朗食雞煲.
食完雞煲我同流沙包落咗屯門, 因為流沙包約咗人睇波, 不過我就只係陪睇咗一場, 順便玩吓掟鏢, 成世人第一次掟, 竟然掟中到紅心喎? 不過大家都知紅心唔係最高分呢~
睇完一場波我都已經好攰, 咁啱又有另一班friends約流沙包喺元朗睇波, 所以流沙包就同我返屋企先, 然後佢再出去同人睇波飲野.


text:
點去呢? 由台中火車站附近有幾架公車到個到既
分別有台中客運27號, 仁友客運30, 40號同埋台中客運70
當然揀邊部就要睇邊最快開出
台中D公車一等就半個鐘至一個鐘
所以要有個台灣個公車APP最好
或者上網搵返佢地個時間表出黎
到時即刻搵返邊架車首先會開出
佢地既站都唔同家, 所以要做定功課
咁我地最後係搭左唔記得係30號定40號
30同40號都係同一個站上車
咁搭左差唔多成個鐘先到
落車站就叫干城六村
台灣D車全部都有提示去到咩站, 所以唔駛驚唔識落車
呢架車個司機係我地7日入面遇到最好既司機
佢好好笑容, 每個乘客上車佢都會打招呼
佢都好醒目, 見我地係遊客, 知道我地係去彩虹眷村, 所以到干城六村個站佢即刻叫我地落車, 仲教埋我地點行
佢令我地對台灣既第一印象變得好好
咁落左車, 要行一段路, 但一落車先知封左路=.=
我地上網搵返黎行去個段路封左整野, 所以我地唯有靠google map
好彩我地事前有mark低哂所有景點係google map內
咁去到一開返我地個map就知道去
所以去旅行有部smart phone真係好重要家!!
做咩都事半功倍
咁我諗因為封路關係, 我地就兜左個大圏先到
用左15-20分鐘行去
終於搵到勒~~~
去到無咩人, 可能都夜夜地, 5點幾, 所以D遊客都走哂
得返10個人左右係到影相
見到呢個圖就知我地到左彩虹眷村啦~
連地下都畫滿七彩檳紛既圖案
圖案間都不乏一D好有意思既句子~我諗係想俾D遊客一齊反思下
無啦啦有個賤兔=.=
其實條村唔係好大
個彩虹眷村只係一條長走廊入到去彩虹爺爺住既屋
不過已經令你眼花撩亂
不斷拎部相機係咁影
所以我覺得係值得黎睇下既
因為一入到黎個人見到咁colorful既野會成個人開心哂
同埋真係令我好欣賞佢咁有心機
真係大開眼界
不過記住要噴定蚊拍水
個到都幾多蚊


text:
2.16.2015
情人節
情人節,當然要同大+細+細情人過啦!
喺屋企先嚟自拍先!!
到呀妹笑又到小檬呆 =__=
時間緊迫,影到有頭就算!
之後就帶小檬去對面學畫畫,
學完又緊接去睇戲,喺隔離食麥當當.
揀左多啦A夢睇....(妹妹大個啲一定帶埋你)
今次呢套sell溫情,小檬都冇咁緊張咁捉住我手.
冇睇3D版,因為小檬會比啲彈出嚟嘅動動畫嚇親.
睇完同咗小檬返屋企nap一陣,兩隻小豬瞓咗我就執吓屋!
眨吓眼就5點嘅,唔想同人迫,於是早啲去食.
我地冇食啲情比金堅愛情套餐呀...
喺屋企對面打邊爐
呢間啲牛同生炒糯米飯真係不得了,
食完唔想去第間!
我嚴重投訴爸爸所安排嘅活動冇得比妹妹參與,
留低咗妹妹成日,於是快啲食完
帶埋佢, 約埋C兄C姐一齊去行花市喇!!
(住得近嘅朋友真係好可以成日見又一齊活動)
妹妹豬第一次行花市呀...
真係行架!!!!
淨係叫小檬同妹妹影張相都唔知攪咗幾耐,
小檬又肉緊要攬住妹妹喎
妹妹企唔穩會跌架嘛
呀妹妹一放低佢就撲嚟我到
可能驚我又賣甩佢
葵芳呢個都算大過荃灣,不過乾貨都唔係好多野睇,
一心諗如果有得意玩具都會買,
話哂行花市應該係小朋友最期待/最開心既活動,
不過真係冇野吸引到我同小檬
妹妹豬呢??就最鍾意睇啲波波,
成晚頭望住上面, 手指指叫波波.
好錫佢嘅C兄想買比佢架,
不過前排小檬生日會都仲有一兩個波喺屋企,
花市太貴,所以我制止咗佢,
終於搵到個迷你波波$10 wakaka
(好在有c兄幫手抱吓隻肥妹,唔係我手都斷!)
一人一個 total $20
多謝C兄
行吓食吓
妹妹豬食冰糖士多o卑梨
多謝C兄again !!
(其實係lam)幾滋味! 幾開心!
妹妹真係望鏡頭架!
事先同老公聲明唔使買咩禮物比我,
之前結婚週年紀念已經收咗隻錶已經好足夠.
我亦冇買到咩禮物比佢喇...哈哈!
希望我一直為一家人所花嘅時間心機,
兩隻健康快樂嘅小豬,
就係你最好嘅禮物啦!
訂閱: 張貼留言 (Atom)


text:
全知言
麥當娜走鳥 仲有邊位巨星最想佢嚟?
國際巨星 Madonna旋風式嚟港開騷,一班粉絲當然最開心,為求一睹偶像風采,人人進入瘋狂狀態,除咗撲飛爭崩頭,梗係唔少得悉心打扮向偶像致敬,連紀念品都被搶空就知娜姐威力有幾咁強勁
但其實講到國際巨星仲有大把人選!大家心目中又最想邊位巨星嚟香港開騷呢?
陳嘉桓:再睇 Gaga
我最想睇 Lady Gaga,因為上一次佢嚟嘅時候,我錯過咗!而啱啱嘅 Madonna我都專登去潮聖,希望 Lady Gaga嚟嘅時候我都可以睇到
崔碧珈:最迷 Timberlake
如果想一個國際巨星嚟香港開騷,我會想係 Justin Timberlake,因為我好細就好鍾意聽佢嘅音樂,同埋都有睇過佢嘅電影,亦都好想佢嚟香港,到時可以同我嘅偶像影相!
劉浩龍:偶像 Robbie
就係佢,我嘅偶像 Robbie Williams,大家都知我有首歌叫〈 To Robbie〉,咁我記得嗰年本身訂晒飛,本來佢嚟,點知最終都取消咗呢個演唱會,所以我十分之失望.所以如果有機會佢嚟,我一定會買最前嘅飛,好似啱啱睇 Madonna咁前一樣!
BabyJohn:平井堅唱得
我最想嘅一個國際巨星嚟香港,當然係我最鍾意嘅歌手平井堅,因為我好鍾意佢嘅唱腔,同埋佢嘅歌曲,一直都等緊佢過來開演唱會,希望佢好快過嚟香港開演唱會,而我可以睇到
韓君婷:始源靚聲
我最想嚟香港嘅國際 band就係 Super Junior,其中入面嘅崔始源,我覺得佢好得意,而且佢把聲好吸引我,為咗要佢嚟表演,希望佢成對 band都嚟上年睇過佢拍嗰套電影(《赤道》),我先留意到佢,然後有朋友啲女話番我知,原來我好 out,咁都唔知,我先發覺原來佢哋已經潮流咗好耐!
韓國真巨星 街坊: BIGBANG勁舞夠型
藝人有唔同心水人選,而後生一輩大部分都係偏向韓國組合,原來韓風影響力真係好強勁!
即時報料 facepop
熱線: 9222 0828
電郵:facenews@nextmedia.com
facebook: Face Magazine inbox
line, we chat id: facemagazine


text:
Craft Brew & Co 既圍板圍左大半年有多, 一直都諗由一間gallery 轉化為一間bar 要咁多時間咩.
上星期聽聞終於開左, 於是去睇下, 點知摸門釘.前幾日試業終於入左去ru
炎炎夏日, 竟然將玻璃門大開... 因為冷氣壞壞地. 職員見我咁大汗, 建議我地坐喺bar 枱
同一般酒吧唔同, 呢度既beer on tap 個tap 喺install 喺牆度, 個idea 超形, tap 面無任何啤酒local.
一行十五個tap handle 喺白色既牆上面, 如果職員記得邊隻打邊隻, 真係超型呀.
唔知係咪由於試業既關係, 職員連自已有咩啤酒都唔係太清楚.
雖然有15個tap, 但係只有一半係有供應.
喺白色牆上面有貓紙, 用label 寫住啤酒名. 希望間bar run 行左, 職員可以做到完全無貓紙
一坐低, half chinese half aussie 既老細就解釋酒吧今日有咩酒供應, 身邊嗰個呢排鑽研IPA, 於是只點IPA. 點知有2款IPA 只係得HALF PINT 價錢 $48. 於是多口問老細點解只標HALF PINT, 老細竟然話因為嗰2隻啤酒比較濃, 其實都係講緊6.幾%, 比起一D 比利時啤酒, 6點幾可以係最弱既啤酒. 於是佢講笑咁答, 咁我要2 杯啦. 於是黎左一FULL PINT, 開始諗究竟佢會收我地$96 定係另外有1 PINT 既價錢?
結果收左$75, 即係同其他最貴既啤酒價錢一樣.
呢幾年開始有CARFT BEER 熱潮, BEER DRINKER 開始俾寵壞. 好似呢間有15 TAP BEER 既BAR, 身邊嗰個都投訴15種啤酒, 大部份都可以喺其他吧度搵到, 而且與佢想像中唔同既係, 佢以為呢度會有自已既HOME BREW, 令佢大為失望, 寵壞了的酒鬼.
價錢方面同佢既至愛ROUND HOUSE 差唔多, $65 - $75 一PINT.
除左TAP BEER 之外, 佢仲有好多CRAFT BOTTLE BEER, 大約有20支, 比起HK BREW HOUSE 旗下既酒吧又失色左少少.
職員對啤酒既知識都唔係太高, 首先ORDER 啤酒要指牌先聽得明, 有職員仲答錯其他客人既問題, 聲稱 FRUIT BEER 係CIDER. 嗰隻FRUIT BEER 係用士多啤梨釀既, CIDER 只可以蘋果或者啤梨釀先可以叫CIDER. 呢樣野真係要多多改善
食物方面, 當日係無食物供應既, 但聽聞, 佢地係會有HOME MADE SAUSAGE.
亦都見到有煮食爐, 唯有等佢正式開業先知食物水準如何


text:
2016年6月9日星期四
2016.06 雜食記
好耐好耐都冇寫 blog 了
趁住端午放假有時間,記錄下最近嘅生活先
明明話減肥,但又密密食
呢排真係試咗好多新餐廳
秋光
銅鑼灣永光中心
來自日本淺草
開張頭一晚已經想試,冇 book 位,上去前打去問佢話最快要十點後先有位
於是第二日諗住 book 食 lunch
點知又full
但只要一點埋單就可以攝到位
(我哋12:15 先上到去,食到一點都未食完,但職員又冇催喎,服務ok)
呢個天婦羅丼份量都幾勁
我覺得女仔係唔會食得哂的
下次去想試天婦羅定食
因為應該會比丼入面的脆口啲
整體嚟講呢碗丼都幾好味, 只係嫌佢啲飯粒唔夠綿
如果唔係應該幾好飲
放工行完街就喺 citysuper 買咗盒刺身同牛肉
然後返屋企再煮兩碗飯就一餐
餐廳喺堅尼地,對住一大片海,好好view
我哋叫咗個二人餐,有炸魚同烤雞
呢度特別之處係有幾個不同產地的魚可以揀,貴魚要加錢
而烤雞係香草味,雞肉好嫰又唔乾
(even 雞胸都唔韌)
我反而鍾意雞多過魚
同埋杯檸檬茶好飲
就同蝸牛先生去咗灣仔的老上海飯店
香港諾富特世紀酒店地庫1層
第一次試,估唔到又幾好味
呢餐樣樣都好食, 但我最鍾意嘅係酸辣湯
訂閱: 發佈留言 (Atom)


text:
影曦上小學了
呢次係影曦第二次返小學
喺英國時,佢已經返過一年㗎啦(4歲至5歲)
返到香港,因為佢歲數,要讀返一年幼稚園
好似降咗呢咁lol
不過唔緊要,咼咗呢一年畀佢打好中文底,係必需嘅!!!
我地早咗半個鐘,喺課室坐下先~
學校係行雙班主任制
影曦嘅班主任係講普通話嘅,副班主任係講英文嘅
其實都幾正,好多小朋友都鐘意投訴人地
佢地想投訴嘅話就要迫住佢地一係講普通話,一係英文lol
影曦返咗學都有三星期啦,適應得好好,完全無問題
佢有兩個最friend嘅同學仔
一個係日本人(有日影曦無啦啦用普通話同我講佢同學嘅名,我呆咗呆先知佢講乜!),一個係香港人
但係呢...
個日本朋友仔係講英文同日文,個香港女仔係有中文名,但講英文,唔識講廣東話
oh...好彩老師而家掉走咗佢地唔係一齊坐,如果唔係一定全日英英英@@
5/9佢地已經返全日啦
而家每日都有3﹣4樣功課
英文默咗一次書啦
你唔好話我話,都幾深!
課文係煮野食嘅recipe
有十五個生字
小朋友要記住呢十五個字,老師就會用呢十五個英文字嚟作篇野同小朋友默書
係unseen dictation嚟㗎!
唔好以為影曦好醒,佢肥咗T.T
好彩呢個係mock嚟嘅啫!
影曦學英文嘅方法同香港嘅唔同
佢一路都係靠聽,跟住自已拼音出嚟串字
可惜香港嘅教法係死背...影曦要重新適應呢種學習方法
不過唔緊要嘅,相信佢好快可以pick up 到!
下次默書老師話會易啲,只係默十五個字~
希望合格啦~
中文由於仲係蜜月期,老師仲未教書(中文係用普通話教)目的係要畀小朋友聽慣咗普通話先
而家老師都仲係教緊佢地裝字,筆劃咁
好嘅係...老師都話影曦肯主動舉手答問題,又會用普通話造句字
頭先無啦啦用普話彈咗句”我要問爸爸可不可以星期日去海洋公園玩呀“
我都畀佢嚇咗一跳!好驚喜~
希望佢會一日一日咁進步啦~


text:
Monday, September 25, 2006
同一屋簷下 - 生日camp (下)
食完生日雪糕之後, 又冇酒水繼續供應, 於是大家都坐左係個廳度開始傾計, 其實都唔知點解大家會冇啦啦坐左係個廳度吹水, 可能呢個係好自然既動作, 成班吹水王又坐埋一齊由頭先BBQ傾完, 到家陣都已經係2點幾3點又傾過, 7條友大家傾呀講呀, 又係再講返中學d野, 雖然呢d野雖然都已經講到爛晒, 但唔知點解每一次拎返出黎講, 大家都係可以咁興高彩烈, 大家講下傾下吹下笑下叫下, 堅兄突然彈左一句出黎話:『家陣已經5:45a.m』, 嘩!!!!! 不知不覺原來已經去到5:45a.m.
成班人做廳長
第2朝見到thomas縮成一舊~~~
我地既亂葬崗~~~
如果唔係堅講出黎, 真係唔知我地原來已經傾左咁耐, 一打開窗簾個天好似都開始光, 大家都係時候恰一恰, 由於兩間房都好似細&迫得濟, 於是就提議將房入面個兩張床褥抽出黎放係個廳度變成張大床, 成班人就咁做左一晚廳長(應該話除左牛牛&堅之外, 因為牛牛唔舒服, 所以佢都係入房訓會好d), 由於被單嚴重缺乏, 所以Thomas係未能分到被單. 到左第2朝, 可憐既thomas因為冇被用, 所以就凍到成個乞兒咁縮埋一舊, 而camus就因為要返主日學, 就係咁e休息左3個字左右就係6:00a.m既時候就自己搭車返出去先, 不過, 由於大家都太眼訓所以都冇人知佢走左.
呢張係牛牛難得精神奕奕既相
10:00a.m左右大家都起身刷牙洗面, 難得黎到大嶼山冇理由咁快走返出去架, 於是就提議去長沙個邊d餐廳食埋個lunch先散水, 其實今日既天氣難得好好, 太陽雖然烈日當下but又唔係太熱同埋又有d風, 但係耐何大家都冇perpare泳裝, 如果唔係大家一齊落沙灘曬下太陽就仲好, 仲perfect, 講下講下, 我好似真係冇同過jaemi & thomas去過沙灘, 船河都未試過, 我諗以後都好難有機會約到佢地去沙灘玩, 今次難得既機會都miss左, too bad.
我地既慢慢長路~~~
呢個就係目的地既餐廳, 雖然d野食真係好一般, 但係對住個海灘食野, 個人好似型左!!!
交左房之後, 就向我地lunch目的地出發, 由於, 我都未去過長沙個邊, 所以都係由jessica帶路, 由於佢上次係貝澳o個邊過去長沙, 所以佢就唔多知係塘福過去要幾耐, 開頭以為行一陣就到, 點知越行越耐(都行左成半粒鐘都有~~~), 大家都行得有d辛苦, 不過, 唔係講笑, 可能牛牛琴晚訓得最多既一個, 佢反而係冇咩事, 仲要係最精神奕奕一個, 當然啦, 佢d行李由頭到尾都係由堅一個人擔起晒.幾經辛苦, 我地終於行到呢個上長沙既地方, 係沙灘旁邊有一列餐廳, 我地隨便搵左一間餐廳食, 其實野就唔係特別好食, 不過, 坐係沙灘旁望住個海食野, 呢d享受唔係成日都有, 其實呢個沙灘好多都係鬼佬 一大家細黎, 成個感覺又好似upguard, 型左, haha~~~
後記: 其實原先我地諗住plan去露營, 點知之前個一個星期都一直落住雨, 唯有改去大嶼山camp啦, 今次都玩得總算開心, 希望下次再玩其他野~~~
No comments:
Subscribe to: Post Comments (Atom)


text:
意大利夠「疆」開讓主
歐國盃H組賽事,意大利會喺主場對弱旅阿塞拜疆,就算狠讓兩球都可以捧場,因為自從干地執教之後,藍衣兵團士氣好咗好多,派路又肯出山幫忙,所以1.75倍嘅「讓主」一定會搶「疆」開出.(周五14,有線63台周六2:45am直播)
冇咗巴洛迪利唔緊要喎,因為呢位利物浦前鋒根本嚴重缺態,有佢喺度反而阻頭阻勢,干地真係睇狀態揀人,而唔係一味盲目追求名牌,就以加斯安奴柏利為例,呢位射手雖然只係效力英超中型班修咸頓,但由於季初表現突出,干地一樣照選,咪忘記仲有效力多蒙特嘅恩莫比尼同埋祖雲達斯嘅基奧雲高,意軍火力好強大呀!
可能係同干地共事得耐,所以老友鬼鬼,派路甘願做守唔到寡嘅姣婆,決定復出幫意大利助拳,至於其餘星級球員好似莫達,馬高華拉堤,馬治斯奧,基亞連尼同埋保方亦全數入選,試問實力平平無奇嘅阿塞拜疆點頂,捧意軍「讓主」.
保克之戰可捧和局
同組保加利亞會喺主場對克羅地亞,兩軍喺首輪賽事都贏波而回,喺氣勢方面絕對係不相伯仲,雖然論實力以克羅地亞佔優,事關佢哋有莫迪歷等優質球員,但考慮到保加利亞有主場作後盾,可以拉近番彼此之間嘅差距,故此今戰可以避重就輕,揀個3倍嘅和局,乘落意大利相當好分.(周五12,香港時間周六2:45am開賽)


text:
近兩年Sony嘢硬係覺得反應慢人幾步, 或者可以講……差唔多俾人牽住鼻子走, 不過今次香港發佈呢部HDR-MV1, 感覺佢啲神勇返返嚟! 睇樣佢係一部Action CAM, 不過睇規格冇話佢防水防撞喎! 不過更搶眼係佢鏡頭下面嘅120度X-Y立體聲麥克風, 據稱佢拍片時, 最高規格可以去到 1080+Linear PCM : 約17.6Mbps!!! 唔拍片時佢仲係一部專業級錄音機, 而且我極有理由相信, 佢亦會係一部幾好聲嘅Player, 另外佢仲大Sell可以用佢拍MV或Making of, 估計佢喺明星堆度, 應該有機會彈得起, 留意12月到貨, 但未有價錢.
至於拍片功能方面, 佢都有全高清畫質, 感光元件採用1/2.3 吋背照式 Exmor R CMOS搭BIONZ影像處理器, 鏡頭亦起用Carl Zeiss Tessar蔡司靚鏡, 有F2.8大光圈配120°視角!
老實! 係咪真係咁多人踩板,跳海,玩X-Game先? 畫質嚟計, 佢就點都唔輸俾住何Action CAM, ,但係佢收音一定贏晒一街所有機, 斯文玩! 唔係諗住吓吓主觀鏡拍攝, 我覺得呢部嘢其實更有賣點, 不過當然要睇價錢啦! 一部OK過得去,同HDR-MV1差唔多收音質素嘅數碼錄音機, 都係千零二千蚊貨仔; 聲,畫分開拍, 返屋企用電腦剪返埋又唔係難事, 所以呢部嘢贏定輸? 真係睇價位喇!
Sony音樂影片攝錄機 HDR-MV1的產品規格:
Comments
comments


text:
2013年10月31日星期四
派糖,香葱汁比目魚,咖哩焗四蔬,蜜糖萍果提子茶
去年嘅Halloween晚上剛巧我不在家,當第一團大軍殺到,王子話人數眾多,個個用眼神迫佢交糖.王子喺無心理準備之下被嚇親,拿拿淋去摷.
因為啲細路久唔久都問我攞糖食,所以屋企長期有存貨,好彩佢又醒起先冇咁樣衰.
後來越來越多大軍殺到,當晚佢竟然派哂我4大包糖!
今年準備就緒.
是日晚餐
今晚有香葱汁比目魚
咖哩焗四蔬
天氣凍咗,煲咗蜜糖萍果提子茶
12 則留言:
happy halloween回覆刪除回覆
haha same to you刪除
我呢度未係好興Halloween回覆刪除回覆
呢度越來越興,啲細路一早買定衫等今晚刪除
我都喜歡食焗四蔬, 特別而家食素日子多, 出去食, 如果唔想食凍冰冰沙律菜, 就會叫焗四蔬, 不過香港通常係葡汁, 白汁, 或者茄汁, 我未食過咖哩汁焗, 咖哩汁著就有回覆刪除回覆
原本我諗住整葡汁架,不過咖哩好似香啲王子應該like啲於是整咗刪除
而家我地久不久食素,唔想成日沙律就要俾啲心機諗新煮法lu
成日見食譜用比目魚,我又唔覺街市有得賣咁嘅.回覆刪除回覆
其實我鐘意銀鱈魚但呢度冇,兩者食味比較似所以我用比目魚代替刪除
比目魚有啲貴,好似見過香港啲洋超,日超有得賣,昅昅啦
我都派左四大包呀, 最後都唔夠, 連我自己帶過黎既花生糖都要出動呀回覆刪除回覆
私伙花生糖咁正我實唔捨得派,我試過唔夠派喉糖.刪除
科隆又唔多覺Halloween喎.德文比目魚是什庅呀?回覆刪除回覆
我哋度連收音機都講足一日,學校同商店都有裝飾.....刪除
比目魚德文係Heilbutt,越厚身越好食


text:
本來今朝參加完學校旅行會好攰,但圖圖話好想參加呢!所以我地一早去完學校既沙灘旅行後,快快返回屋企,食飯再瞓一陣,就再出發啦!
其實參加呢個EVENT之前媽媽同圖圖都已經食過CENTRUM,之前媽媽食主要係因為跟營養師減肥,當減到某個程度,每日食既食物已經唔夠一日既身體所需,果時營養師就介紹媽媽食CENTRUM,每日食一粒,都算方便呢!而圖圖食就因為我覺得佢身體唔好,而JUNIOR CENTRUM就寫明2歲已經可以食得,感覺比較穩陣.
一去到負責今次EVENT既負責人已經好細心為朋友準備左所有小朋友都鍾意既禮物,就係氫氣球一個.
之後就換衫啦~~~~
原來圖圖係今次參加EVENT既大哥哥呢!
之後由CENTRUM既負責人簡單咁介紹一下佢地既公司同產品.仲有營養師講一D有關營養既知識.唔講唔知原來一個紅甜椒既維他命C多過橙同奇異果好多.而且對小朋友黎講雞蛋既蛋白質係最好既,但唔建議一星期食多過3個蛋黃.最重要既係圖圖最鍾意飲既朱古力奶,營養師話唔怕飲,因為佢年紀仲細,受得起多出黎果小小糖.
大人聽緊講座時,小朋友好乖咁係中間油顏色呢!
之後就係上堂時間,首先係示範時間.
之後小朋友就開始熱身~~~~
圖圖超鍾意呢個遊戲,因為俾佢爬上個教師度,教練周圍郁要FING去佢.
落堂後,原來已經好細心咁預備左茶點呢~~~~


text:
10月4日 星期六
返到去舊輕井澤都未夠11點,我地首先去舊輕井澤森ノ美術館~
個美術館好得意架,D畫就咁用肉眼睇好似無咩野,但係透過相機影出黎嘅效果就好立體,D野全部都變得好真實,人企埋去張畫旁邊就好似實物一樣,好好玩呀!雖然入場費要1500 yen,但都算值得~~
我地響個美術館玩左成個鐘,簡直有D樂而忘返....行晒三層樓後仲有件免費cheese cake 或 apple pie奉送,不過咖啡就要另俾錢,500 yen 一杯!擺明搶錢喎,所以我地cheese cake照食,但兩個人就只叫左一杯 ice tea 咋,寧願慳返500 yen過隔離果間souvenir shop買野好過啦,咁樣先係精伶嘅購物狂嘛~~
個美術館嘅外觀都好有趣,好似有個人就跌落黎咁~~~
離開美術館,我地就繼續響舊輕銀座一帶逛,大概係旅遊點嘅關係,所以沿路好多遊人好熱鬧.大街兩邊有好多小店,除左一般嘅精品店,仲有我地最鍾意逛嘅食品店,有賣果醬,漬物,蜂蜜嘅地道特產,我地逐間店舖都走入去試食,尤其係有間專賣醃漬物嘅,簡直食到停唔倒嘴....真係咩都抵返晒呀~~
どんぐり共和國,分店真係遍佈全國~~
舊輕井澤一帶有好多小型教堂,呢間係最出名嘅聖保羅教會,咁啱有人響入面預備緊婚禮,所以無得入去~~
唔知係咪多教堂嘅緣故,附近有好幾間婚紗店,有D仲好似係酒店嘅形式,感覺好似去左九龍塘咁~~
沿路好多人拖住狗仔行街散步~
間屋好有歐陸小鎮 feel~~
行到咁上下,見差唔多兩點,我地就兜返轉頭去搵野食,最後揀左間叫腸詰屋,專賣德國肉腸兼有食店.呢間野應該係幾出名,因為沿路已經見到兩,三間分店.
食店係自助形式,我揀雜腸,配食店自製嘅芥末都幾好味,老爺只係要左個咖哩飯加沙律,計埋啤酒全部2880yen~~
食飽後我地就起程去位於南輕井澤風越公園嘅德國玩具博物館同繒本之森美術館.之前已經響網上search左個行走輕井澤全市嘅西武高原循環巴士線時刻表,知道舊輕井澤呢區有個巴士站,點知搵左好耐都搵唔倒,好彩老爺唔死心,再走返去原本應該係站嘅地方再睇清楚,先發覺有張告示,雖然係日文,但我地估估下最後又俾我地搵到個車站原來係搬左去另一條街....
響巴士站旁邊有兩個日本女人響度吹水,咁我地就拎住本旅遊書去向佢地問呢個車站啱唔啱,其中一個年紀較大嘅竟然識講英文,同我地講佢地都係搭呢架巴士,又做手勢話佢都係去果度....點知架巴士到嘅時候佢地仲迷惘過我地,好猶疑咁唔知上唔上好,咁我地咪唯有自己走去問個司機囉,然後再叫埋佢地上車....最攪野就係上左車後個女人仲同我地講左句 "Don't worry",真係俾佢吹脹...
上左車以為好老定,點知望下望下先發覺呢架巴士係無電子顯示屏show車站名架!真大鑊,雖然上一年我去過鹽澤湖,但成個風越公園咁大,都唔係好知響邊度落車架!咁我地心諗都仲可以跟住果兩個女人落車,點知架巴士行左無耐果兩位阿姑竟然一先一後落晒車,連招呼都無同我地打....我地除左呆晒都唔知點好,好在呢架巴士係循環線,我地盤算即使去唔倒風越公園至多返番JR火車站啦....架車行左一陣已經無晒乘客,就響呢個時間個司機就問我地去邊,咁老爺就拿拿聲攞住本旅遊書走去話俾佢聽,指手畫腳左一輪,佢恍然大悟咁話"Museum Museum",然後就同我地講左一大堆野,我地都唔係好明,不過最緊要佢知我地去邊同埋叫我地落車就得啦....個司機好好人,因為車站距離個美術館都有段距離,佢雖然唔可以載我地去到美術館,但就響條路嘅入口特別俾我地落車,又教我地點行同埋回程響邊度搭車,真係好nice呀~~
行左六,七分鐘倒就去到德國木偶博物館,入到去搵唔倒個售票處,見有個姐姐行過就問下路,原來去錯左個souvenir shop同埋體驗坊,個姐姐又係好好人,佢除左教我地點行仲提醒我地個博物館係close 16:30......乜唔係收五點咩?!明明之前響博物館個web site check左10月份係收五點架....我地望下個錶將近四點,咁都一場黎到梗係照去啦,至多唔去另外果個美術館囉....個木偶博物館其實就響個souvenir shop對面,去到買票,入館料600 yen,兩館共通券就1000 yen,但因為唔知夠唔夠時間去埋個美術館,所以無買共通券~~
呢個木偶博物館個全名其實叫 Erzgebirge Toys Museum,Erzgebirge係德國好出名嘅木製玩偶品牌,因為佢地認為輕井澤好有歐陸風情,所以就響度開間海外分館囉.D木偶都好精細,不過我地趕時間關係都無好細心逐個木偶睇,好快速咁行左個圈同影兩張相就離開喇....
之後我地都係決定去埋隔離果個繪本之森美術館,因為講真都唔知仲有無機會再黎輕井澤嘛....去到售票處見收費要800 yen,咁我地就試下攞頭先木偶博物館嘅入場票俾個售票員睇,睇下可唔可以而家先補買共通券,D日本人真係好軍真,個小姐仲好樂意咁只係收返我地個balance咋...
呢個美術館係由三間小屋組成,畫本主題都係著名歐美同日本嘅故事,D畫好靚架,不過唔準影相....咁就淨係影下個展館啦~~
行完晒三個展館,去埋個souvenir shop買左少少野,我地就離開行返去巴士站果邊,諗住行下個風越公園,點知去到問下個售票員,佢話個公園仲有幾分鐘就 close....咁我地唯有搭巴士返JR車站囉~
返到去JR車站,見仲有成個鐘先夠鐘搭車,咁我地就決定去多次outlet行下啦~
五點鬆D就日落喇...
響 outlet 逛左大約45分鐘,都有D收獲呀....之後就行返去車站攞返D行李,然後就搭18:21嘅新幹線返東京.行左成日回程時終於感覺到好攰,架火車開左無耐我地都瞓著晒....返到去東京再轉去新宿,返到酒店已經八點半,放低野攤抖左一陣就去搭酒店嘅 shuttle bus 出返去新宿車站附近搵野食.
雖然已經九點,新宿街頭仲係好熱鬧,同輕井澤真係無得比....經過Sakuraya見仲未 close,就順便入去兜個圈,買左少少野....因為實在太攰,我地是但去左三葉迴轉壽司食晚餐....雖然話是但揀,但D壽司都唔錯,兩個人總共食左17碟,都係4110咋...D海膽真係好好味....而家諗起都好想再去食呀.....
食到飽飽,D精力又返晒黎喇,咁就梗係去行下夜市啦~~
我地又去藥房同激安逛,仲行埋歌舞伎仃,終於攪到12點幾先返酒店....勁攰呀,對腳好似唔係自己咁....拿拿林沖涼瞓教啦,因為聽日約左同事雲尼妹一齊去川越玩呀~~~~


text:
2014年9月17日 星期三
煎鯖魚 + 節瓜粉絲 + 齋滷味 ( 外賣 ) ( 17-SEP-2014 )
( 17-SEP-2014 WED )
感恩一覺瞓天光 如果晚晚係咁就好喇 哈 ~
今朝一去到 van 仔站就有車 快好多呀 咁就可以慢慢嘆早餐呢 ~
番到菇場抖陣就去倉執嘢 執到身水身汗 本來想抖陣先再執 因為實在好鬼熱 我要紮起 d 頭髮添呀 不過都係一次過熱好過分開兩次熱 所以最後都執好哂 之後 8 卦問我係咪好熱 因為我塊臉紅哂 咁我再照鏡 原來成臉都係汗 唔怪得 8 卦咁問我啦 ~
仲有其他 file 未 pack 架 不過留番晏晝先 pack 因為搬黎搬去好鬼攰 要比自己抖下先 ~
今日有 lunch box 其實係打風果日嘅 lunch box 如果 d 餸係蒸嘅話 咁果日夜晚可以蒸番熱黎食 但炒過嘅餸呢 蒸番熱係好難食架 所以先拎番菇場做 lunch box 囉 ~
又去 pack file 喇 船頭都好好 見我開箱即刻問駛唔駛叫同事幫手 不過我話唔駛啦 一個人做好 d 之後佢同我講 阿 head 同佢講咗 我放假就佢地 3 個一齊 share 我 d 嘢 因為依家好難請人喎 咁都好 我唔駛番菇場幫手 因為我之前諗住休養期間 如果菇場真係好多嘢做 而我身體狀況 ok 我會番去幫手清嘢 咁依家唔駛啦 ~
入好哂箱都已經 5 點 咁聽日做埋 d 手尾 咁就搞掂哂 我想入院前搞掂哂 d 嘢 唔係心掛掛咁呢 ~
放工去百佳買嘢 之後番屋企 lu ~
今日出咗一身汗 所以 6 點半都煮飯喇 想快 d 沖涼 ~
是日懶餐 - 煎鯖魚 + 節瓜粉絲 + 齋滷味
煎鯖魚 - 上次喺百佳買 好似 $7.9/條 所以買 2 條試下 估唔到又 ok 喎 最緊要係唔腥 咁下次可以入多 d 貨喇 ~
節瓜粉絲 - 之前食剩 1 個大節瓜同 1 條脆肉瓜 所以加埋粉絲 用海皇醬做調味 真係唔錯 不過今次用咗 2 包粉絲 原來好鬼多囉 食到好辛苦 哈哈 ~
齋滷味 - 喺百住買架 好似 $15 所以買黎下 都唔錯喎 ~
煮完即沖涼啦 之後先慢慢食 ~
里奧大人 8 點半先放工 食完又要做公司嘢 所以依家我攰都想煮 唔係下個月又無咩住家飯食架喇 慘 ~
今晚 11 點自己瞓先喇 真係次次出完汗都好鬼攰咁囉 ~
標籤: 肥在家煮食篇
訂閱: 張貼留言 (Atom)


text:
尋日里奧大人要聽 seminar 所以同我差唔多時間番到屋企
好難得里奧大人開口主動話打邊爐 我當然唔會 say no 啦
諗住去屋企樓下酒樓打 點知佢地有人擺酒 所以無得打 咁話去大家樂 ( 我其實鍾意自助形式多 d ) 里奧大人話望到我個樣有 d 失望好似好慘咁 所以去另一間酒樓睇睇 不過係逐碟計 仲要係 $28 起 我覺得唔抵 如果我食金菇 生菜 粟米 咪差唔多一百蚊 仲要食其他嘢呢 汽水 加一等等咪要 3百囉 我好慳家嘛 覺得又唔多值喎
最後卒之打道回府去大家樂 因此我實在太想打喇
里奧大人又肚餓 所以買咗粉果醫醫肚 妳知啦 打邊爐無咁快食得家嘛
估唔到大家樂一人一鍋有驚喜喎 沙爹湯底居然有沙爹味 豆腐又滑 南瓜又甜 雖然肉唔係好多 但都覺得好飽 係因為菜多定係之前食咗兩隻粉果打底呢
食得太飽 所以同里奧大人散步 散完真係舒服好多
打邊爐 ( 燥 ) + brownies ( 燥 ) + 車厘子 ( 補血 ) 一連氣食咗呢 3 樣嘢 幾驚燥到流鼻血呀
今朝凍凍地 所以好想食 d 熱辣辣有湯嘅早餐 所以食咗火腿通粉併腸蛋多士 + 奶茶 ( $19 ) 超超超超飽呀
番到菇場無咩嘢做 摸下自己個肚 真係好大呀 係時候要忍忍口喇 因為年紀大新陳代謝慢好多架
so 晏晝同里奧大人食比較唔想咁飽嘅車仔麵喇 食完又行番公司 行到出汗 真係好幫助消化呢


text:
( 12-JUN-2013 WED )
今日係端午節假期 又有放假 實在太好喇 ~
里奧大人今朝 8 點幾起咗身 不過我就瞓到 10 點 但係咁發夢 唉 ~
梳洗之後就去大快活食早餐 食完就番屋企 lu 里奧大人做公司嘢 我煲埋中藥就專心睇飲食男女喇 ~
2 點半去食 tea 今日試新嘢 不過呢間食店好鬼凍 但又唔可以叫佢地開細 d 因為如果開細 d 近門口位係好焗 所以食完出黎 我同里奧大人隻手係凍冰冰呢 ~
蜂巢芋角酥
潮州粉果
魚肚滑雞扎
什菌上素鮮竹卷
香茜牛肉腸
流沙奶皇包
冰花脆糖蛋散
里奧大人番到屋企就瞓覺 而我今日就勁有 mood 開焗爐嘢呀 同埋想清哂 d 朱古力 但如果就咁焗 Brownies 咁會剩番好多牛油 已經係用細罐 所以要焗埋曲奇 清哂 d 牛油 不過我焗完 Brownies 之後再預備曲奇材料 整好放入雪柜 留番今晚先焗 ~
今次又失敗 好硬呀 但有 d 又有蛋糕口感喎 跟足食譜架啦 唔通用錯焗盤 所有 d Brownies 太薄 無哂口感 ?! 我真係好怕焗嘢 唔通真係要比錢上堂學 ?!
焗完到差唔多 5 點 又要準備晚餐喇 忙過番工 ~
是日晚餐 - 手撕雞 + 美心裹蒸糭 + 生菜
手撕雞 - 今次用雞肶 蒸完再用光波爐 雞皮脆卜卜好正呀 配埋醬汁 超好味 最緊要夠簡單 下次可以再整 ~
美心裹蒸糭 - 家姐比架 蒸咗 40 分鐘先全隻熱哂 不過真係好巨 同里奧大人 share 食都食唔哂 要做 lunch box 我覺得美心麻麻地 d 糯米唔煙韌 同埋 d 豬肉超級鞋 真係得個巨字 無咩特別 ~
生菜 - 今次唔腐乳喇 點雞嘅醬汁 一樣好味道 不過其實就咁食生菜都好好食 清清地嘛 ~
食完洗哂碗又開始焗曲奇 好有心機用花花模印曲奇架 不過貪心得滯 一次過焗得太多 所以變哂形 里奧大人仲以為我特登焗到咁添 之後試味 都 ok 啦 不過里奧大人話唔鍾意杏仁味 衰得佢試完半塊即刻話反胃 係咪咁快有反應呀 衰 好在我有家姐幫我清咋 唔係應該掉嘅多 因為我對曲奇同蛋糕真係無咩興趣 其實家姐真係超級慘 成日迫佢食我焗嘅嘢 ~


text:
我去到叔叔屋企,就見到Louis着緊件紅色波衫.相信大家同我一樣,都好鍾意足球,所以都可能聽過一對叫曼聯 嘅足球隊,而Louis着嘅紅色波衫,就係曼聯嘅波衫.冇辦法,Louis老竇即我堂哥,九十年代喺前宗主國讀書,被當年嘅曼聯深深吸引,所以變成fan 屎,令Louis有好多件曼聯波衫,可以由頭笠到落腳.嬸嬸話,當年Louis嘅屎片都有曼聯嘅logo.
見到Louis件波衫,我就問佢 知唔知乜嘢係「曼聯」,佢望住我,跟住就開始唱:「glory, glory Man United...」我又問佢鍾唔鍾意曼聯,佢就話鍾意巴塞隆拿,不過因為我堂哥迫佢,所以先至着曼聯嘅波衫.跟住我話:「其實,曼聯踢波可以好好睇,等 我畀你睇吓.」講完我哋就走去部電腦度,跟住上Youtube網站,搵晒當年曼聯門將巴夫斯Barthez啲蝦碌鏡頭畀Louis睇.
大 家可能唔知,不過喺千禧年代初,睇曼聯踢波,往往全場波最有娛樂性嘅一刻,就係被稱為「加利仔」嘅後衞Gary Neville,交波畀當年曼聯門將巴夫斯.好多時,就算前鋒,中鋒幫曼聯入波,都會因加利仔同巴夫斯蝦碌,擺烏龍own goal,所以令到球隊最終輸波.Louis一路睇,就一路笑,我見佢睇得咁開心,所以就去咗睇江銅份首季業績報告.
原來,江銅嘅收入升咗 好多,不過因為成本支出升得仲勁,所以令盈利倒退.大家要記得,銅嘅平均價喺07年首季比06年首季升咗23%,開銅礦嘅成本就係買機器,請工人,買燃油 等等,如果一間銅礦公司乖乖地,簡簡單單將自己開採嘅礦石提煉,將銅產品賣出,只要銅價錢升,盈利就會升.因為開礦成本往往比礦產價格波幅細.
大家可能會問:「咁點解江銅嘅成本升咗咁多?」其實,雖然佢哋想將盈利倒退嘅責任推卸落「加稅」度,不過加咗嘅稅連幾千萬都冇,點樣解釋嗰幾十億元嘅開支?睇報告,江銅話係因「相關原料單位價格上升」所以先至令成本升咗咁多.
雖然江銅冇在解釋,其實,應該係因為江銅過份投資喺「可提煉生產量」,遠遠多過自己開採銅礦石嘅需要,所以向其他人買礦石提煉.不過因為礦石價格升幅比起銅價仲勁,所以提煉就要蝕本,情況有啲似中石化.
給江銅的一封信其 實,提煉成本升,不過又唔可以轉介畀消費者嘅原因,係因為提煉係一門只要有錢就可以做嘅生意.喺祖國資金氾濫嘅情況之下,好多人都可以進入提煉銅嘅生意, 令營商環境非常困難.睇到呢到,Louis見我愁眉苦臉,問我乜嘢事,我將江銅嘅情況講畀佢知.話銅價升等如前鋒入波,不過投資錯誤就等如擺烏龍. Louis就笑「江叔叔」好似加利仔同巴夫斯,我話真係好似搵咗佢哋做管理層.最後我問Louis究竟知唔知「江叔叔」應該點做,佢就畫出來,我就應承以 公開信形式畀「江叔叔」睇,上面就係Louis嘅信.


text:
浦和紅鑽「勝」券在握
神戶勝利船喺主場挑戰日職一哥浦和紅鑽,想擊敗對手有一定難度,事關浦和紅鑽近況實在太好,等閒球隊想喺佢哋身上搵着數並唔容易,故此足智彩開讓球盤,可押紅鑽讓半球,一球上盤.(周六9,有線61及201台周六3:00pm直播)
上周迫和大阪飛腳之後,神戶勝利船近4場比賽嘅成績為1勝1和2負,坦白講唔算好突出,小川慶治朗,石津大介同埋馬昆奴斯單計日職亦都啞火咗好耐,而北本久仁衛,松澤香輝,吉丸絢梓同埋山本海人又因傷缺陣,人腳上捉襟見肘.浦和紅鑽保持緊10場不敗,但如果淨係計日職,佢哋就係15場不敗,開季至今未輸過,興梠慎三,梅崎司,槙野智章,武藤雄樹同埋隆比真歷等球員一直保持高水準發揮,難怪球隊可以遇神殺神,是役讓半球,一球當然捧上盤啦!
橫濱水手對鹿島鹿角一仗亦比較睇好客軍,因為橫濱水手主場已經3戰不勝,包括賽和大阪飛腳,同埋日聯盃先後不敵神戶勝利船同川崎前鋒,罕有地作客演出好過主場,所以足智彩開出平手盤,買鹿島鹿角的確係立於不敗之地,記得要捧.(周六10,香港時間周六3:00pm開賽)
鹿島鹿角客場得「手」
至於鹿島鹿角近況亦只係一般,不過佢哋嘅對賽往績就贏晒,近3次對橫濱水手全部勝出,格食格味道甚濃,而且外援卡奧盧卡斯腳好順,有力助鹿島鹿角破敵,平手盤有1.85倍值得追捧.


text:
你今日震驚左未?
差唔多尾聲,我最想講嘅係,獨身生活面對最大嘅挑戰同爭扎,並唔係空虛寂寞同凍.唔係大家睇得咁憂憂愁愁悽悽慘慘楚楚慽慽尋尋覓覓兜兜轉轉反反覆覆拖拖拉拉跌跌撞撞離離合合散散聚聚追追逐逐年年月月句句聲聲生生死死,唔係每逢大時大節就要灌醉自己,係條街大叫:「女呀~女呀~~~點解我溝唔到女呀~~~!」「情侶去死去死!」
作為一個資深單身人士,我一早已經處理左呢D問題.我可以一個人去睇戲,一個人去行街,一個人去食飯,一個人去打機,一個人睇書(乜睇書可以兩個人架咩?),而可以過得好滿足,我可以好有效咁打發一個人嘅時間,甚至成日覺得唔夠時間用,生活都幾充實,幾快樂,而絕少覺得孤單失落.
反而最大問題係,我身邊所有與我一同成長嘅朋友都已經結晒婚,好多仲已經有小朋友,對於好多事嘅睇法已經好唔同.而當大家煩緊為小朋友報邊間幼稚園或者係幼稚園之前果個唔知咩班時,我正考慮好唔好唔好買PS4;當大家講緊邊個邊個因為生多左個小朋友後,好唔好換樓,換邊到好時,我仲追緊高登講故台D post.發覺大家嘅生活圈子真係唔同左,大家無左共同溝通語言,正所謂:今日,你同我天各一方,你有你嘅生活,我有我係一條磨碌,但假如有一日,我地真係喺路上面,偶然咁撞倒,我地會點下頭,問候一下,然後已經唔知講乜嘢好.
雖然有好多人同我講過,即使結唔結婚都好,大家都仲係朋友,都可以一齊食飯吹水等等,但彼此嘅關係轉變左就係轉變左,唔同左就係唔同左,有結婚就係同未結婚有D唔同,起碼我面對係咁.
為人老公果D撫心自問,如果我本來識你老婆耐過你,熟你老婆多過你,甚至之前可能追過你老婆不過失敗左,耐唔耐單獨約你老婆出黎食飯睇戲行街,喂,你得唔得丫?約晒你地兩個出黎時,係我做電燈膽,定你做電燈膽?作為人老婆果D,我晚晚約你老公落球場打波吹水而唔比佢陪你,星期六日就上你屋企痴英超睇打攪你,你老母佢外母生日果日,仲要搵佢踢比賽而唔見人,你又接唔接受到?
所以大家真係唔好下巴輕輕話無分別.


text:
2010年2月27日 星期六
喜帖
點知夜晚o既火鍋party取消左之後
再加上Jerry今晚約左朋友去玩
搞到我只有一個人無無聊聊咁周圍hea下
橫掂都係,我乘機去埋長沙灣o既昌記望下d帖
決定究竟係出面印還是比返酒樓印
wahahahahahah....我呢個路痴有睇過地圖就走去長沙灣
果然係唔得o既
唯有打電話去昌記問清楚個位置
用左唔少腳骨力先行到去 (因為落錯車囉)
去到見到昌記只係一間好細o既地舖
我同佢講我想睇下d請帖
看舖果位女士就拎左一大本file出黎
我望過d帖,唔係咁岩我心水
之後問多少少資料後就走左啦
最後o既決定係...........
唔好煩o勒,比返酒樓印
因為帖呢樣野,人地一收到都會擺埋一邊
無耐就會掉,所以可以煩少一樣就得一樣啦
之前我問過酒樓要預早三個月時間去搞印帖o既野
最遲4-5月要去處理呢樣啦 ^^
2010年2月22日 星期一
看相後感
自以為我都算睇得慢架啦
點知May話,我已經比佢預期中快
可能自己要求唔算高啦,基本上8成半o既相我都好滿意
所以要求修改o既野都唔算多,只係寫左一張白紙咋
全部都係一d細微野
其實我唔知d相佢地之前有冇執過,還是我好好彩
基本上d相都唔見有途人同垃圾出現
當我見晒d相後
May就黎教我點樣將d相分落唔同o既file作相簿 & 油畫分配
可能3V得返May一個係office啦
佢都無教過我應該點樣揀先至最好
最初果一刻我都有d束手無策,唔知點做好
Jerry仲問我洗唔洗幫手,但我諗佢都幫唔到我d乜
所以我叫佢休息一下,到我揀油畫同相架果時先叫佢
好彩我之前都做過下功課,知道每個景起碼揀三張排版出黎先至靚
咁我就由大相簿開始一路揀落去
慢慢個速度就加快左
但中途亞May突然走黎話我知
7寸同10寸相簿果d係唔洗加兩張相做封面的
即係7寸揀18張相同10寸揀20張相已經包括兩張封面了
等我又要係揀好左o既相簿裡面揀返2張出黎
依家我總共有9本相簿
2本15寸 (水晶面) 2本12寸 (普通面)
3本10寸 & 2本7寸
另外,我又用d介紹人相簿換左d油畫,相架同埋旋轉水晶等
到揀油畫我就拉埋Jerry一齊黎幫手o勒
之前已經好鐘意3V拎出黎做sample果張12x26油畫o既排版
即係用一張相做主相,然後用多張不同o既相拼出一個心心
我一見到張sample立即拎去問亞May可唔可以做一張咁o既油畫
原來我地個package唔包油畫排版架
所以要做一張咁o既油畫就要加RMB200去做
呵呵,Jerry肯比我加錢去整呀,開心到痺 ^^
希望出黎個效果靚靚啦
最後真係要多謝3V所有幫過我o既staff
佢地都好有耐性咁招呼我呢個問題多多o既新娘子
另外,亦都多謝咁多位搵我做介紹人o既新人
因為你地我先可以換到我想要o既野
好開心可以同你地分享我影相o既野,亦都歡迎你地問我其他wedding野 ^^
我希望到我睇排版果日唔洗咁辛苦啦
亦預祝所有將會去3V影相o既朋友一切順利,影到靚相
偷拍成功 @ 3v (3)
東部華僑城 (攝影師:劉老師)
好動感的一張相,我揀左做15寸華僑城水晶相簿封面之一
天同花田o既比例好好,又影得我地唔錯,我揀左做大油畫
張相感覺好sweet,有諗過做油畫,但我唔鐘意張油畫個人咁大個
所以最後放棄左
嘩....簡直係我最愛o既感覺呀
又一喜愛相
個感覺捕捉得唔錯
Jerry話我平時都鐘意擺呢個pose,所以對我來講無難度喎
好似抱得好輕鬆咁 XDDDDDDDDDDDDDD
偷拍成功 @ 3v (2)
空中花園 (攝影師:劉老師)
偷拍成功 @ 3v (1)
嘩....等到頸都長埋
終於等到睇相呢一日啦
由於我要揀星期日睇相,所以要等到年初八 (21/2)
一路去緊3V o既途中,Jerry已經不斷問我係咪好緊張 XDDD
都係架,好擔心影得唔好要重影呀嘛
最怕係攝影師技術好,但我表現唔好呀嘛
去到3V,得返亞May一個係office (因為3V係HK擺EXPO)
大部份staff都唔係度
wahahahahahaha....我簡直係執到好籌呀
可以盡情咁去偷怕
其實Jerry都有問我,你遲早都有得拎d相架啦
為乜要偷怕呢?!?!?!?
哈哈......我話我想快d比人睇下d相嘛
May招呼我坐低後,就叫我睇一次d相先
然後先教我點揀相
一睇個file...兩輯相夾埋總共276張相
真係有排睇呀
估唔到果然不負所望,大部份o既相我都好滿意 (可能我要求唔高卦)
係咪好心急呢.........立即去片 (由於係偷拍,所以質素差d)
世界之窗 (攝影師:亞杰)
唔笑o既我好cool呀
好鐘意呢張,所以揀左做12寸水晶相架
15寸水晶封面相之一 ^^
瀑布景好靚呀
我帶上去影相o既kitty都好靚
2010年2月20日 星期六
優惠分享
有好消息
28/2 (正月十五) 奇華做優惠 (我尋日專登落門市證實過架o勒)
全線門市餅卡8折
咁我地唔洗專登入EXPO買啦
記住呀, 只做呢一日, 有買襯手呀
2010年2月17日 星期三
想得太多?!?! 有壓力?!?!
大家有冇諗過自己婚禮當日會發生以下o既事呢
- 所有安排都亂七八糟,乜野都未準備好
- 褂冇去拎,婚紗禮服原來都未揀好
- 化粧師同攝影師遲遲都未到,原來係因為你早一日唔記得提點佢地
- 甚至唔知醒,d賓客仲早過我到酒樓
- 係酒樓又唔知自己要做d乜咁,由得d賓客自己坐係度等
哈哈.......聽落都覺得好恐怖
我諗呢d事情都冇乜可能會發生
但我偏偏成日發夢見到呢d事情出現
仲要唔止一次
我諗起碼發過呢d夢超過8次或以上
每次夢醒都好擔心
我唔係擔心自已當日真係會發生呢d事
係擔心究竟我係咪比左自己好大o既壓力呢??
其實我覺得自己已經冇最初籌備婚禮時咁緊張架o勒
同埋慶幸我同Jeery冇因為籌辦婚禮而發生爭執
但無奈間唔中都會發下d咁得人驚o既夢囉
希望其他JM唔會好似我咁啦
仲有7個月左右就到大日子,希望黎緊o既事都可以順順利利
2010年2月15日 星期一
大年初一 + 情人節
今年難得年初一同埋情人節係埋同一日
我諗個個都花點時間去安排節目行程
不過大多數都係上午去拜年,夜晚就同情人出街啦
我都唔例外
今年係我同Jerry一齊過第四年o既情人節
其實除左第一年佢係有特別安排過之外
之後佢都任我話事
雖然每年我都同佢講我唔洗佢送禮物
但我自己每年都會一早準備定
不過我今年冇比咩特別驚喜佢呀 (因為份禮物我同佢一齊買架)
但話晒今年都可以叫做最後一年o既"單身"情人節嘛
下年我地就唔再係情人啦...(呵呵, 係兩公婆呀)
所以總係會發夢Jerry可以比我一d特別驚喜
到情人節當日,我地分別去親戚家拜年
完成之後就約出黎行街
本來Jerry諗住同我去食我最鐘意o既壽司架
但我又想兩個坐得好好咁食返餐
所以建議搵間樓上cafe食
最後去左瓊華中心7樓o既pancake colours食
果度環境都幾好,但果晚o既氣氛就真係好似好得滯
冇乜燈光囉,搞到我幾想叫佢開燈呀
因為唔知做乜唔多舒服,所以諗左食乜就去洗手間啦
返到埋位發現有份禮物放左係枱面
第一個反應係以為餐廳送o既禮物
之後先諗到係Jerry送o既,真係好開心同埋好驚喜呀
食埋美味o既心太軟之後就拆禮物啦
yeah....係我睇中果隻錶呀,原本我諗住自己買比自己架
估唔到Jerry已經買左,佢仲細心到改埋錶帶添
開心到我立即想走去咀佢一啖 XDDDDDDDDDDDDDDDDD
2010年2月11日 星期四
告別四眼 @@
總之就係白痴啦
因為果時好鐘意小雲,成日都靜雞雞拎daddy d舊眼鏡黎戴
想搞到有近視可以戴眼鏡
好啦,願望成真左之後,就知道戴眼鏡唔好
細個唔可以戴隱形眼鏡
成日戴住個厚"dup dup" o既眼鏡不知幾唔舒服 (我成7百幾度架)
大個後開始戴con都有唔方便
有時會戴得唔舒服,un住un住咁
搞到我成日卒眼
所以係早四,五年度我已經有做激光矯視o既決心架o勒
因為有朋友經威爾斯成功矯視 (而且價錢激平)
所以我都有排期係威爾斯睇
雖然威爾斯都批左我做激光矯視,但可惜我o既眼角膜太薄
做唔到舊式激光矯視 (做完仲有二百幾度,都唔知做黎為乜)
好彩依家有新式激光矯視技術 Lasik可以幫我地呢d眼角膜太薄o既人
我尋晚約左3月頭去驗眼
如果驗眼結果出黎係適合做手術的話
就會係3月中完成埋個手術
咁我就完完全全可以擺脫四眼妹呢個稱號啦
不過係等待驗眼同埋做手術前
我都要戒戴隱形眼鏡,所以我會keep住有一段時間做四眼妹啦
2010年2月9日 星期二
獎勵自己之大出血
公司上年豐收,亦好闊綽地令到每位員工都可以過肥年
我呢個做左半年o既小職員亦有幸得到半份豐厚o既花紅
為左獎勵自己
決定買set靚d o既精華黎做微針用
一盒裝裡面包含兩種精華
"複合生長因子細胞重組極緻精華" & "銅胜肽精華"
大約可以用到10次啦
今次真係落重本架
另外,之前用o既卸粧油已經用晒
立即叫表妹搵佢舊同事幫我買支HABA o既卸粧油
呢支卸粧我表妹極力推薦
我試用過後都立即決定買
真係大出血啦
2010年2月8日 星期一
男禮 @ MODE Tuxedo ($100 Discount for 新客)
我一直都無當Jerry係我o既陪襯架
所以我決定係MODE或者VA租兩套禮服比佢當日著
明明我約左2點鐘上去試衫
一直我都係同Jerry講2點鐘要到MODE
但唔知做乜我訓醒後完全記錯晒囉,以為自己約左2點半
然後約2點3左右先突然醒起.........咦...我好似約左2點鐘喎
但果時已經冇計啦,唯有行快兩步
最衰今日Keep住落大雨,搞到我地行得唔快.....(冇得切線 XDDD)
我差唔多2點45分先到達MODE
一入門口我立即道歉話比佢地知我記錯時間
咁佢地就立即放低D相簿比我地睇下
然後就打比下一位客人睇下會唔會遲少少到
希望可以幫Jerry試衫
今日招呼我地o既Allen最後都話盡快幫我地揀衫
希望唔會太影響下一位客人
真係唔該晒佢呀
其實上去前我已經有心水,諗定幾款比Jerry試
我講完我o既要求後,Allen就馬上拎恤衫西褲比Jerry換
第一件禮服,就係我強烈要求一定要先試的英式燕尾
嘩)))))))) 估唔到Jerry真係著得好好睇 (*0* 立即流露出傾慕o既眼光)
Allen話因為Jerry個體格較橫,所以"long"得起套衫
第二件禮服就試左日式燕尾
呢件都著得Jerry好slim
但感覺就普通少少,我都係覺得佢著第一套最好
第三件禮服就試左一套香檳金平腳
件西裝仲係新架,d袋同個尾都未開
估唔到又唔錯喎
所以依家我都係join左租2套o既plan
因為我落單時間距離婚期超過半年,所以有9折優惠
依家連埋其他配件約3千蚊左右
今日就揀左兩套衫,婚期前兩個月可以再去揀多次 (係無收費的)
另外,MODE依家仲有多一個promotion
就係舊客介紹新客的話
每人都可以全單減一佰蚊 (但要我比我張優惠卡拎埋去落單先得)
各位可以係yahoo blog 搵其他blogger幫手 ^^
2010年2月7日 星期日
試粧 @ 化粧間Yomi
一決定結婚,已經諗住搵Yomi幫手架o勒
本來都冇諗住咁快book佢
但我個fd話,既然係決定左就唔好等
一陣佢無期就麻煩啦
所以我上年年中已經叫Yomi幫我hold左個期
如果唔係朋友問我幾時試粧
我都未動身去搵Yomi呀
好開心,佢肯收返我舊價 (幾年前佢收我個fd o既價錢)
不過唔同o既係我要用高清槍上粧
所以會加返少少錢
估唔到用高清槍上粉
感覺係咁得意架
個感覺就好似噴d空氣上面
上完粉後望落去就好似無毛孔咁
而且好輕好貼
Yomi幫我set左四個頭比我做reference
第一個set褂頭,由於我特別少少
所以叫Yomi幫我set左呢個玫瑰頭
出黎個效果的確唔錯
但Yomi話我頭髮太過黑,所以個效果唔算特出
所以叫我到時要染啡紅色就最好
第二個頭,我叫Yomi是但幫我set
因為我真係咩款o既髮型都試過晒咁滯
第三個頭,係我個fd叫Yomi set o既
但我唔多鐘意,Yomi亦覺得同我唔襯
額頭上o既美人啄好明顯,有d怪囉
最後一個,係我要求的
因為我都好想當晚set返一個短髮
Yomi set呢個短髮比我係3v set果個更加貼
望落冇咁大個頭 XDDDDDDDD
試完後就落埋訂.....差唔多完成果時Jerry黎左
睇左我d相後講左句........乜化粧前後真係分別咁大架
激死我 XDDDDDDDDDD
新裝後的皇廷
因為約左試粧o既時間未到
所以抽左少少時間行去新世皇廷
影一影佢地新裝後o既樣
最大變化係個入口reception
因為新裝後入口闊左好多
令到個reception大左....千秋都可以放埋係呢邊
到時我可以係reception放多d野啦
其他o既都係裝飾o既改動
好開心佢地依家o既主色係我同Jerry都好鐘意o既紫色
同埋換走左我唔鐘意o既桃花變成金銀色o既葉
其實我包全場,到時會有三個禮堂比我用
咁我當然唔會用晒啦
可惜尋日因為冇婚禮,佢地冇搭到個主禮堂出黎
所以影唔到
另外我都有再望一望佢地d帖 (其實都睇過兩次架o勒)
黎黎去去我都未揀到
只有幾張可以諗下
所以我出去印o既機會都幾大


text:
生完「大哥丞」後嘅第二日已經可以行得走得兼且面色紅潤,中氣實足,第五日醫院嘅姑娘話我知傷口恢復得好好,聽完後即刻衝涼洗頭,一個星期唔到已經可以落街食飯買嘢,全身充滿力量,全無傳聞中產婦應有的所有體弱氣虛之感,連懷孕之前會有的種種小問題,產後身體機能亦好似得到修復,身體狀態更勝從前.
人生第一亦係最後一次嘅座月經歷,簡單,愉快,輕鬆,全無遵循傳統做法,所有座月婆唔應該嘅都做齊哂,當然每個人嘅身體狀態各有不同,我自細就自詡為「打不低的鐵金剛」,因此對身體嘅狀態有把握之下,先可以置傳統而不顧,不建議其它JM在無把握無親人支持嘅情況下自己亂咁嚟,必竟華人社會,對於傳統說法,還是有所保留~~~
因為我係一個窮媽,睇住阿仔狂啜成個鐘都無乜貨仔餵得飽佢嘅肚仔,大而無用的雙乳最終只能淪為餐前小點或者安撫奶嘴嘅作用,而後經歷一系列巧合之下嘅不愉快事件,逼於長輩的壓力,滿月之後,轉為全奶粉的粉媽,實在心有所憾,卻無何奈何.
無論如何,小朋友嘅健康成長先係最緊要,如今嘅奶份配方亦相當接近人奶的成效,未必見得全奶粉嘅小朋友健康狀況就會差得去邊,屋企多佐一個人仔,生活節奏完全變化,為佐配合依種變化帶來情緒上嘅緊張狀態,我都唯有不斷自我催眠,放鬆啲,開心啲~~~
好彩身邊有一個極度負責同埋全功能型嘅好老公,一收工返嚟,就幫我手湊下BB,餵奶換片衝涼乜都搞得掂「強哥,你是最強滴!!!」
某程度上強哥亦都好好咁緩解佐我心理上嘅壓力,因為知道面對所有湊仔上嘅難題 ,我唔係一個人去面對,有一個人始終係我身邊一齊,果種幫助與安慰,真係無敵.
BB今日已經足有四十日,托賴,都叫健健康康,除佐肚餓或是空虛寂寞冷,基本上不吵不鬧,係易湊型嘅小朋友,當然,未知遲下如何.
發幾張近照.
可能係因為面仔細細嘅緣故,對眼顯得特別大.
比起初初,面仔肥潤好多~~


text:
放大D俾你地睇啦,實物細好多既.
Bibi話我包得核突,咪咁啦,就算你出去買D真既復活蛋,都係包得麻麻既唧.錫箔紙雖然薄,但包到咁細粒,又要盡量貼服啲,其實係會包到手指好痛既,好似我咁大製作既話,手皮薄D,都會磨出水泡架,我都要痛好幾日療傷.
呢度只係一部份既蛋蛋.
唔知卷麻繩去左邊個冷宮度住,懶得去搵啦,咁點呢?有蛋冇籃就唔可以相得益彰咯喎.
好彩之前有同事分咗D紙繩俾我,養兵千日,終於可以大派用場.大家見唔見? 預17寸長既紙繩,就夠做一個籃仔.只要用白膠漿,就可以粘出一個圓餅.
乾咗之後,再搵個樽仔或者唇膏筒或者粗筆幹之類的物件做膽,照用白膠漿在周邊粘實幾圈,再趁佢未乾小心D退出來就搞掂.
我快手快腳,早上開工前同食晏果陣抽時間出黎,就做咗呢幾粒啦.
之前收禮物籃入面有D幼既碎紙條,我收埋冇掉到.
放入籃度都襯喎.
加D蛋上去睇下,呢籃既蛋算中碼架啦.
都幾靚呀可?
小巧可愛(賣花都要讚下花香先!)
今次咪有禮物送俾D姨媽姑爹咯!下面呢籃係冇野墊底既,感覺就冇咁豐盛啦.
後來我都係改返用線,因為用紙做乾草,會托到籃蛋好凸,我唔打算粘死D蛋,想大家可以手多多,逐隻蛋拎得起黎玩.
係咪好想要一籃呢?
影出黎,似乎用咗閃光燈冇咁靚.
你地估下我一共做咗幾多籃?
可惜早幾年做完母親節朱古力之後,冇再儲錫箔紙啦,搞到D蛋既色彩冇咁繽紛.
放入盒仔度好似名貴D,但反而冇咁親民.
呢度有廿籃
係未正式收爐前,我已經寄出咗一D去外國.
所以根本就唔會有一張正正式式既大合照.


text:
踩波(車)男孩
從前,有個小男孩,佢好鍾意玩,每逢周未佢都會扭媽媽帶佢去遊樂場玩.媽媽係一個好開通嘅人,只要唔過份,媽媽都會滿足小男孩嘅要求.
去到遊樂場,小男孩見到一班小朋友用一個二個彩色嘅汽球玩緊遊戲.小男孩覺得好新奇,於是就靜靜咁坐响旁邊嘅樹底下,睇吓呢班小朋友玩緊乜.
呢班小朋友,每人嘅左右腳都綁住一個汽球,然後响空地中間追追逐逐,目的係踩爆人哋腳上嘅汽球.當有氣球被踩爆之後,有啲小朋友會唔介意然後走去場邊啲櫈度坐低休息,而有啲唔憤氣嘅小朋友就會即刻吹番個新氣球然後再出去玩過.見到呢班小朋友咁開心,小男孩都好想玩埋一份,但係小男孩同媽媽今日無汽球在身,咁唯有等下星期.
一個星期過去,媽媽今次買咗一袋汽球帶小男孩去遊樂場玩.去到遊樂場,小男孩又見到呢班小朋友玩緊踩汽球嘅遊戲,於是就急不及待吹咗兩個汽球綁响腳上,然後跑出去加入呢班小朋友嘅戰圈.
小男孩有踩爆人哋嘅汽球,亦有其他小朋友踩爆小男孩嘅汽球,有來有往.踩汽球呢個遊戲,踩到腳就少不免,小男孩初初被人踩到都嬲架,但係其他小朋友會同佢道歉,而小男孩亦知道自己有時又會唔小心踩到人,於是,小男孩就唔再嬲,繼續開開心心咁玩.
日子一路一路咁過,小男孩就同呢班小朋友熟絡咗,而呢個踩汽球嘅遊戲,亦都開始變咗小男孩同呢班小朋友見面嘅一個藉口.踩唔踩爆汽球都係其次,最緊要嘅係大家見吓面走吓跑吓睇吓人哋有咩花花心心貓仔狗仔汽球等等,嘻嘻哈哈咁就一個下午.
一日,有一個新嚟嘅小朋友加入.呢個小朋友著住長褲,面上一副冷漠嘅表情.初頭,呢位長褲男孩都玩得好好地,但後來,佢就有意無意咁踩到人腳踢人後踭.踢到人後,佢嘅臉容都係一貫嘅冷漠.
呢個長褲男孩,每個星期都係咁,踩到人痛又毫無反應.有小朋友投訴佢,但佢又唔聽.終於小男孩就忍唔住,一嘢就飛鏟落呢個長褲男孩隻腳度.
媽媽見到小男孩飛鏟,就叫小男孩返埋嚟,好温柔咁同小男孩講:「你睇吓你,玩到成身汗啦… 抹咗啲汗先啦…」然後响手袋裡攞條毛巾出嚟,輕輕咁印落小男孩嘅額頭,後頸,同背脊度,繼續用佢好温柔嘅聲線同小男孩講:「乖仔,你知唔知你頭先咁樣做係唔啱架?你要記住,唔好心存怨恨,果個小朋友成日踢到人,或者佢都唔想嘅… 你有無見佢每次都著住條長褲呢?其實,佢長褲管裡,係裝咗條義肢…」
「媽媽,唔好講好嗎?」
「乖仔,你要記住,每個人做嘢都有佢嘅因由.你今日點樣對人,第日人哋就會點樣對番你身邊最親嘅人,知道嗎?好啦,去玩啦.」
小男孩又走番去玩,响玩嘅同時,佢亦好用力咁記住媽媽嘅說話.但係响呢個時候,小男孩見到自己嘅一個同伴受傷跌低咗,而果個長褲男孩竟然仲踩多佢一腳.火遮眼嘅小男孩見到,仲記得媽媽嘅說話咩,於是又飛身兩腳一齊鏟落個長褲男孩度…
媽媽見狀,就走去小男孩身旁,重重咁打咗佢一巴.呢巴掌,真係好重手,小男孩塊面即刻腫咗.媽媽打咗小男孩一巴之後,就轉身離開.
小男孩呆坐咗响遊樂場嘅地下度,睇住媽媽遠去之後,亦睇住呢班小朋友一個一個咁返屋企.小男孩一邊諗住受傷同伴被長褲男孩踩嘅畫面,一邊又諗住媽媽嘅教悔.當小男孩一諗起媽媽果隻温柔嘅手同佢抹汗嘅情境,突然間哇一聲喊咗出嚟…
「對唔住呀,媽媽…」
唔知道,媽媽會唔會返嚟接番小男孩走呢?


text:
引用:
你咪玩啦, 經濟利益唔係中共首要考慮
政治利益講到尾又咪錢, 無錢佢又點維穩? 中國唔係經濟好的話, 對內對外佢都死硬啦
近年經濟增長放緩, D 數據又多水份, D 貪官又不停搜刮民資民膏運哂D錢去外國
根本上就係一個腐爛緊o既蘋果, 再加埋佢 D 神憎鬼厭o既國民外交,
我諗佢經濟一仆, 全世界開香檳慶祝都似
我覺得大中華主義係回歸後已經行唔通啦, 近幾年就更加唔好講啦
根據大中華主義o既還邏輯, 如果當年被殖民地統治等於被外國人欺凌, 回歸等於中國團結...
你家陣走去問下香港人想繼續被人欺凌還是團結?
你望下人地台灣果邊幾咁快搞掂就知啦, 成個樣版俾你睇
台灣同菲律賓背後大佬都係美國, 美國佬背後一定有發功叫佢地拆掂佢啦
唔係菲律賓點會咁快跪低, 跟邊個大佬會著數少少, 唔使講啦
不過我個前提係如果俾香港人揀, 但奈何無得揀之嘛
我想講o既係中菲美o既關係千絲萬縷, 講到政治考慮第一個一定唔係考慮香港
仲有一樣野你要搞清楚, 香港同菲律賓係外交地位上的確係唔對等的, 一個係城巿, 一個係國家...
如果唔係咁, 曾蔭權事發當日直接打電話俾個賓佬就唔會食檸檬啦
仲要被條賓佬串話, 個個巿長打黎我都要聽我咪好唔閒, 係呢方面你又真係吹佢唔脹喎
香港同菲律賓個對口單位的確係中國外交部, 土共出手本身就係應份, 只不過係佢唔做
再者, 稍為有思想o既香港人都唔會因為呢件事就走向乜野大中華....
至少唔會走向係共產黨政權下o既大中華, 正正因為香港人回歸左咁多都唔聽話...
土共至要玩愚民植入政策, 趕走D 真正o既香港人
中國內地人民都唔會相信一黨專政係優良o既制度啦, 更何況係香港人, 你咪傻啦
今次香港人最嬲o既一定係689出去做小丑掉盡哂香港人架
被隻賓佬玩到一楝都無, 你見689出左黎幾次都唔敢直接否認無講過put behind
就知道佢好大機會有野被人揸著啦, 菲律賓果邊又過左幾日至出黎話份報紙亂寫
阿爺呢鑊真係似幫佢執屎多過自編自導自演架啦
死o既唔係你屋企人你就梗係可以唔執著啦
但你無權阻止死偒者家屬去爭取, 人地唔放棄爭取左咁多年你估真係貪過癮咩
香港人實際上都未必會做D咩, 但精神上至少都應該支持下, 而唔係撥冷水


text:
Thursday, 17 January 2008
寡婦路得: 我老公話 Talpiot tomb 係耶穌個墓穴
最近 Princeton 搞o左個研討會, 其中一個議題就係講年前熱門話題o既耶穌墓穴. Jerusalem Post 同 Haaretz 都有報導. 本來一個研討會係未必會有報紙報導, 問題係有意外發生! 研討會有一個環節, 係頒發一個成就獎俾早已過身o既 Yosef Gat, 而佢亦係發現 Talpiot tomb o個個考古小組o既大佬. 呢個獎由佢老婆 Ruth Gat 代領. 當呢位現代寡婦路得發言o既時候, 佢忽然講到話佢老公生前私底下一路都同佢講 Talpiot tomb 其實就係耶穌個墓穴, 入面的確有抹大拉的馬利亞o既骨盒!!! 而佢一路都冇對外發表係因為佢怕講 d 咁o野會引起反猶太活動云云...
我唔知呢位寡婦講o既係真唔係真, 因為人都死o左幾十年, 不過係真唔係都唔係好重要, 雖然佢係發現者, 但係佢掌握o既資料同我地有o既一樣, Yosef Gat o既意見唔能夠影響我地獨立思考同研究得出o既結論.
最後, 要講多句. 好多學者講o野都好小心, 佢地都會講類似咁o既說話: "I am open to the possibility that it is Jesus' tomb," 又或者 "it may possibly be true." 有個別報紙同埋拍電影o個個 Jocobovici 就成日話多數學者都話 Talpiot tomb 可能就係耶穌個墓穴. 但係佢地唔知係唔明定係扮o野, 對歷史學者o黎講, 幾乎乜o野都係 possible, 因為你實在好難去百分百反証一樣o野, 所以當講到 possible, 其實只係話"唔係冇可能," 而唔係"大有可能". 如果你問學者, 點睇 John Crossan 話耶穌條屍其實俾狗食o左, 佢地都會話 "we have to be open to the possibility." 但係如果你叫佢講多句, 佢就會話, 雖然係 possible, 不過 unlikely, not probable. o係歷史研究中, 幾乎任何事都係 possible, 不過件事係唔係 probable 就係另一回事.
我唔知呢位寡婦講o既係真唔係真, 因為人都死o左幾十年, 不過係真唔係都唔係好重要, 雖然佢係發現者, 但係佢掌握o既資料同我地有o既一樣, Yosef Gat o既意見唔能夠影響我地獨立思考同研究得出o既結論.
最後, 要講多句. 好多學者講o野都好小心, 佢地都會講類似咁o既說話: "I am open to the possibility that it is Jesus' tomb," 又或者 "it may possibly be true." 有個別報紙同埋拍電影o個個 Jocobovici 就成日話多數學者都話 Talpiot tomb 可能就係耶穌個墓穴. 但係佢地唔知係唔明定係扮o野, 對歷史學者o黎講, 幾乎乜o野都係 possible, 因為你實在好難去百分百反証一樣o野, 所以當講到 possible, 其實只係話"唔係冇可能," 而唔係"大有可能". 如果你問學者, 點睇 John Crossan 話耶穌條屍其實俾狗食o左, 佢地都會話 "we have to be open to the possibility." 但係如果你叫佢講多句, 佢就會話, 雖然係 possible, 不過 unlikely, not probable. o係歷史研究中, 幾乎任何事都係 possible, 不過件事係唔係 probable 就係另一回事.
Posted by Howtindog at 05:29
0 comments:
Subscribe to: Post Comments (Atom)


text:
2014年8月21日 星期四
回顧 - Bingo當天
2014年4月27日 星期日
我地去完馬代返黎, 其實我都開始計劃下我地個plan
一路都諗住結婚後一年就準備啦~
但一返黎又準備搬屋, 真係超多野搞!
同埋我聽身邊朋友準備左好一段時間都唔中
所以我覺得我地又搬屋咁勞累
同埋呢d緣份唔係真係咁易有!!!!!
但係4月份, 我已經感覺唔同
唔係真係定係心理作用
果排成日勁易攰, 作嘔咁款!
所以我都估到自己應該bingo左
但一日未確實個心都羅羅攣
我平時m到係好準時
遲左一個星期, 買枝驗孕棒驗下先!
點知一試, 真係2條線
雖然話估到姐, 但確實左果下真係好忐忑架喎~
老公就好開心, 我就呆左咁!!哈哈
原本應該下一步係去睇醫生confirm
但我老公係醫護人士, 好理智
話依家根本太早睇醫生都無用
所以驗完就不了了之啦~哈哈
搞到我十五十六咁!
2014年8月20日 星期三
分享我們的喜悅 - 木子
2014年8月19日 星期二
勁疏落的出blog
原因係因為我.懷.孕.了
基本上所有紝娠有的反應我全部都中晒~
頭3個月攰到我終日訓床休息
食飽就訓, 訓飽又食, 老公話養豬咁養! 哈哈
仲有係咁作嘔, 有幾次都真係嘔得出, 辛苦到不得了
口味特變, 以前係到成日諗
我咁鐘意食日本菜, 第日有bb咪介得好辛苦
原來我既bb係完全唔鐘意食壽司同刺身, 望見都唔想食
亦都唔想食西餐, 淨係不停中餐中餐又中餐
依家已懷孕5個月, 21week啦!
已經過左孕期既一半, 預產期係12月
我真係好想快d到果日接收我既聖誕禮物!
基本上呢件事係我地預期之內
但一知道果下都開心到彈起!
等我慢慢地回顧返之前既日子先得~
bb未出世我地要諗個乳名叫下佢, 同佢傾下計
我地諗到 - 木子!
木子性別已經知道架啦~遲下先講啦~哈哈!
一開頭諗住到3個月公佈比人聽啦
但聽人講, 照結構呢關好緊要
所以我一直等順利照完結構至出blog
好感恩, 木子一切生長得好好
所有野都符合晒佢既週數!
我可以好好咁買衫添置佢既野啦~
仲有值得開心既係, 我已經開始feel到佢係肚入面郁
好得意, 好似有條魚仔彈下彈下咁
尋日隔住個mon, 原來佢隻腳仔手仔一郁我會間唔中feel到彈彈下!
仲有仲有, 我既體力食力已經全部回復正常, 可以去玩啦~
2014年8月12日 星期二
馬灣一日遊
一直到想入去馬灣試下個buffet~
終於搵到一日入去啦!
入到去晏得滯, 馬灣公園close左
真係掃興, 激死人啦!!!!!
萬無目的咁周圍行周圍hea
最後估唔到我地3條友仔係百佳hea得最耐
因為有冷氣, 因為我地大家都好鐘意食~~
終於hea夠鐘入去食野啦~
我抱住用團購既心態入去, 預左都係一般
可能真係無期望就無失望, 仲出乎之料之外喎!
都算幾多野揀, D野仲要幾好食架喎~
因為掛住食, 真係無乜影相!
但最最欣賞既係海鮮蕃茄濃湯, 超香既蕃茄味, 好鮮甜~
但好可惜, 佢既甜品真係唔多掂
樣樣都係麻麻地~
食完就梗係影下相啦~個view真係靚到不得之了!
是日農曆7月14, 我地一齊嘻嘻哈哈就乜都無有怕~
係沙灘影左勁多相~
笑到出汗影到出汗熱到出汗!
我真係好鐘意夜景, 真係好靚好迷人~
影夠睇夠就走人啦~我地仲有下場, 哈哈
老公過黎接埋我地
我地齊齊上去觀景台~
上到觀景台係覺得好靚
但可能岩岩馬灣出返黎, 會覺得馬灣近d再靚d~
2014年7月21日 星期一
強烈推介
2014年7月19日 星期六
我仲未放棄打blog
只不過生活太欠味道無咩好打
但星期六超想食烏冬
搵左位於紅磡同黃埔交界既稻庭養助黎試下
食完忍唔住要勁推介比朋友, 因為好岩我心水
環境比較暗, 只係用手機影, 所以d相質素都差d
一入到去, 咁岩真係大半座上客都係日本人
貼晒d是日推介又全部都係日文
果一刻真係覺得自已去左日本
我地叫左呢個雞軟骨魚餅
好有驚喜呀, 好好味呀!
佢魚餅好味, 而每一啖都充滿住雞軟骨既口感
我好鐘意!
仲叫左個炸芝士
好香~完全唔滯唔溜架!
食完好滿足~熱辣辣咁食至正~
老公叫左個炸雞冷烏冬(基本上佢炸野比較多)
炸雞正常無咩特別~但個冷烏冬真係好味~
我叫左個蔬菜天婦羅熱烏冬
嘩嘩嘩~不得了, 個湯式好清好清, 但又夠味喎
淨係齋烏冬我都夠食啦~真係好好味!
個蕃薯天婦羅好甜好好味呀~~
佢係幼身烏冬黎架~
係日本有唔同既分店!
呢間真係好岩我胃口, 食完真係好滿足呀~
2014年6月20日 星期五
雜記一則
2014年6月20日 星期五
時光飛逝, 2014年咁快又到年中!
5月30日, 我地拍拖10年既大日子~
因為一齊耐左, 有好多野都好有密契
感激身邊人是你, 我們一同共渡了很多難關
以後將來, 我們有更多事情要一同面對~
因為掛住景逸軒既釀竹笙, 所以......
十周年慶祝活動就係返黎食餐飯!
估唔到, 當日負責我地婚禮既小燕認得我地喎~
真係好有親切感既姐!
很久很久沒有外出~
某日難得有mood, 提得起勁
一於走去長沙灣既牧羊少年食返個brunch先
一見到呢set野, 好感動
雖然係好簡單但因為太耐無出過街咁
所以好簡單既野都令我變得好快樂
同埋佢既烏冬都好好味!
某日超想飲湯
老公煲左個蕃茄蘿白瘦肉湯配通粉我食
嘩~好味到講唔到野!
因為當一個人恨湯恨到發晒燒既時候
有人煲出一煲靚湯比我飲
果種感覺真係相當滿足
6月8日 星期日提早慶祝父親節
去了鯉魚門食海鮮
我咁大個女, 第一次入黎呢到!
入到黎岩岩好日落
可惜個天色唔靚
我相信如果天氣好既話個咸蛋黃一定好靚既姐!
今次book左南大門
行到最入最入果間
一路行入去沿途都好多海鮮檔係到兜售
同埋食店係到招客
佢呢間無海鮮買
但可以出去揀海鮮返黎比佢加工
其實價錢都幾合理! 唔算太貴
老爺至愛食海鮮, 所以佢食得好開心
叫左象拔耙2食, 刺身同椒鹽
老爺必叫既粉絲蒸扇貝
上湯龍蝦點解咁細隻既~條蒸魚好好味喎~
但講到最最好食既係呢碟椒鹽大瀨尿蝦
我第一次食咁大隻架咋!
好好味, d肉好鮮甜
d椒鹽整得好夠味, 我好欣賞呢碟野!
某天, 全公司出晒trip
得返我地3個, 仲唔作反咩, 哈哈
行遠少少食lunch
原本想食茶木, 但係一出lift見到勁多人嚇親
所以我地轉左去牛角
燒肉配白飯真係好好味呀!
但我叫左個蔥油雞腿拉麵都好好味
2014年6月12日 星期四
Happy Friday
2014年6月6日 星期五
難得星期五唔洗返學, 梗係即刻gogogogo
整返個happy friday啦~
走左去中環食英國菜
jon仔係英國返到黎都陪我地食返英國菜真係唔話得~
呢個set for 2人, 個牛好有牛味
個雞普通, 我超鐘意食d薯仔, 咸咸地幾好味
個餅係似牛角酥, 淋埋燒汁其實都幾好味~
重點, 我想食好耐架啦~
炸魚薯條!!!好期待好期待~~
黎到, 果然係好味, d魚都幾新鮮
jon仔話好食過英國呀!
但係炸魚得2舊, 我地3個人分唔夠喉!
不過佢一set for一個人食, 無預我地share黎食既, 哈哈
好好味好滿足既一餐
但可惜有人無book位
我地無得坐dinner果邊, 要坐bar果邊
成餐飯傾計要大大聲咁講野, 好似拗交咁
真係激死人
難得過到黎中環, 梗係去埋nightmarket啦~
一入到去好靚~好熱鬧, 滿心期待著的!
但由樓上行返落黎
真係無咩岩我睇, 無咩岩我買
我諗行一次真係夠晒啦!
2014年5月14日 星期三
回鄉飲宴.狼狽大雨
2014年5月8日 星期四
表哥結婚, 我地一家返去飲佢果餐~
好熱鬧, 好齊人, 好開心!
我地鄉下結婚興係個廟出面塔個棚就食飯!
其實當日天氣都好唔穩定
出發既時候就落好大雨, 要等細雨D先可以行過去
到彩到目的地都無雨, 一路食都相安無事
係食到尾段有D落雨, 咁岩我坐邊住
有D雨飛入黎要開姐檔檔雨
點知食完晒啦~D人諗住走啦!
嘩, 嘩, 嘩~超級大雨呀, 搞到走唔到
個個都坐係到等!
因為個棚係塔出黎, 隙與隙已經成為左瀑布
而頭頂開始係咁滴水, 地下又開始水浸
我唯有拎住把姐雙腳塔係張櫈到等細雨
真係好狼狽呀!!!!
此時救星到, 舅母拎左大"姐"
同拖鞋比我地3姊弟
行返去舅母屋企只需3分鐘! 但都足以全身濕呀!
表妹依然留守原地, 諗住細雨D走人
但最後佢要除鞋走返舅母屋企
呢張相係佢最後影架, 個地下已經浸到至少腳眼位!
真係超難忘超狼狽既一次飲宴
訂閱: 文章 (Atom)


text:
2010年4月6日(二)
今日我地係旅館食早餐, 但個早餐好唔掂:
check-out後我地去到租車公司, 呢間租車公司好搞笑, 因為之前我地係熊本租車果陣, 個staff同我地一齊check車架麻, 於是我地今次自己又check吓部車啦, 點知個staff無叫我地check車不特止, 佢見我地圍住架車係度check, 佢不斷話"呢架車係新架, 無野架, 新車落地行佐xx公里架咋".
如果呢度唔係日本, 我地一定唔會啋佢, 一定check清楚為止, 容乜易我還車果陣你屈我整花佐架. 不過呢度係日本, 我相信日本人做生意係比較老實既, 既然佢咁講, 我地就唔再check, 信佢啦.
我地既戰車:
今次租車我地只係租四粒鐘, 因為我地既目的地只有一個, 就係九重"夢"吊橋. 本來有巴士可以搭到去既, 但係班次疏麻, 所以都係租車去, 自由度大D麻.
大家請睇吓呢幅GPS, D路... 小腸黎架?:
今次我地無盡信GPS, 都有自己睇吓地圖既, 用佐1個鐘頭左右, 終於由湯布院黎到九重夢吊橋啦~
呢條係全日本最長既吊橋黎架(全長390m), 過橋要比500円.
去到橋既另一面啦~
過到橋既另外一面, 有座小山可以行上去, 上面有D so-called展望台可以望吓風景, 不過橋既對面其實無咩特別野好行, 所以無幾耐我地就行返過對面啦~ 要行番過對面果陣要show一show你張飛架, 所以千祈唔好整唔見, 否則你就要花錢再買張飛先可以過番對面架啦.
橋既附近仲有呢個景點:
九重夢吊橋呢度有一款出名既九層漢堡包, 我睇見都覺得飽, 所以無買黎試:


text:
2006年12月27日(三)
酒店樓下沙灘
今日係我地行禮既大日子, 我地要一點九返番酒店lobby等WB既人黎接我地. 我地一早就落去食早餐先, 個早餐buffet都算多野食架啦, 起碼都有野啱食, 都食得飽. 食完野我地搭黃色線出發去GPO, 因為十點先開門, 所以我地係門口等佐陣. 入到去就各自分頭行動, 我同流沙包先去佐Levi's outlet, 我鍾意D比較貼身同著出黎睇落會修長D既牛仔褲, 但關島果度就好多鬆身既款, 但係見咁平唔買咪好蝕? 於是最後買佐條價值US$9.99既, 黐線架, 一條Levi's唔駛港幣一百蚊(當然唔係好新款果D啦), yeah!! 跟住我地去佐睇NIKE, 流沙包買佐頂冷帽. 然後我地就去睇鞋, 流沙包買佐對Dr Scholl's既拖鞋US$19.99, 我就買佐對Converse波鞋, 好過份架明明個架上面寫住US$19.99我先會買咋麻, 點知比錢果陣係US$34喎, 激死呀! 如果早知係US$34我就一定唔會買啦, 我係諗住US$19.99咁平先買咋麻.
之前成日聽人講必去Ross Dress For Less, 話好多平野賣好抵. 我當然都有去啦, 不過去完覺得呢度係嘥時間, 佢裏面真係成個雜貨攤+夜冷舖咁款, 係「雜北lung」乜野都有, 衫褲鞋內衣家品床單玩具... 好多野賣, 但係真係好亂, 同埋D野好殘好舊咁款. 我都有嘗試過搵下有咩平衫平褲, 都係裏面搵到有Levi's既牛仔褲同Polo衫既, 不過D褲又係超大碼, 如果適合東方人slim D身形既size, 係得好少款可以揀囉. D Polo衫個款又唔靚, D料一望就知道係cheap野, 仲made in一個唔知咩鬼野既國家, 價錢仲要唔係特別平喎. 所以係Ross Dress For Less我咩都無買.
之後入佐NINE WEST睇, D鞋折佐好多, 但我根本唔識著高踭鞋既, 得個睇字無買到. 跟住就去佐間舖頭掃衫, D衫唔係咩名牌, 價錢都只係十幾廿蚊美金左右, 但係D款都OK, 同埋佢寫住係made in USA架喎, 唔知係咪真既呢? 我買佐起碼四件, 流沙包話我好瘋狂喎, 話我係日本果陣都唔係咁既(目標唔同麻, 係日本我諗住掃名牌, 但都睇唔啱心水, 唔係真係好鍾意梗係唔買啦, 咁貴; 相反係關島我都無打算掃名牌, 見D衫咁平只係百幾蚊港幣, 咪有理無理掃佐先囉~).
行下行下差唔多一點, 係時候食D野跟住返酒店準備, 於是我地就去佐GPO food court食飯, 跟住我同流沙包就走先. 點知等極都無車, 好忟憎呀, 差唔多等佐四個字先有車, 屋企人施施然食埋野行多陣出黎同我地搭埋同一班車返酒店, 激氣呀! 與其出黎巴士站都只係呆等, 早知頭先就唔駛咁趕, 係商場行多陣添啦!!


text:
向北行去 Tanah Lot (海神廟),本來想去埋 Tegallalang 睇 梯田,不過唔夠時間要 cancel,但係沿途的梯田都好靚~
11 點到達 Tanah Lot entrance,入場費好大概 HKD 10/head
過左 entrance,有好多攤檔賣野,我地又點會咁順利直入海神廟???
有個 store 門口養左隻大蝙蝠,成尺幾長,好大隻 ga!!!
海神廟正門
今日好好天氣 ar!!!
呢個就係海神廟,好似要俾錢同埋唔知點樣先入得去.不過今日已經好好,因為退潮,我地先可以行咁近
行完海神廟,我地繼續北上去 ubud,呢程車坐左個幾鐘~ 去到 Ubud,先去 Bekek Bengil 食馳名 Dirty Duck.Dirty Duck 的由來,同我地中國的乞兒雞有 d 似~
之前托 wedding agent 幫手 book 位,book 埋可以望到個田的位,好靚 ar!!! (雖然坐低左之後睇唔到,不過成個環境都好舒服)
Crispy Dirty Duck 真身,又真係幾好味,連 d 薯仔都好好味~
Ubud 主要的遊樂點有 Ubud Martket,palace 同埋馬騮山,食完飯我地就向皇宮進發~
皇宮內
皇宮唔係好大,1x 分鐘我地就行完,然後過對面 ubud market 行.本身以為呢度好多野買,原來都唔係,一來唔係平,二來好多攤檔都係賣緊相似的東西~
行完我地就南下去 Jimbaran,食日落晚餐~
Jimbaran 係一系統 5 星酒店的所在地,沿住海灘全部都係餐廳,司機問都無問我地,就駛左入其中一間餐廳,佢地應該係識得;其實我覺呢間餐廳食物麻麻地,不過到 Jimbaran,都係志在環境,無需太在意食物~


text:
February 20, 2016, Saturday
返咗一個星期工, 日日做到天昏地暗, 今日唔使返工, 但一樣無得休息, 因為輪到型爸的屋企人來(咁又咪即係我屋企人)
工作太忙, 忙到咁都無心情煮啦. 唔煮都可以食得好開心, 我們再來燒烤樂. 家人平時好少燒烤, 所以佢地都好開心!
雖然係燒烤, 都好有心機買料架, 小牛扒, 法國羊架, 黑毛豬扒, 辣/不辣雞翼, 鱔片, 脆皮辣腸/雞肉腸, 手打魚蛋, 手打牛丸仲有馬鮫魚蛋
Sea Frozen 9"大蝦
佢地真係好心機, 用燒义嚟燒. 哈哈, 平時好懶放响架上面燒, 一次過可以燒多的. 當佢地燒到咁上下, 型爸就會用個架燒大蝦啦.
咁多肉食, 梗唔少得的蔬菜, 不過呢的唔燒啦, 我用蒸爐蒸的超甜粟米, 健康的又好味. 跟著炒咗一碟菜心, 一碟生菜, 唔好淨係食肉, 均衡一吓.
佢地真好, 又燒的羊架比我食.
唔整唔整都係整, 煲咗生滾生菜鯪魚球粥, 奶奶好開心, 食咗兩湯碗.
仲有腐竹蛋花銀杏糖水, 今日得十幾人, 食唔哂一煲, 有的剩
唔知點解佢地咁鍾意食我屋企的麵包, 今日預備咗三load, 只係食深幾塊 (叫佢地留番幾塊比我地明天做早餐) . 的姪仔姪好話, 的麵包又軟又香, 烘咗之後加蜜糖, 真係好好味.
的蕃薯又係好受歡迎. 佢地話飽得滯食唔落, 但係一樣要拎走, 樣樣都話好味. 真係攪到我好鬼開心.
食完就到生果餐
我預備了金菠蘿
佢地帶來了很多生果, 雪梨蘋果可以留得, 都唔切啦(大家都好飽), 先切咗的士多啤梨.
呢幾隻名貴的哥倫比亞麒麟果就真係要大家一齊食咗佢. 姑奶話呢款生果, 要六十幾文一個, 四個即係二百幾文.
切開一睇, 其實係黃皮火龍果...不過又真係好甜, 甜到大家搶著食.
一路切, 一路食, 大家好開心呀!
由下午四點開始食到晚上十點幾, 我令到佢地未停過口呀!
比起上星期三十幾人, 今日只有十幾人, 輕鬆得多. 佢地走時, 我地開三架車, 分別送佢地去西鐵站及上水火車站.
送完佢地走先返嚟開始執屋. 都真係好攰呀! 雖然好攰, 但明天一定可以去行山架!


text:
首先參觀訪客中心, 實情係呢度有冷氣
好多紀念品賣
我地參加基圍濕地時光之旅, 暑假先有得玩架
每人一個名牌
導遊郭 sir 為我地講解
基圍的生物, 珍貴既相片好多都係佢地自己影架
基圍, 就係一個塘被圍起既地方, 冬天趁河水清澈引入蝦苗魚苗蟹苗, 夏天就開閘捕取收獲, 完全 0 付出唔駛養唔駛餵
基圍入面有咩你真係唔知, 所以基圍蝦特別在以前既香港好罕有, 價錢亦賣得好貴
講解完我地出發喇!!
留心聽郭 sir 介紹不同植物
見到大小白鷺, 鷺池, 灰頭鷦鶯仲有大量蝙蝠, 好多魚塘養烏頭吸引不同雀鳥
米埔自然護理區
野生生物教育中心, 係禁區黎架喇, 要事先申請先入得
郭 sir 準備帶我地入村, 盡量保持安靜唔好騷擾村民
鐵皮屋, 有 D 似大澳呀
巨型仙人掌
蔗都有, 村民種左好多農作物, 絕對可以自給自足
豆角細又長, 龍眼荔枝芒果黃皮金銀花真係咩都有
發現小白鷺個巢呀
準備睇招潮蟹同埋彈塗魚
要用超勁望遠鏡先見到
小慈仲話好想落去親眼睇佢地
弟弟睇到唔捨得走
終於天黑, 到我地既重頭節目 -- 參觀基圍文化村
以前既基圍村民就係住係呢度
門框, 窗, 床都係用木製成, 好似拍古裝片咁呀
介紹工具, 以前就係用木板黎圍基圍, 用扁刀割海草
用籮筐捉泥鰍
用特製網捉蟹
介紹主角~~ 基圍蝦點分男女
係時候開閘捉基圍蝦
利用強大水流沖基圍蝦入網
第一筒! 千奇唔好衝動! 河入面咩都有, 可能有蛇, 有蟹, 有魚, 睇清楚先好摸蝦
真係有蟹呀!! 仲要好大隻
走左一條水蛇, 咩魚都有
小明非常積極將所有魚 BB 放番落河
揀得喇!
彩色眼既係黃蝦
弟弟呢隻係刀額新對蝦
記唔記得點分男女呀?
撥開兩組腳, 中間有野突出黎就係男仔喇
都幾大隻呀 D 蝦, 最好笑係佢地完全係攤係度任揀, 唔郁唔跳架
每人可以揀一筒
大豐收呀 ^^
可以袋番屋企
真係好多呀!!
大家都滿載而歸
返屋企第一時間食宵夜!! 新鮮既基圍蝦用白灼已經最好味
超鮮甜! 太太太太好味喇!!! 以後食唔番點算呀?!!
好難忘好難得好特別既經歷, 真係好開心 :)


text:
先講番17/6 去羅浮宮影相的情況
當日我地遲咗15分鐘先到. 一去到就換衫坐底set 頭了. 而開頭都有試過d男禮
但honey 話d 褲唔啱. 所以我地都係著番自己那一套
呢日天氣好熱呀. 又濕.
係花園影的時候. 簡直想死. d 汗係咁標. 又多蚊. 咬咗我四啖呀. 有兩啖仲係塊面度
honey 依然唔識笑. 仲話我迫佢笑. 啍 !
不得不讚. 羅浮宮服務好好. 化妝時又有其他職員拎定手飾俾你選. 出花園又幫你噴蚊怕水. 又搽無比敵
簡直公主咁. 哈哈
個助手成身濕哂都仲好好笑容
攝影師都nice. 雖然d pose影黎影去都係那幾個. 但冇所謂la. 我都係要20張相啫
如果冇咁熱. 其實呢日都幾好玩
不過原來要影到成八點ga. 但我地呢日仲要去嫲嫲生日飯. 所以叫攝影師盡快
仲要我最後都冇換髮型. 求其換過頭飾就算.
6/7 呢日去揀相啦 !
我和阿wai 先去睇相. 因honey 唔得閒. 仲差d 黎唔到
由於冇諗住加錢買相. 所以好快都飛咗自己覺得馬馬那些
同埋又費事要咁多油畫. 所以冇要油畫. 要多兩張相入相簿
我地係咁扔扔扔. 最後由百幾張相扔剩三十幾, 最後等honey 黎話事最後廿二張
effect 相超娘. 冇要到. 但我朋友問咗佢話可以要番原相. 但我聽唔到. 所以最後都冇要. 蝕咗少少, 因為那些相係影得靚D的
但相簿得一款選擇. 唯有一樣我話想加錢都只係得唔鍾意嘅水晶面同海綿面
防UV 又冇要, 所以最後係一蚊都冇加到. 但Sales 都冇黑面. 感覺都良好
本相簿都比較肉酸.白雪雪. 仲有兩隻銀色天鵝係封面. 番黎我一定用手工攪攪佢
今次d 相其實都ok ga. 不過都係有d 肥啦. 但呢輯相d 感覺會grand d .
風格完全唔同RM
你可以問佢攞六張相版send 俾你睇ga. 第二日就收到e-mail lu
但製成品就要十月先拎得
去片 !!
平時好少見到羅浮宮有呢張感覺嘅相. 係拎住隻大介子中間影過黎. 好得意呢 !
原本我應該每件衫都要一張相版ma. 但太興奮. 唔記得咗. 件綠色晚裝就只係要咗上邊那張相. 都睇唔到條裙......
而粉紅色就得以下呢張.
都係著婚紗最靚. 呢張相未執都影得瘦呢. 呵呵
呢張d 頭髮已經熱到直番哂.....
戶外景. 藍色屋仔. 個sales 話呢個叫水晶教堂
可愛動作. 呢d 先係我style ma. hehe


text:
Thursday, 31 August 2006
PS2 天才
話說我一早就覺得 部 ps2 壞壞地, 有時會 read 唔到 d 碟. 咁尋日我中午出去買隻 xenosaga 3 返o黎啦(有 artbook 送!!!), 點知部機真係完全玩唔到隻碟喎, 其他舊碟都玩到, 但係呢個新 game 就完全唔得, 每次都出 disc read error. 我一早聽過呢個"disc read error", 係 ps2 o既天敵, 好似癌症咁, 出現係遲早o既事, 我部機玩咁多年先瓜柴算係壽終正寢. 咁我就諗, 咁不如去買部新o架啦, 反正而家都減晒價. o係呢個大前提下, 我就諗, o係網上搵到 d 教人修理部機o既 website, 咁反正都買新機, 不如試下有冇得救先啦, 就算將部機分體之後一腳唔覺意踢走晒 d 鏍絲, 到時再去買新機都唔遲.
咁我就開始啦. 我要做兩樣o野, 一樣係清下個 laser lens, 另一樣係較大 dvd 個 voltage. 打開部機都唔難, 係一味上鏍絲 je, 好在老豆之前逼我帶個鏍絲批返o黎. 不過去到要打開個 cd tray 個蓋就唔得 lar, 因為 d 鏍絲好細粒, 我屋企唯一一枝鏍絲批唔o岩用. 不過好在屋企過一個路口就 Canadian Tire, 所以就拿拿臨走落去買啦, 用 $4.50 買o左一 set 細細枝o既鏍絲批仔, 要買一 set 而唔係一枝係因為我分唔清 d size, 費事買錯又要再落過去. 咁返到屋企之後呢, 就繼續啦. 開o左個 cd tray 就見到個 lens, 其實都唔見有乜污糟, 用口吹幾o野, 用 d Q-tip 抹幾o野, 就當搞掂.
跟住呢, 就到玩個 voltage 啦. 呢個要反轉部機開個底, 都係好 easy, 之後見到兩塊銀色o野, 上面寫晒 d 嚇人字句, 又 biohazard 又呢樣o個樣, 不過理鬼得佢, 上走兩粒鏍絲就可以拎走佢地. 之後就見到入面有另一塊形狀古怪o既銀色o野, 我又好小心咁拎起佢, 因為上面有條 cable 痴住唔可以斷. 跟住呢, 就見到兩個窿仔, 左面o個個係 cd voltage, 右面就 dvd voltage. 人地話要再右面個窿仔順時針方向轉少少, 每次轉少少, 直到搵到個o岩o既 voltage 為止. 我就轉少少啦, 真係好少, 點知又係咁好彩, 再部機裝返好, 一試就玩到喎.
係, 而家我覺得自己好勁!!!!! 不過其實聽起o黎好似好複雜咁, 但係網上面有埋相睇, 照住做真係好簡單. 只要有兩支鏍絲批, 相信任何人都可以修到到自己部機.
Friday, 18 August 2006
驅魔人
玩銀仙學生白日見鬼 校長權充驅魔人 家長擔心反效果 (太陽) 08月 18日 星期五 03:00AM (太陽報專訊)
大埔一間中學 約十名學生,疑在學校旁邊的林村河畔玩「銀仙」時「集體入魔」,次日上課時忽然見鬼,並大哭大喊.校長情急之下親自擔當「驅魔人」,以祈禱來克服同學的 「心魔」.不過此舉引起家長強烈不滿,批評校方未準確評估後果,擔心會引起無法預測的嚴重後遺症.教育統籌局證實接獲有關投訴,並就事件向校方了解情況, 強調已敦促學校與家長保持緊密溝通及聯絡.
香 港教師會李興貴中學約十名初中學生,早前於放學後到學校附近的林村河一棵樹下玩「銀仙」,眾人興趣濃厚,當時未感不適,但至翌日,學生們在上音樂課時怪事 陸續出現,首先有幾名同學聲稱同時見到「靈異物體」在課室內出現,之後又有同學情緒失控集體哭泣,其他在場同學都對這些突如其來的怪異舉動感到恐慌.
據 悉,為安撫學生,校長即時安排情緒不穩定的學生到一間課室集合,與學生傾談並帶領一眾涉事學生集體祈禱,情況有如外國電影中的「驅魔」情節.校內的老師透 露,該次輔導會面在校內迅速流傳,並成為學生間的熱門話題,部分低年級學生因此感到不安.有關事件傳入部分家長的耳中,即引起家長不滿.
教統局接投訴調查
家長批評學校在未知會家長的情況下進行類似「驅魔」的行為,會影響到學生的健康及引起不可預測的後果,其中一名不滿的家長向本報投訴︰「即使事實上唔係驅魔,但係咁做唔知會有乜後果,會唔會有後遺症.」
該 校校長陳城禮強調,當天只是輔導受影響的學生,絕對沒有「驅魔」的意圖,他說︰「當日在課室內的輔導過程是以輕鬆的方式進行,多次勸學生不要再碰與靈異有 關的事情,過程中亦沒有強迫學生祈禱.」教統局發言人證實曾接到家長的查詢,指稱聽聞校長為同學進行「驅魔」,局方旋即到學校調查事件,並會見該校校長, 輔導主任,教師及社工等人詳細了解事件.
教統局向校方了解後確定,該校數名學生早前因為參與「靈界玩意」而感到恐慌和不安,該校即為學生安排輔導及祈禱以安撫學生的情緒.為免家長起疑,敦促學校與家長保持緊密溝通及聯絡.
事前未獲家長同意
對於學校的處理手法,香港教育評議會副主席何漢權指出:「無論是否一間有宗教背景的學校,即使要為學生祈禱,都應該先獲得家長同意.因為靈界玩意所 牽涉的問題,絕對非數學公式能夠推理出來!」他認為校長的出發點很好,但事件可以有更好的處理手法,由於事件牽涉鬼神,宗教等問題,學校處理時應打醒十二 分精神.
他建議校方先將事件通知家長,讓學生盡快回家休息,待他們的心神安定後,才回校上課及進行輔導,又可鼓勵家長尋求心理醫生等專家的協助.此外,學校同時應告誡全校學生,不應參與靈界玩意,有需要時甚至可向教育統籌局求助,尋求正確的處理方法.========================================
我 覺得呢單新聞最怪異o既地方唔係鬼上身, 亦唔係個校長睇"驅魔人"睇到中晒電視毒, 而係 d 家長o係度諗乜, 到底佢地做乜鬼o野咁都投訴, 而 d 教育界大粒佬又竟然同意. 報導話, "該次輔導會面在校內迅速流傳, 並成為學生間的熱門話題, 部分低年級學生因此感到不安...引起家長不滿." d 家長到底有冇分清楚係乜o野事令到 d 低年級學生"感到不安"o架? 係因為知道有同學玩銀仙玩到行徑詭異, 貌若鬼上身, 而感到不安? 還是因為聽見校長為學生祈禱所以感到不安? 我o既 common sense 話我知, 好明顯係因為有同學鬼上身所以不安啦. 所以我都唔明 d 家長做乜要對個校長不滿, 因為都唔係佢令到 d 學生不安. 又有家長話, "咁做唔知會有乜後果, 會唔會有後遺症," 大佬呀, 你自己都話, 你根本就唔知會唔會有後遺症, 咁即係話呢個純粹係你自己幻想, o係冇根據o既情況下砌個校長生豬肉 je. 我夠話香港 d 細路讀咁多書, 第日唔知會唔會幫中國發明好多核武, 引發第三次世界大戰啦.
仲有, 點解"為學生祈禱, 都應該先獲得家長同意"? 香港地有言論自由, o係巴士上面問候人娘親可以成為民族英雄; 但係為學生祈禱就先要得家長同意? 學生自己祈禱都唔需要得家長同意啦, 更何況係其他人為個學生代禱?
香 港人呢排好似好鍾意玩投訴, 係又投, 唔係又投. 早排就有人投訴, 話香港個風球唔似三號波, 要個天文台長落台. 阿台長就話, 測量風球唔係靠 feel, 而係靠睇數據. d 人又話佢死睇數字, 唔識變通. 咁唔係應該點呢? 科學就係睇客觀數據o架啦, 唔通好似陶傑咁講, 天文台應該請幾十個"睇風員," 去周圍 feel 下應該幾號風球呀? 咁你自己朝早起身出門口 feel 下得啦, 仲使乜鬼天文台? 又有人投訴"美女廚房" d 女仔煮飯煮得太差, 個節目貶低女性地位. 又唔係人地逼 d 女仔去參加比賽o既, 佢地參加o左比現唔好都算係貶低女性地位? 咁奧運, 唔通 d 中國選手o係舉重比賽表現差勁, 下下甩手, 你又話奧運係貶低中國人o既國際地位, 要令中國人出醜呀?
咁都得, 咁我鼓勵香港愛護動物協會去投訴金庸 lar, 俾封律師信佢, 因為佢筆下有招"打狗棒法", 實在太不人道, 須知道, 做狗亦有尊嚴, 唔係你話打就打o既, 殘忍成咁仲得了o既? 至於 d 綠色和平團體呢, 就應該投訴長毛, 因為佢下下玩紙棺材上街, 年中又造唔少巨型紙牌, 咁你用大聲公叫口號咪得囉, 使唔使浪費咁多大自然資源呀? 我最想投訴o既係欣宜, 投訴佢歧視肥人; 肥人同瘦人冇分別, 都一樣可以咁靚, 有靚o既肥人, 亦有樣衰o既瘦人, 但係欣宜就死要減肥, 減完又話自己點靚點靚, 做人又有返自信, 講到好似做肥人就冇得靚冇得有自信咁o既語氣, 唔知對年青人o既自我形像有乜影響o架嘛. 投啦, 睇佢地點死!
Monday, 14 August 2006
The Jesus Papers
世界上有好多值得一睇o既書, 亦有好多好唔值得浪費時間去睇o既書. 呢本係屬於o個種知道冇壞, 但係唔值得花錢同時間o係上面o既書. 所以, 好醒目地, 我走去睇 d journal o既 review 就當係睇過, 果然如我所料, 真係一本廢書.
我一早就知道 M. Baigent 呢個名, 之前佢出過本書, 叫做 The Dead Sea Scrolls Deception, 話死海古卷遲遲唔 publish 係因為裡面有好多對基督教有害o既資料, 所以教庭用佢o既魔掌去阻止 d 學者 publish d 古卷, 呢個咁o既 theory 其實後來o係一齣荷里活鬼片 Stigmata 入面有出現 (係, 我成日睇鬼片...). 佢又真係幾好o野, 佢竟然可以知道 d 未 publish 兼夾全部用希伯來文同阿蘭文寫成o既古卷入面o既內容... 而佢認o左, 佢係唔識睇希伯來文同阿蘭文o既...
佢另一本出名o既書係 The Holy Blood and the Holy Grail, 本書就勁 lor, 探討耶穌點樣釘十字架會釘到死唔去, 後來仲娶埋 Mary Magdalene, 之後仲去埋法國生仔 tim. 一個類似o既故事後來都有o係, Da Vinci Code 入面出現.
到而家呢本, 食住 Da Vinci Code 同埋 Gospe of Judas 個勢出版, 當然唔會令佢o既讀者失望, 再度發揮佢o個種可以比美衛斯理o既想像力. 佢話喎, 佢"發現"o左一 d 出至耶穌本人手筆o既書信, 係耶穌寫俾 d 猶太人會堂o既, 裡面話自己唔係神個仔, 所以一路以來教會都係吹緊水, 呃人十一奉獻喎... 呢 d "Jesus papers" 當然唔係阿貓阿狗都可以去睇啦, 因為係一個以色列大有錢佬所有o既, 不過個有錢佬就帶佢去個大到可以行入去o既夾萬度睇過摸過. 佢話呢封信係o係 34 CE 寫成o既, 又話個有錢佬 owner o係幾十年前亦 show 過呢 d 信俾兩個好出名o既考古學家睇, 一個係超人 Yigael Yadin, 另一個係神人 Nahman Avigad, 佢地當然都話呢 d 信係堅o野, 直頭堅過石堅啦. 你估下我跟住o個句會話咩俾你知? 五, 四, 三, 二, 一, 開估: 冇錯, 呢兩個超出名o既考古學家當然都係已經死o左 gar lar.
唉, 呢條友仔寫 d 咁o既書, 本本都咁好賣, 本本都係 best-seller. d 人連 d 咁o既大話西遊都信得落, 我真係唔知現代人咁樣算唔算係"迷信".
Wednesday, 9 August 2006
An American Haunting
作為一齣笑片, 呢齣電影可謂十分之成功. 成功之處在於佢o既幽默感係位於深層, 唔係話人人都 feel 到, 唔會好似周星星呀, 占基利呀o個 d 咁流於表面. 而且好似"Scary Movie"咁, 佢連個戲名都玩埋, 真係唔到你唔服.
以下我就將成個故事講晒出o黎, 反正呢齣戲睇o黎都係浪費時間, 所以大家都唔使怕 spoilers. 故事話係 "based on true story", 係美國歷史上唯一一宗政府認話係鬼殺人o既奇案, 係呢齣戲o既宣傳 tag line, 好多人都聽過呢單o野, 所以中文名亦譯得好: "鬼殺人". 套戲就講好耐好耐之前o既美國, 有個家庭, 有老豆阿媽加個十零歲都幾靚o既女. 有一晚開始, 個女睏覺o個時開始有 d 無形o既鬼搞佢, 晚晚如是. 開始就搖下佢張床, 後來就將佢o係地下度拖o黎拖去, 又下下到肉咁炳佢, 一巴巴星到佢豬頭咁. 佢父母都知道, 不過都冇辦法, 阻止唔到, 叫埋 d 神父教師之類o黎都冇辦法, 猛到飛起.
到戲o既最後, 觀眾先知點解隻鬼要搞個女仔. 係因為個女仔原來一向都俾佢自己老豆搞, 後來佢頂唔順, 唔知點樣搞到可以靈魂分身出o左o黎, 晚晚打自己, 等其他人會留意到佢老豆o既惡行. 最後個阿媽知道o左呢單o野, 就用毒藥毒瓜o左個老豆, 個女仔亦變返正常, 再冇"俾鬼上身"云云...
唔係講笑, 呢齣o野真係好搞笑. 個女仔俾老豆強姦, 個鬼魂o既幫手方法竟然唔係去教訓個獸父, 而係去嚴重虐打個受害人, 打到有人去留意原來佢俾人姦過為止. 不過唔怪得佢, 話晒隻鬼得o個十零歲, 腦筍都未生埋, 當然只會諗得出 d 屎橋, 可謂合情合理, 又可搏得觀眾一笑, 何樂而不為? 最抵死係佢由戲內玩到戲外, 連個名同宣傳都玩埋. 中文名叫"鬼殺人", o係北美o既宣傳就不斷強調呢個故事係美國史上唯一一宗官方認可o既鬼殺人事件, 但係套戲去到最後就話俾你聽, 其實唔係鬼殺人, 而係個阿媽殺o左個老豆, 係人殺人 je. 嘩, 扭橋扭到咁, 真係 Sixth Sense 都要行埋一邊. Sixth Sense 就由套戲一開始o個度玩 d 觀眾, American Haunting 就由 d trailer 呀, 中文戲名呀, poster 呀開始玩 d 觀眾, 真係俾佢吹脹.
總結: 此乃奇片一齣, 成就非凡, 可謂濁世清流, 荷里活中出淤泥而不污之作.


text:
無錢出國去旅行,但係又想周圍去下,其實香港都有唔少旅遊景點,今次介紹既係起天水圍既濕地公園.
宜家港鐵有優惠,起3月15日前,只要搭港鐵去天水圍站,出閘之後仲可以拎張濕地公園門票9折優惠券,唔好以為慳得3蚊雞咁少,因為憑券去濕地公園購票,仲可以有張「輕鐵 /港鐵巴士一天乘車證」,玩完濕地公園順便周圍去,平時單程都要成4,5蚊架!因為本身搭西鐵已經送一程輕鐵,所以個日搭輕鐵係完全唔洗比錢架!
每逢星期六,日,濕地公園內都有好多個導賞團,如果你鍾意聽下故仔學下野,就記得參加啦!
玩完濕地公園,有時間可以去埋起天水圍站既屏山文物徑,主要係睇傳統中國建築,有古廟,宗祠,同香港唯一古塔 - 聚星樓!(其實起天水圍站都望到聚星樓,哈哈!)
至於食野方面,可以去元朗食出名到未食過都聽過既B仔涼粉,想飽肚既話,起屯門至天水圍一帶有好多燒烤樂園,想食得豪氣,可以去流浮山或者屯門三聖食海鮮!
常規優惠
講完濕地公園活動,我地呢班追求至抵既朋友仔又點會淨係著眼於家陣既promote!如果無上面個優惠又點算?其實港鐵仲有張長期都有既「西鐵全日通」,全日任搭西鐵線,輕鐵,港鐵接駁巴士,張飛都只係$20炸!大家可以先用八達通搭港鐵去美孚,出閘之後買張全日通再入閘.如果來回都搭西鐵,未計你搭輕鐵,都會平過你用八達通由港九直入天水圍!去港鐵網站計過,試左五個車站(東涌,柴灣,觀塘,黃大仙,將軍澳),五個都適用於呢條rule架!都咪話唔正!「全日通」出閘唔會收番,可以留為紀念.
另一方面,如果你人數多,10個或以上仲可以起濕地公園買團體飛,都有九折架!計計埋埋,仲抵過家陣個 promote啦!


text:
( 30-jan-2011 sun )
今朝無番教會 我又唔想好趕咁出去食早餐 所以我就煮丁丁喇 ~
食完 hea 陣就出發去旺角數碼通喇 因為我部手機無哂電話簿號碼 唔整唔得囉 好在去到無人 等咗 3 分鐘就輪到我 感恩感恩 ~
之後我地去咗食傷心酸辣粉 我叫咗小辣 但比里奧大人試下先 佢話好辣 要 bb 辣就算 但係 bb 辣係一 d 都唔辣架 但口水雞就好麻辣 食緊嘅時候 覺得個頭好痺呀 同埋流鼻涕 不過我都係唔鍾意食四川麻辣呢 d 酸辣囉 ~
食完就去花墟 幫襯里奧大人朋友買嘢呀 旺角真係超多人 又焗 行完有 d 頭痛 同埋焗到個人好眼瞓呀 ~
又坐亡命 van 番屋企 諗起同以前住大埔 下下坐車都要最小 40 分鐘先番到屋企就慘 依家唔駛 10 分鐘就番到屋企 超爽呀 ~
無啦啦超想飲珍珠奶茶呀 買番屋企慢慢嘆 ~
6 點幾家姐話黎我屋企 拎糖順便過數比我 話唔好 "擇" 過年喎 順便同佢 share 樂家杏仁糖 雖然見面時間係半個鐘左右 但都好開心呀 ~
是日懶餐 -蒸大眼雞 + 自家蘿蔔糕 + 油麥菜
蒸大眼雞 - 媽咪買比我架 超大條 個鑊都冚唔到呀 今次拆肉 加豉油胡椒粉一齊撈埋 咁樣食好似方便 d ~
自家蘿蔔糕 - 里奧大人家姐整架 估唔到好好味呀 真材實料 正呀 ~
油麥菜 - 去到百佳 得番一 pack pack 嘅菜 咁就買油麥菜啦 ~
食完飯同里奧大人去德福廣場抽獎 係即抽折獎架 所以一定要去囉 呢排勁想食麥記朱古力新地 所以忍唔住買咗黎食呀 真係超級好味呢 ~


text:
行行下,我就買左一個Jill Stuart既化妝袋,貪佢細細個,方便我有時用細袋用既,yeah~可以退稅喇,退完稅就早早地食完個lunch先再去OIOI,今日食左個喬麥麵,又再一次證明係日本,是但食d野都可以好好味架
食飽飽我就好興奮咁去OIOI,呢個地方我應該一早就去啦,差不多有齊晒我鐘意既野,下次黎我就識喇,第一個mall就行呢度,買唔到既野先再慢慢搵,首先上去睇black label,睇下有冇老公鐘意既jacket,不過都係冇喎,於是我就再去睇鞋,嘩,真係睇到我眼都花呀,好多都好令架,不過都幾貴,d boots下下都過2萬5架,我唔想再買咁貴喇,哈,行到得返10 min我要走喇,比我發現一對又令,又唔過2萬既boots,唔理喇,問下有冇size,我就即試,試完ok,我就比錢,我諗全程我只係用左5 mins去買咋,買完我就跑去退稅,退完就跑去JR站準備返hk,返到酒店lobby,我地拎返晒自己d行李,我就執好個袋同對鞋係d hand carry度,我個心一直都好驚overweight,等左一陣,好快就夠鐘上車喇,真係要再見日本喇
一路行一路都好唔想走,不過冇法喇,上左車我就訓左一陣,好快就去到機場喇,居然唔駛排隊就有得check in,d野一上磅我就好驚,死,一件都廿幾kg喇,再上,死~~再上,再死,想寄既野total係65 kg,咁我唯有好快咁話我pick up返d野出黎啦,其實pick up左d野都只不過係50幾kg,佢比我上機架,不過佢又唔比我拎得多hand carry喎,搞左一大輪之後,佢話要charge我8 kg,我問佢幾多錢啦,要15700 yen,好啦,都係千幾姐,比啦,比啦,唔好煩喇,不過睇睇個銀包,我已經冇錢,我得返14000 yen咋,咁佢都好好,佢自己減左我1kg,收左我13700 yen姐,唉~~好醜呀,我諗住留返萬既yen係機場買下野架嘛,宜家冇啦,冇啦,真係用晒全部錢喇,仲有千幾yen散紙囉,搞完一輪,去搵埋tokyo既pin就夠鐘入閘喇,行都冇得行,上機喇,bye bye japan~~~
BYE BYE~~
後記:落機既時候,大家姐同二家姐都比我地一共9件既行李嚇親,其實人地都唔係買左好多野之嘛,咁去14日,係咁上下啦,卡卡卡卡
當晚反行李,反到4點幾先完,大家都滿載而歸,我就攰到死左,是但執返d野入o急,我就訓喇,聽日仲要去湊nic nic呀~~~
一連14日既瘋狂蜜月之旅終於都完畢,呢次旅行真係我最最最開心既一次,由結婚同去旅行都係我最想要,最開心既事,我會永遠記住呢d開心,將來同肥豬又鬧交,又唔開心都好,只要一諗起我地結婚係咁開心就咩事都冇lur~~哈哈哈哈


text:
Wednesday, November 4, 2015
好嬲呀!
之後同同事傾番(佢d仔女都已經係成年人), 佢話呢d情況,講就係衰人,同埋個個唔係自己個niece, 唔到我去管. 加上,我都覺得呢個係一個好好既反面教材, 我應該多謝佢做呢個咁好既example話比我d女知,唔應該咁做呀,哈哈! 其實真係好在意自己點教好自己 d子女, 去到學校,我未必知道佢地發生咩事,而家有個咁好既怪獸比自己個女睇,應該都係好事既. 以後 hannah想同佢玩,佢唔想,我就要教 hannah佢唔想同你玩既時候就行開,佢有佢自己既野玩,未必岩你玩架. 雖然佢d態度真係奇差,但我應該抱住教女既態度,唔駛嬲唔駛嬲呀(雖然我琴晚都嬲到震,哈哈哈!!!)
20 comments:
唔好嬲, 最緊要自己教好兩個女就得啦, 千期唔好俾兩個女好似樓下個女咁, 所以你唔需要咁激氣架~ReplyDeleteReplies
我都盡量避免比佢地同佢玩,真係學好就難,壞就好易呀!Delete
呢個24小時/7日全天候standby嘅反面教材真係幾難頂,但好似Mrs. Wu咁講,全靠呢個cousin姐姐,Hannah應該更易分辨是非黑白,我想好奇下,Emma同兩個cousins相處又係點架?ReplyDeleteReplies
Emma 佢仲細,唔會同佢玩啦!24/7 反面就係要話比d 女聽唔可以咁做囉,都係好事來既.Delete
真係一個極品反面教材, 繼續向正面諗, 加油呀 Mrs WuReplyDeleteReplies
哈哈,只可以向正面諗呀! 多謝yanDelete
"始終人地老味係度" <-----哇哈哈哈哈哈~~~ MRS WU呀,你好可愛呀 ^0^~~~~ReplyDeleteReplies
我平常無咁粗俗,不過講人地就特別有火,嘻嘻,唔好教壞小朋友呀 :PDelete
唔好嬲,正所謂同枱食飯,各自修行!自己盡責教好女兒就足夠....有些人有些事,真係避唔到,唯有自己睇化d!ReplyDeleteReplies
已經睇得好化呀,如果唔係今時今日已經爆炸左!Delete
無謂嬲,人哋女,人哋事,最緊要教好自己女ReplyDeleteReplies
係呀,不過當時真係有d 難忍Delete
唔好嬲,為左呢d人唔開心,唔值得.ReplyDelete
I understand how you feel.ReplyDelete
Depending on Hannah's personality, it's hard to stop them playing together if Hannah likes to play with her cousin.Replies
Ya, i am not stopping and cant avoid. As long as she doesnt hurt my kids, i will stand back and watch.Delete
絕對明白,對住呢D極品,真係想扯巴佢!ReplyDeleteReplies
好多晚都係咁,簡直係挑戰我底線!!Delete
講得好, 一於當反面教材!ReplyDeleteReplies
其實晚晚如是,另一晚又係搶hannah 野玩,我叫hannah 比佢玩,我地返屋企仲多野玩,好彩又聽,我諗反面教材會令我過得舒服d, 哈哈Delete


text:
好耐都無寫過大頭妹上 PHONICS 的進度,係時侯匯報一下﹗
其實大頭妹由 2013年 11月開始上,到依家都上咗年半有多,我地一星期一堂,依家都上到 LEVEL 2 的尾段啦﹗因為太多興趣班想上,所以我成日都想 CUT咗 PHONICS,人就係咁衰,依家見大頭妹英文上咗軌道,又想佢學數學,但樣樣都係錢 (仲要時間),唯有係有限資源入面好好利用.依家幼稚園有教 PHONICS (K2教單音,應該係去到 JOLLY PHONICS LEVEL 1 的 STAGE 3),老師又無再話英文跟唔上 (HEHEH...其實上次話佢 AVERAGE啫,都唔係話跟唔上),不過問咗大頭妹幾次,佢都話唔想 CUT PHONICS﹗佢話佢想考第1喎 (不過佢咁懶...點考第1吖)﹗
依家見大頭妹 READING係好咗,好多字自己拼下都會讀到,先一排同佢開始默下書,佢都OK,可以自己拼下記下,佢依家都串到 ONE - TEN,簡單佢 K2 本書有教的生字,都 OK串到,當然有時我會提下佢,我只是想佢習慣下要串字,同埋留意多啲讀音,運用返學咗的 PHONICS係串字上.
其實學 PHONICS,真是學多好多生字﹗有時我都唔係個個都識晒﹗
大頭妹自己做架﹗HEHHEEH...我估爸爸都未必識晒﹗
好彩有手冊,可以知道個進度,我最近都無跟佢 PHONICS,開始教到我都唔識的雙音﹗
LEVEL 1 都是 BASIC 的單音﹗
但去到 BOOK 2 已經唔係啦﹗
之後去到 LEVEL 2...我真係跟唔到啦﹗我自己都唔識﹗
好開心去到 LEVEL 2尾聲啦﹗
其實真係有諗過讀完 LEVEL 2就停一停,小一先再開始過﹗咁就大約係上埋今個暑假﹗我成日驚咁早學完,會唔會上小一就唔記得呢?﹗唔知大頭妹幼稚園 K3會教到邊個 LEVEL 呢?﹗不過既然佢想上,就繼續比佢上﹗讀埋 LEVEL 3,應該都仲有成年時間﹗


text:
今日係APITA既soft opening,又適逢今日係happy Friday,所以我就決定放工去太古睇一睇有幾人氣喇
一去到太古都唔係好多人咋喎,我心諗一定係同以前uny差不多啦,不過都唔理喇,肥豬又未放工,我又同左佢講,佢再唔放工我就要買買買架喇,所以都懷住既興奮既心情shopping架,一去到就見到好多牌寫住opening sale,有幾sale呀,咪就係服裝有9折,超市就95折囉,不過要申請我公司既credit card,我又唔係好想,所以算啦,我都係買左190蚊絲襪之嘛,平個19蚊,算把啦
第一站,我去左睇絲襪,一直都好想買肥豬最唔鐘意但係宜家好興冇腳板,好似一對褲個d絲襪,睇來睇去都唔知要咩款好,有一對有d款既,不過要1xx蚊,有一對就最普通既,就6x,咁係我諗緊既時候,我就睇個d花邊船襪啦,唔知點解,我一睇就有幾個人堆埋一齊睇,仲好似係搶咁,所以我都唔執輸喇,死都拎幾對係手先啦,睇下又諗下,究竟我會唔會著呢?著左會唔會似一個亞婆,定係會好kawaii呢?於是我就買左兩白一黑試下,同埋揀左一對最普通既絲襪褲試下,呢d就係我係apita既第一樣消費既product 就係買左呢幾對絲襪喇
(後記:第一日就即著d婆仔花邊襪仔,其實都幾令架,不過唔知係唔係自己睇唔慣呢?好似又唔係好襯我,不過都買左喇,我點都會著晒佢地既,同埋著左又幾舒服喎,因為佢個底有一塊薄薄既墊,又唔太厚,唔會迫住隻腳,不過又比就咁著鞋舒服喎)
呢對就係其中一對著起左既襪,好似幾令,又好似幾唔令,唔識分呀,不過幾舒服就係真既
反左好耐,隻豬都未收工,於是我又再行行行啦,行到去ans,我前一排都好想係呢度大手買下d得意/有d款但係唔太貴既耳環架喇,宜家見佢寫個牌出黎,一次過買滿800就即是有8折仲可以join埋vip,我一路揀一路諗,死啦,好唔好真係揀800 join個vip呀?其實要揀就一定揀到,不過好似好浪漫囉,買平價耳環都買800,咁我最初揀左3對,加埋就3xx,咁sale就問我揀唔揀多d join vip,咁我就問左佢點join呀,有discount既野係discount左800,定係正價800就可以join,點知係正價滿800就可以即是有8折,如果揀既貨係已經有discount,就要discount左夠800先可以join,死啦,我d耳環全部都係9折架喎,咁既然人地問,我咪話我再睇下囉,其實我係想諗清楚我買唔買咁多好,不過肥豬又未到,我又唔知做咩好,所以我就繼續揀,最終我揀左6對耳環同一個肥豬key chain就夠數喇,算啦,今期真係好鐘意耳環呀,買就買啦 喪買耳環6大對(其實有D係3隻一set,覺得呢d好抵,卡卡)
呢3對,我最鐘意玫瑰個對
肥豬key chain呀,我專登買架,嘻嘻
反完耳環,老公終於都到左太古喇,咁同佢周圍再行下,我地就去食飯,其實想去超市買野架,不過好多好多人,同埋我好肚餓,所以大家都覺得如果食完野佢未close,我地就買啦,點知食完dinner又真係未close喎,於是我就上演瘋狂買零食,連nic nic都有3包made in japan既snack架,哇哈哈哈哈,其實佢有d日本snack真係好抵呀,唔買唔得架,買左3大袋之後,我就好滿足咁走喇,卡卡
Note:其實apita同uny係冇大分別架,不過宜家opening就真係有d野係平既,如果近近地既朋友,其實係可以去一去既


text:
Wikipedia:政策同指引
維基百科發展咗一套政策與指引,咁多年來幫咗助我哋步向我哋嘅共同嘅單一目標:我哋響維基百科嘅目標係建設部自由嘅百科全書.所以喺討論版,計劃空間,電郵,元維基,互聯網駁信管度辯論維基百科嘅政策好尋常.歡迎大家參與.
雖然我哋會尊重大家嘅共識,維基百科唔係民主組織,管理亦有時前後不一.因此人哋總有咁嘅分歧:有人認為原則應該明文公佈,有人認為書面形式嘅條文響覆蓋每個爭議話題時有先天不足.但唔理係點,如果用戶違反咗我哋嘅書面政策嘅精神,就算冇觸犯邊條具體規則,亦會被懲罰.
然而,如果用戶遵循咗假定善意原則,採用文明嘅編輯方式,努力尋求共識,並追求緊建設部優秀嘅百科全書嘅目標,佢就會受到歡迎.維基百科好欣賞嗰啲能夠惠及全民嘅編輯工作.
目錄
關鍵政策[編輯]
你唔使睇完維基百科每項政策先開始寫嘢.然而,以下政策對呢項目尤其重要,你越早理解並使用佢哋越好.
- 維基百科係部百科全書.佢冇其他嘅目標,所以同呢個目標無關嘅內容實會被移到其他維基媒體項目或者直接清除.(睇下維基百科唔喺乜嘢.)
- 尊重其他貢獻者,維基百科嘅貢獻者嚟自唔同嘅國家同文化,有唔同嘅觀點.尊重其他貢獻者係高效合作同建設維基百科嘅關鍵.
- 唔好侵犯版權,維基百科係部自由嘅百科全書,領有GNU Free Documentation License嘅牌照.如果提交咗侵犯版權嘅詞條,會妨礙我哋嘅建設部人人可分享嘅自由嘅百科全書嘅目標,而且重會引起法律糾紛.(睇下維基百科嘅版權)(呢個亦係涉及所有維基百科基礎項目嘅基礎事務)
- 避開偏見,寫嘢應該採用中立嘅觀點,代表個話題嘅全部睇法,採用客觀同陳述事實嘅語調,呢係為咗使人哋易於達成共識.
幾種精華版[編輯]
推薦次序:
下面嘅目錄包含咗維基百科嘅每項政策:
- Category:維基百科嘅官方政策:普遍接受嘅政策,每個人都應該遵守.
- Category:維基百科指南:並唔死板嘅被普遍接受嘅重要規則,喺多數情況下都適用.
程序問題[編輯]
政策係點發起嘅?[編輯]
而家政策嘅變動嚟自三個渠道:
- 對當前慣例同常見嘅實踐操作嘅記錄同分析.呢啲嘢形成咗記錄維基百科點運轉嘅提案.當然,單一用戶無法獲知「常見嘅實踐操作」係乜嘢,但係,對經常使用嘅操作過程嘅常見結果進行記錄係制定政策嘅好方法.
- 經大家提出,並達成共識需要遵守嘅政策.(睇下點提出新政策.)呢啲通常係關於改變維基百科運轉方式嘅提案.
- 嚟自占美·威爾斯(Jimmy Wales),董事會或開發者嘅宣言,呢啲宣言主要關於版權,法律事務或服務器負載等方面.
當下提出嘅同埋已經被否決嘅政策可以喺呢度揾到:
- Category:維基百科嘅提案:有關新政策嘅想法
- Category:維基百科已經否決嘅提案:已經否決或廢止嘅政策
政策,指引,評論文(essay)等嘅分別[編輯]
- 指引係(1)可操作嘅兼且(2)由共識授權嘅頁.指引並唔係一成不變嘅,亦唔係由常識同埋一啲例外組成嘅嘢.指引嘅修訂應該喺佢嘅討論頁度討論,而唔該唔好通過開新版嘅方式,儘管人哋普遍同意可以通過編輯頁面嘅方式補充一個指引.人哋有時會希望通過投票表決嚟決定嘢,但係呢係個糟糕嘅想法,因為咁會將事情極端化(諗知細節請睇WP:VIE).相反,指引嘅制定要聽取並解決多方嘅異議.
-
- 政策同指引相似,只係更正式,並且例外情況好少.同指引一樣,對佢哋嘅修訂嘅討論應該喺佢嘅討論頁度進行,如果篇幅太大,可以分出若干分支.如果冇得到共識,唔該唔好去編輯政策.
- 一定嘅流程係做嘢嘅核心嘅有序嘅方式,並且應該遵循一定嘅政策同指引(例如,「關於刪除嘅政策」講述咗「刪除之流程」點運轉).
- 提案係人哋提議嘅但重未得到共識並喺度討論緊嘅指引,政策或流程.對提案嘅修訂應該喺佢嘅討論頁度進行(唔係通過開新版嘅方式),但係人哋普遍同意通過編輯頁面嚟補充提案.提案應該大力宣傳並徵求反饋,以便達成共識.提案嘅狀態唔該唔好由投票計數嚟決定,但係民意測驗係個好工具,可以用嚟幫助評估意見同埋使有關嘅討論成形化.民意測驗並唔可以代替話題討論,亦唔係話民意測驗嘅數據來源就能夠說明達成咗乜共識.
- 功能請求係關於更改維基百科軟件嘅請求.呢種請求應該喺Bugzilla提交.開發者永遠唔會喺冇徵求人哋嘅意見嘅情況下採納啲嘢.因此,如果你要提出一個功能請求,首先要同開發者討論,然後先能夠徵求大眾意見,以免使佢變得毫無意義.
- 「點樣」型文章——或者話幫助頁——係話畀人哋知點做嘢嘅說明性文章.佢哋由對關於點做嘢有唔同觀點嘅人寫成.
- 評論文(essay)係一啲唔係可操作嘅亦唔係說明性嘅文章,唔理佢哋達冇達成共識.評論文傾向於係評論性嘅.評論文無須向邊度提交,亦無須宣傳,你要明評論文並唔總係代表成個維基社區嘅聲音嘅.如果你唔希望你嘅評論文俾人哋改寫,就將佢放到你嘅用戶空間度.
政策點執行?[編輯]
你係維基百科位編輯.因為維基百科冇責任編輯同文章審核系統,活躍嘅參與者會製作編輯副本並修改佢哋睇到嘅格式同內容嘅錯誤.因此參與者即係作者又係編輯.
因此個人用戶響編輯頁面時應該遵守政策同指引,並作相互討論.管理員會通過封鎖用戶嘅方式執行例如反破壞嘅政策.喺極端情況下,仲裁委員會有權處理有嚴重分歧嘅問題,如同普通嘅解決爭端過程嘅步驟.
軟件啲功能好容易被濫用,例如刪除同鎖定頁面(禁止編輯),因此呢啲功能只有管理員先能夠使用,佢哋係維基社區嘅有經驗嘅同被信任嘅成員.如果想瞭解更多信息,睇下Wikipedia:管理員嘅閱讀一覽.
指引[編輯]
除咗上述普遍受認可嘅政策之外,有一大片被提出過嘅指引已經俾維基友採用咗.佢哋為喺維基百科遇到嘅唔同情況提供指引.佢哋包羅萬有,從命名嘅慣例同應該迴避嘅敏感詞語,同埋咪嚇新人.
其他關於維基百科嘅文獻同討論[編輯]
- 元維基網站包括好多關於維基百科同相關話題嘅社論風格嘅文章.
- 喺維基百科中開創「點樣」型文章.
- 維基百科應唔應該包括嗰啲文?Wikipedia:集中討論有好多關於建立呢方面嘅共識嘅討論.所有用戶都應該堅持呢啲政策.
參看[編輯]
- Wikipedia:城市論壇 (政策),去討論現有嘅同埋建議緊嘅政策.
- Wikipedia:城市論壇 (提議),去討論同政策無關嘅提議.
- Wikipedia:忽視一切規則
- Category:維基百科政策同埋指引 已被接受,被否決或者被提議嘅政策一覽.


text:
事緣一架服役多時既S45掛掉了, 今次唔單止係E18問題, 仲連隻本身就係相機開關既蓋都壞埋, 佢響我個櫃桶入便攤屍左一排之後, 有一日我突然覺得反正都係攤屍, 倒不如把心一橫剖屍檢查下到底死因為何
一步步拆開之後, 發覺原來開關只係好簡單, 一個頂仔將兩條銅片short埋就著機, 分開就關機, 咁就ok啦, 原本果個神左只要另裝一個開關制咪得囉!
之後我就出左鴨記, 買左粒三蚊雞開關制黎同佢做手術
將原本個蓋拆走, 就見到原來隻蓋係行齒輪路軌既, 其中一邊隻膠齒輪爆左, 唔怪得隻蓋瓜左咯
跟住我將兩條電線駁住兩條銅片, 然後穿過機身原本果個窿, 再駁落個新開關度, 前後唔駛半個鐘就搞掂! 點知, 就響呢個時候發生左件好大既意外, 連接機身既其中一條電路線斷左, 當時成個人即時灰左, 搞左咁耐莫非真係唔得...
圖中電線駁住既就係開關, 橙色果條就係斷左既...
定一定神之後, 再發揮解剖就解到底既精神, 再研究下條電路線, 發覺好似斷左果個位其實係個插位, 於是我將剩低既電路磨到見到金屬再插番入個插位度, 試一輪位之後竟然真係接得通, 於是我就即時拿拿聲固定好條電線, 然後合番好架機, 再固定埋個開關制, 搞掂! 架機竟然真係可以復活!
箭咀指住果個就係電路插位
拆走原裝開關蓋後, 竟然有個電線剛好穿得過既窿, 正!
完成~


text:
其實妹妮都無留心聽牧師講野架,不過每到發問環節,yaya就準備好晒答案叫妹妮舉手答.個傻豬唔知點解又好積極舉手噃!
今次題目係人既心地,妹妮都唔知D答案係點解,淨係想用個咪講野呱?但係都唔係舉手就會叫你答,原來大家都好有心機,係講義度mark晒notes架!好似上堂一樣,真係好神心,仲好多人搶住舉手答潻!
妹妮次次都舉得好高,但係有時無叫佢,佢就會半合眼扁扁咀咁.不過個牧師都好比面,叫左妹妮答左3,4次.妹妮都係睇住yaya一早做好既功課,加埋我地係旁邊幫佢手答出黎.雖然今次聚會,妹妮只係負責講野,而佢對自己答既野相信都係咩概念, 但係就比到機會佢係好多人面前開口囉,都無嘥既.
其實去禮拜都係一個鐘,但係大食積中途已經叫餓,好彩yaya個朋友送左袋餅比妹妮有得頂下咋.一散會我地已急不及待走人,去左附近既鳳城酒家飲茶.
爸B既小甜心
今日妹妮練大左個膽,可以舉手叫阿姐埋單潻呀!
飲完茶既節目就係返屋企晏覺...
攞車前經過西港城,入去影下相,妹妮突然又話要poo poo.唔明點解出親街食野都會中途嗌poo poo,尢其晚飯,次次都會!你都知酒樓既廁所有幾乾淨架啦,我次次都要抺完再墊好多層廁紙先比佢坐架...所以真係好怕佢嗌poo poo. 好彩西港城呢個廁所好乾淨,妹妮poo 得好開心!而家我去街既廁所,都會盡量用得乾淨D,希望其他人都會唔好搞到D廁所咁嗱咋啦
哈哈,叫妹妮扮打電話影下相,佢真係扮得好入戲架!!好似真係講緊電話咁,有晒對話先搞笑!!
扮靚女!
好彩比佢poo 左先,回程塞塞地車,如果要佢忍成半個鐘真係好辛苦架.而且半途都開始烚眼瞓,落車都要人揹了
一覺瞓醒已經4點幾,hea 左一陣我地又出街晚飯.明顯父親節係無母親節咁迫人,唔通男人就唔駛慶祝,爸B都係好偉大架.
去左金鳳大餐廳据扒,好多年無黎過了!!不過今日志左帶妹妮試下鐵板餐,話時話原來未同妹妮食過鐵板餐架,韓燒,邊爐都反而試過!
妹妮果個係豆腐口, 只要食物唔係凍, 係暖, 佢都話燙口, 要人幫佢吹吹
D扒黎喇!快D打開張紙巾擋住自己先啦!
D扒都幾淋,啱妹妮呢D懶𡁻野既人.
叫多個肉醬意粉,夠食喇呱
我呢塊西冷都OK,其實細個時已經好鐘意食花園餐廳架喇,媽me個婆婆細個時成日帶我地去据扒架,平平地有扒食又野飲,簡直係童年恩物呀.


text:
「其實當我見到你好似同佢一齊時,我真心覺得唔舒服.我話晒識左你都一段時間,你竟然同個唔係見左好多次嘅人一齊,仲要係佢,我真係唔知你稔咩.如果有啲嘢可以重頭黎過,我唔會介紹佢補你.個個都話佢多女,多女,多女啊,點解你唔信?你覺得佢會認真咩?我唔覺囉,玩厭就算架啦佢.」
我用voice note諗著send 以上嗰段比妳,但到最後我都做唔到.我只好嬉笑怒罵咁同你講:「見到你兩個咁恩愛,我明明想去大便,但便秘囉」.你覺得佢真係鍾意你咩?唔好再咁傻好冇,人地剩係想屌你架咋.人地見到另一個女又會中埋去架喇.我做左差唔多18年人,呢獲真係好蠢,蠢過上次比人fake,但仲唔開心過上次比人話我係厹搞到全級人笑我……
點解我可以咁柒容許呢啲事發生?當我諗緊點樣再打多兩行字時,佢覆我:
「其實都唔係你想像中咁……阿煒,唔好咁啦,記著遲啲拎past paper啊,我地遲下再傾, okay?」
我叫阿煒,呢個教過我一個月嘅補習姐姐叫阿敏,佢有英文名,不過我鍾意叫佢阿敏.我地咩都傾,嚴格上黎講就連我locate到佢似邊個AV都會話比佢知.基本上,我連「你會唔會睇AV啊?」都會問佢,而因為佢個性格好爽直,佢又真係會答我.好難得有個補習姐姐會答我呢啲㗎,我問起佢以前同佢ex嘅野,可能佢係ABC,答野真係好直率;我就算再問佢啲再入肉啲嘅問題都會答下,唔似得好多港女咁摟摟擰擰.
「原來你之前嗰個係偷食啊,好可恥啊佢.唔忠心係死罪嚟,我都好憎呢啲人.」老實講我都好憎呢啲粉腸.見異思遷係死罪嚟.
「佢仲要周圍唱,同佢身邊啲女仔friend講話我最好嘅地方就係好砌.其實唔係做過好多次,做左兩次咋嘛就響度講三講四.」
「咩你原來扑過野?」我嗰下衝口而出咁問,好唐突但我一直以來想知嘅嘢咁就知左!冇理由架,靚女點會咁隨便扑野架?
「有,同之前嗰個一兩次啦.有咪有囉,講事實冇問題嘅.你地男仔都打飛機啦,差在會唔會成日打嘅啫.」阿敏咁講真係直接到令我有啲尷尬.為左抑制自己想打飛機嘅欲望,我會落街打波,去跑步,甚至拎起本notes係咁溫書.我都好耐冇睇上原亞衣,耐到佢引退咗我先為咗懷緬佢而打咗兩次.仲有班惠比壽麝香葡萄,仲有嗰啲丁圖日報,或者丁周子瑜都好條腿咁長;日日都有咁多選擇,丁到出血都未丁完啦.其實我都好耐冇睇喇,唉諗諗下又想丁返獲.
「喂,你又諗緊啲AV女優啊?你係咪鍾意梁天琦響訪問入面答嗰個啊?你好鹹濕囉哈哈哈」
「下邊個啊?冇啦,真係冇.早知就唔同你講呢啲啦,我唔…唔係好咸濕囉好冇.」真係唔好再諗,好在冇扯到啫.
「唔好丁我喎.我冇野比你丁架.」姐姐,其實第一次見你時你嗰條淺藍色短裙已經好好丁啦,仲有嗰件白色貼身tee,成件事已經夠用喇.當啲人上網話丁你把聲時,雖然我覺得佢地咁坦白好好笑,但又真係丁得落.
係啊,你真係丁得落.但係呢一啲對話,響我介紹咗個死仔比你補習之後就唔再出現!定係你依家已經同佢講緊呢啲?定係唔止講,已經扑咗?佢真係離晒譜,食女佢間學校都大把啦.我條氣真係唔順,不如我又試下釣厹嘅方法釣佢啦,如果我證明到佢係厹的話你咪會同佢絕交囉?我敢保證條友實中啊,最好比我cap到佢圖,最好比我cap到佢周圍食女,睇著黎啦,佢實中啊.
#我贏硬
#君子報仇 #十年未晚


text:
2010年6月16日
遇鬼記------之二
開始返左人生第三份工都差不多一年嘞, 覺得呢份工可以有排做, 應該會係你唔炒佢佢一定唔會炒你咁(世事無絕對, 容後再談), 於是買左一間位於香港島一梯兩伙, 窄窄長長既屋, 間屋裝好修但係未正式入去住, 有日我地放左工响中環買掛牆鐘, 買夜左諗住返新居瞓一晚, 行到街口, 見到泊晒好多報紙採訪車, 入到大廈大堂, 見有警察, 記者响度, 看更話我地聽晏晝有人跳樓, 唉, 都上樓啦, 唔通又搭一輪車返舊居咩
一入到屋, 已經聽到幾嘈吓, 係由屋尾廚房嗰邊傳嚟, 於是入廚房斜望上去, 嗰個單位著左燈, 聽到把女人聲, 邊喊邊鬧 : “你個畜生, 累死我個女…” 事發單位就正係我隔離既上一層
第二日睇番報紙, 有個女仔响廚房後街嗰邊跳樓, 女仔係响髮型屋做化妝既, 佢做IT 既男友另結新歡
過左幾日, 襯放假我買左啲家庭用品呀濕星嘢呀咁, 準備放低响新居, 中午時份, 冇人出入, 入lift之後, 禁左我個層, 個腦仲一路諗緊有啲咩未買齊, 個lift上到咁上吓, 一開lift門我就好自然行出去轉右準備開門入屋嘞, 哝, 乜我個門口唔同晒既, 一擰轉頭就見到對面單位門口燒住一支長蠟燭, 又放左啲生果呀嗰啲, 我知驚嘞, 我响事發嗰一層呀! 頭先佢响個lift度, 我剛才同佢同lift 呀! 嘩, 驚到腳都軟, 我諗緊拉開道防煙門, 行樓梯沖落一層, 但係再諗, 去唔到我屋企架, 交义樓梯, 單去番單, 雙去番雙, 呢個咁狹小既空間, 前無去路, 佢响度呀, 响我身跟! 再望吓, 居然部lift仲開住道門, 唔理喇, 即刻沖番入lift , 個lift 自動關門落番一層我屋企, 諗番轉頭, 冇理由格, 剛才我响上面嗰層, 又出lift 行到人地門口, 又轉回頭諗住行樓梯, 又返番轉頭去搭lift, 都繞攘左幾分鐘啦, 個lift 喺一兩分鐘冇人出入就會自動關門落番地下架嘞, 係佢一路响度幫我禁住度lift門, 等我入番去呀! 其實佢應該係冇心嚇我嘅, 係佢要番屋企啫, 之後, 我响嗰度住左十年多, 個lift從未試過停錯層呀
發生事之後, 我都成日見負心男同亞新歡一齊返去嗰個單位, 好似若無其事咁, 仲有, 亞新歡居然响我公司樓上啲公司仔返工, 負心男有時仲响公司樓下接亞新歡放工添, 過左一排, 我就冇見佢地出現嘞, 而事發單位十年後以低過市價少少既價錢賣出左
標籤: 零星碎片.生活印記


text:
我join完水晶之後的確係好開心,不過過左兩日先諗到:點解我冇試過d衫上身就join左既?於是就好擔心會唔會出現睇落靚著上身唔靚既情況…我呢個人真係可以因為擔心呢d野而擔心到訓唔著的 (通常都係訓唔著一晚咁多啦~),於是就膽粗粗打去問下個姐姐即晚黎試下得唔得,我想去個段時間又有位喎,正!
去到之後係shop度試左3件婚紗,已經有兩件都好鍾意~再上showroom試晚裝,都好似試左7件~姐姐全程都好好呀,唔會因為我有排都未係big day而唔俾我試咁多,果然都係我至愛既粉紅色著得最好睇~唯一既缺憾就係我冇未修身,未係真係好睇得到最靚既效果,所以我真係要好努力好努力呢~ 試衫之後我有3大讚:
1. sales姐姐全程好好人好主動,又會俾意見幫我諗,我試左個半鐘之後都真係覺得累了,更何況係佢呢!
2. 我陪我個朋友仔去藏愛係唔俾影相的,一定要hold左先俾影,所以我以為間間都係咁.結果試左第一件之後即管問下可唔可以影相 (我當時得手機),佢地即刻話可以仲話幫我影,仲問返我轉頭點解唔帶相機黎影得清楚d添…嘩…我個時真係覺得又開心又感動~
3. 我試左既10件衫中,大部份既underarm位都包得好靚,連我未修身著起都冇特別唧肉,因為佢個underarm位特登整高d包返好,唔似得我之前試過第間個d,underarm舊肉一定包唔到,就算條裙係fit size都一定會唧肉!
加埋試完呢次衫,我真係十分十分滿意水晶既所有野,覺得自己真係做左一個好正確好精明既決定~


text: [專業發展] 見有報導說挪威有學校用Walking Dead隻game做課堂教材,叫學生邊玩邊討論當中的道德抉擇問題,為咗了解其可行性,我響app store買咗隻Season One黎試下.經歷咗頭三個episode,初步觀察如下: 1. 基本上佢唔係一隻action RPG game,而係一套長篇互動動畫電影.有少少似以前睇果啲抉擇故事書,但十分有電影感,氣氛好正. 2. 隻game既故事,分鏡,配樂,對白,人物角色衝突,張力,係美劇/荷里活大片咁既級數.Wait, 你講美劇咁既級數,即係同Walking Dead套劇咁高水準?Well, 可以咁講,而且因為你有份參與當中對話同決定,所以係更過癮.當然,咁佢都有啲打機公式位扣番少少分. 3. 以game論game,其實佢唔太似一隻game,但你既行動令個故事推進,可以好緊張,例如講佢地去農場既episode 2,雖然係有啲元素似Walking Dead個原著同美劇故事(傻的嗎?Walking Dead隻game梗係似個故事本身啦),不過好多懸疑位都係好得. 4. 以故事黎講,隻game好過大部份喪屍片.個人黎講,男主角同個小妹妹,有少少激戰張家輝同個小妹妹相依為命咁.要帶住個細路女去響喪屍災難中逃亡,唔知點解身為人父特別有感覺. 5. Walking Dead隻game大賣,而家出埋Season Two.將來應該會有更多呢種打機加睇戲二合為一既產品,打機同睇戲既界線又再模糊左(其實都有唔少),我同太太講都係話係睇劇,不過要禁制同會慘叫. 6. 個遊戲裡面有啲《正義:一場思辯之旅》feel既道德兩難抉擇位.呢個就係挪威有學校用黎做教材既原因. 7. 如果我真係寫個教材出黎,可唔可以計專業進修時數? 連結:Official Website


text:
呢個係太陽哥哥的pre-birthday cake,因為過兩天就係佢生日啦,我地到時唔會放假,只係晚上食飯慶祝,諗住係五月尾連埋端午放一日,到時先睇下去邊度玩啦!平時食左晚飯實食唔落蛋糕,宜家佢屋企裝修緊我又唔會去佢度,聽日都同唔到佢過十二點,於是擇日不如撞日啦,橫掂今晚約左媽咪威哥九點打邊爐,中間的時間買個cake又可慶祝又可醫肚,簡直係一舉兩得啦!
於是等太陽哥哥放工後,約佢五點半係葵芳等,我就早少少去買定蛋糕,點知我勁攪笑囉,到比錢時發現...冇帶銀包!唉...咪今朝跟媽咪返教會同去食早餐時,將銀包拎左出黎,跟住返到屋企唔記得放返係手袋!
最後唯有問太陽哥哥借錢買蛋糕,仲比佢笑我,話邊有人自己生日用自己錢買蛋糕喎!
蛋糕上的SUNNY,睇得出係兩個人的字跡嗎?其實係咁既,我幫襯呢間shop,係因為佢可以即刻寫名,咁意義大好多,點知比完錢過去拎時,O晒咀,寫得好肉酦,個姐姐自己都知肉酸架,仲問我介唔介意等佢寫過,我當然唔介意啦;我仲問佢:您介唔介意我自己寫?佢話當然唔介意,我咪自己寫囉,但佢支吱花真係勁幼身同勁冇咩朱古力囉,我寫到手都痺先寫到SUN,佢見我頂唔順話幫我,佢今次咁有信心,諗住佢掂啦,咪比佢,點知都係唔掂,早知我自己寫埋落去...
不過太陽哥哥咁開心,應該唔仲意既!嘻嘻~~
雖然我地今晚去打邊爐,但媽咪特登煮個牛仔骨比我地聽日帶飯,所以我就叫太陽哥哥捧個蛋糕入廚房同媽咪影返張相,媽咪仲好攪笑咁想整古太陽哥哥呢!
我地都自拍了一張:
許願..吹蠟燭...切蛋糕...係指定動作:
夜晚去左新星打邊爐,等到九點係有原因架,因為買一送一喎!
青衣的新星我都係第一次黎,太陽哥哥話上次返大陸玩小型賽車,朝早飲茶個間咪又係新星囉,我都唔知添...呢度都好新好靚下喎,有特價打邊爐個d酒樓,通常比我感覺係有d污糟同cheap架,但呢度都幾grand下喎!
就係呢個買一送一:
任食火鍋通常濕濕立立又唔太新鮮,呢度絕對冇,好新鮮,好大碟呀!
碟野大過我個頭好多呢!
威哥又唔肯上鏡,唯有影媽咪啦!
埋單$248,每人六十蚊度,真係算抵,因為食物質素真係唔差,有蝦又有好多蚌,連象拔蚌都有喎,仲想點!個鍋係另外計錢,預左既,所以多人黎就更加抵,當然一定要雙數先最抵啦!不過指天椒要另外十蚊碟係點菜紙比您剔,我地當然唔要啦!另外值得一提係,我預左要另外比茶錢醬油錢架啦,點知只係計兩位而唔係四位,又幾轟爭喎,加分!


text:
噚日忽然有驚喜車爸爸唔使返喎即刻"的"佢起身剪頭髮跟住出葵芳行街街最主要係買番部相機最後揀咗部sony嘅的色好靓架下次post的相大家就可以見到新相機D靚相嘞行完後買最愛嘅壽司返屋企食$3件超抵吃呀
15 11月, 2011
驚喜
噚日忽然有驚喜車爸爸唔使返喎即刻"的"佢起身剪頭髮跟住出葵芳行街街最主要係買番部相機最後揀咗部sony嘅的色好靓架下次post的相大家就可以見到新相機D靚相嘞行完後買最愛嘅壽司返屋企食$3件超抵吃呀
10 11月, 2011
悶悶悶
車爸爸冇假放我梗喺悶爆啦唯有喺屋企瞓覺再瞓覺吧
07 11月, 2011
專用樓梯
車媽媽一向以我為先見我年紀大怕我機器壞即order車爸爸做一條專用樓梯比我,佢真你好勁只係用一D硬紙皮就做咗條樓梯出嚟要比十個"叻"比車爸爸鋪埋毛毛布靚哂
06 11月, 2011
買布
出開深水埗買毛毛布 緊係要食好嘢啦本來想去食豬膶麵可惜實在太太太多人了放棄吧跟手走去食滑滑腸粉真喺超滑其它嘢食就叫合格啦豆漿超有豆香$5一杯十分好飲必試跟住同車爸爸行吓鴨寮街睇吓嘢一路行一路睇再行去買今日主角毛毛布見到有一塊杏色好啱心水$65一碼都OK啦即買跟住就行行行到去太子花園街睇吓嘢買吓毛巾都6:00pm要去金鳳排隊食扒餐La都要等啦20Mim先有位不過值得嘅只須$150大元兩人抱住肚仔返屋企 大家得閒都去試吓啦
02 11月, 2011
為食十月
訂閱: 文章 (Atom)


text:
( 27-may-2009 wed )
綠茶鹽 / 咖哩鹽 / 辣椒鹽 - 顏色好靚 見到都開心 d 呀 ~
冷烏冬 - 呢碗係細碗嘅 但份量比之前細好多呀 有 d 呃人囉 但又好好味喎 煙煙韌韌 勁有口感 不過我唔可以食太多 會覺得好脹胃呀 ~
煎餃子 - 我覺得太脹卜卜好恐怖 同埋太多肉咁囉 我麻麻地鍾意
煎肉腸 - 無特別
天婦羅多春魚 - 太耐無食 所以好想食
天婦羅南瓜 - 一心叫比里奧大人食 點知佢話喉嚨唔多舒服唔食 要我食哂添
橙汁 - Promo $5 咋 好過飲汽水
呢排唔知做乜 對眼濛查查咁 都唔知係咪有老花 ~
早餐太飽喇 所以晏晝同里奧大人食麥記算喇 我食脆昋雞翼餐 里奧大人食豬柳蛋漢堡 + 古古力新地 ( 多醬多花生 ) 勁正 ~
食就好食喇 不過真係覺得好熱氣呢 ~
番到菇場又上網 但唔上網又唔知做乜好 不過咁 上網總好過傾電話嘅 因為唔會影響人嘛 ~
今晚唔駛煮飯 因為要同里奧大人睇電器 所以就近近地去赤丸開餐喇 ~
食完呢餐 再加上晏晝又食麥當勞 真係感覺到好熱氣呀 所以番到屋企附近就食糖水潤一潤呢 ~
彩虹 - 我覺得用透明玻璃碗裝就靚好多
芝麻糊 - 里奧大人突然好想食 呢碗芝麻糊好滑 不過食完真係好漏呀


text:
( 13-may-2011 fri )
尋日食咗消炎藥 差唔多放工番到屋企先唔痛 點知就係因為唔痛 夜晚唔記得要食藥 半夜三更痛醒咗 搞到無覺好瞓 慘 ~
好在星期五啫 如果星期一都幾慘 又悶又眼瞓 ~
早餐又去 KFC 食 今次食秘制醬汁雞腿包 麻麻地啫 得塊皮有味咋 但我朝早唔會食皮囉 咁即係成個包都無乜味 ~
番到菇場忙忙地咁啦 又係做完等 lunch 今日想買嘢食呀 所以買咗馬來喇沙海鮮米線 都 ok 好味啦 不過呢間嘅喇沙次次唔同味咁嘅 ~
放工去買餸 lu 因為要買好多嘢呀 超市會貴好多 所以今次行遠 d 都要呢 ~
是日晚餐 -豉椒炒青口 + 獅子狗卷 + 炒唐生菜
豉椒炒青口 - 急凍青口黎架 其實好想整好耐啦 今次味道唔錯 不過如果辣 d 就更惹味啦 ~
獅子狗卷 - 諗住喺冰格拎蟹餅 點知原來有兩包獅子狗卷 仲要係 30/3 已經到期 開黎又無怪味 所以照食 唔想浪費呀 ~
炒唐生菜 - 用担担麵醬炒架 不過生菜出好多水 所以有醬等如無醬咁啊 ~
今晚家姐買咗 4 盒雪糕黎我屋企 之後佢同里奧大人一齊食雪糕 我無食啦 太飽喇 之後佢睇埋 " 點解阿 sir 係阿 sir " 先走 佢星期六唔駛番真係唔同 d 呢 ~


text:
尋日做完家務就嘆咯 睇完報紙再連續睇幾期嘅飲食男女 之後再睇波 睇完同里奧大人食 tea 食米線 不過麻麻地好食
之後又番屋企 hea 過 又係睇飲食男女同再睇波 其實頭先睇咗架喇 但因為場波係 "拜仁對國際米蘭" 所以我會睇完又睇 因為我勁鍾意佢地嘅教練 klinsmann 同摩連奴呀
但里奧大人好驚我睇波 好似睇 2006 世界盃咁 我會同一場睇 4-5 次 有 d 會 7-8 次 我無誇張架 因為我係為咗睇 klinsmann 先睇咁多次 所以每逢有德國隊都會睇幾次 (除咗輸咗果場) 里奧大人睇到都驚 就連邊個入波邊個球員做嘅動作都睇到記得哂呀 所以里奧大人覺得我係一個痴痴地嘅人呢
睇完波又要回復心情煮飯喇
是日晚餐 - 柱候煎雞翼 + 八爪魚卷 + 蒜頭豆豉煎玉子豆腐 + 瑤柱粟米湯
柱候煎雞翼 + 八爪魚卷 - 用柱候醬醃 3-4 個鐘 但都係唔點入味 下次都係醃一晚好 d
蒜頭豆豉煎玉子豆腐 - 本來想蒸嘅 但唔想洗多樣嘢 所以煎香便算了 再加爆香咗嘅蒜頭豆豉一齊食都唔錯喎
瑤柱粟米湯 - 見有時間 所以浸幾粒瑤柱 好飲好多呢
難得 7 點可以食飯 難得 8 點半可以沖涼 難得 9 點可以食芝麻糊 難得 9 點半可以坐定定做 mask 睇家好月圓 真係好開心呀
今朝要番工喇 無咩落雨又幾好喎 落雨真係好醃悶呢
早餐想食飽 d 所以食腿蛋治烘底 + 奶茶 ($16) 又加咗 一蚊喇
晏晝里奧大人無啦啦要上大陸開會 所以我順理成章去媽咪屋企食 lunch 喇


text:
( 18-APR-2014 FRI )
發達喇 瞓到 10 點自然醒 梳洗之後就落去食早餐喇 ~
個人好攰 又肚谷谷咁 可能作每月一到呀 所以 hea 到 1 點先出街 想出街但又唔想出得遠 咁就出旺角啦 因為好多車到旺角 唔駛等 哈 ~
行咗始創中心 之後我有 d 攰 所以去花園餐廳食 lunch 喇 ~
鏡頭葉壞咗 其實都幾得意 好似將張相加咗個相框咁
羅宋湯 - 顏色好得呀 但其實無咩味囉
肉眼扒 ( 黑椒汁 ) 配薯菜 - 最驚食 "乸" 過嘅牛扒 所以唔會再黎呢間食扒咯
肉眼扒 ( 黑椒汁 ) 配意粉
唉 本來諗住行埋聯合同花園街 但我真係有 d 唔舒服 所以都係坐 van 仔番屋企 咁里奧大人話想食龜苓膏 咁陪佢去食啦 我就食糖不甩 勁好味呀 ~
差唔多 8 點先食飯 我勁想食燒鴨呀 不過太興要等位 所以即去大快活 估唔到佢有好多位 可能 d 人去哂旅行呀 ~
食完行陣商場就番屋企喇 沖完涼抖陣 11 點都瞓 lu ~
( 19-APR-2014 SAT )
終於每月一到啦 今次嘔咗 2 次算係好架喇 不過個肚都有 d 痛 但食咗必理痛嘅經痛丸又 ok 喎 同埋感覺上好似無以前咁痛 但我都係要瞓足一日呢 因為都係瞓下醒下嘛 ~
里奧大人就做公司嘢 所以唔會驚佢悶 嘻嘻 ~
( 20-APR-2014 SUN )
今朝個肚都有小小痛 但就唔係劇痛 感恩感恩 ~
里奧大人陪我呀 所以無番教會 不過之後佢就幫我拎相機去 Canon 整 整完就約朋友 tea 實在太好喇 有朋友陪佢 唔駛佢成日喺屋企咁悶 ~
佢差唔多 6 點先番到屋企 所以我叫佢買水餃比我食呀 難得我有胃口嘛 不過我食得一半 叫佢食埋佢 ~
8 點佢去買焗豬扒飯 咁我都有胃口食 dd ~
抖陣就沖熱水涼 係勁熱果隻 所以次次沖完涼出黎都有 d 暈 要坐喺梳化回氣先可以吹頭 里奧大人就會話我痴線 成日咁熱沖涼 暈咗就大件事喎 ~
今晚勁呀 10 點入房瞓添喇 ~
( 21-APR-2014 MON )
瞓到 10 點 諗住一齊落去食早餐 不過個肚都有 d 唔舒服 所以叫里奧大人去大快活買早餐番屋企食 ~
感恩有胃口食到一份早餐呀 食完無咁暈 之後就睇電視 抖陣再沖涼 ~
我晏晝都唔餓呀 所以里奧大人自己買麵包同蛋撻番屋企食 最緊要唔好叫我食就得喇 ~
夜晚終於餓喇 我叫里奧大人去叙苑買牛肉飯 近近地嘛 不過里奧大人話去唐記買 因為好食 d 咁又係嘅 唐記嘅牛肉飯有埋菜架 感覺健康 d 同埋事實又真係好食過叙苑嘅 ~
食完抖陣就沖涼喇 聽日要番工喇 所以我 10 點幾就自己瞓先 lu ~


text:
椒鹽豬扒
涼瓜牛肉
楊洲炒飯
( 11-mar-2012 sun )
今朝 10 點起身 之後去 Delifrance 食早餐 點知到我 order 時就咩都無 唉 不過算啦 有 9 折都抵嘅 ~
食完即刻番上屋企沖涼再番教會 崇拜完畢就番屋企 點知落雨 所以突然間好鬼凍 ~
番屋企拎遮之後就出尖沙咀行下 諗住食牛丸河 但落雨濕濕都係唔好 同埋架巴士又唔到 所以都係去星林居食米線喇 ~
我要中辣 里奧大人要小中辣 佢碗黎先嘅 佢食兩啖話好辣好辣 咁我當然話佢無鬼用啦 中辣根本係得果小小辣嘛 我平時食開知道嘛 咁到我碗黎咗 嘩嘩嘩嘩嘩 我食第二啖已經 "濁" 親 之後我覺得佢地比咗麻辣我地囉 不過呢排天氣濕 食 d 麻辣都好嘅 所以都唔叫佢換喇 我食辣其實無問題 不過就唔鍾意麻辣嘅辣 因為食完真係條脷都麻埋 好似無咩意思 但今次我盡量食啦 一路食一路流眼淚 仲流埋鼻涕添呀 里奧大人又食到眼睛水汪汪 又間唔中咳 我第一次食辣食到咁辛苦 我食咗 1/3 真係頂唔順 我好驚胃痛嘛 所以叫佢比碗清湯 里奧大人之後都要碗清湯呀 嘩 感覺差好遠啦 浸咗清湯就食得哂喇 雖然浸咗都仲有 d 辣 ~
我嘅魚皮餃 + 豬紅小鍋米線 ( 多蔥 & 中辣 )
里奧大人嘅豬腩肉 + 紫菜小鍋米線 ( 多蔥 & 小辣 )
青檸梳打
咩都貴哂呀 不過間唔中又好鬼想食佢囉
實實實實實在太辣喇 我話要去麥記食雪糕 食完米線又食雪糕 頂級飽呀 ~
食完又行 Habour City 不過商場好焗啦 越行越攰 最後行埋 Citysuper 就走喇 ~
我同里奧大人講話想探媽咪 佢話好呀 之後一齊坐巴士去媽咪屋企呢 ~
5 點幾去到 估唔到家姐都差唔多時間到呢 睇下電視 傾下計都已經 6 點幾 所以去酒樓買外賣番媽咪屋企食喇 ~
食下傾下 坐到 8 點半就一齊走喇 好鬼凍啦 好似得 12 度咋 ~
番到屋企即沖熱水涼 爽到爆炸 之後就同里奧大人一齊睇之前錄咗嘅 " 竊聽風雲 2 " 不過我覺得 " 竊聽風雲 1 " 好睇 d 咁呢 ~


text:
( 21-oct-2009 wed )
尋晚打完邊爐 所以今朝想食清清地 食奶油多 + 奶茶 呢間茶餐廳係新開張嘅 坐得好舒服 因為無乜人嘛 睇黎佢地應該做得唔耐 因為其他茶餐廳係好多人架
明明充滿力量 但番到菇場坐咗無耐就會謝哂 唉
lunch 同同事出去食 好在同佢都好傾 唔係一日流流長都幾悶
終於放工 好在一早諗定煮乜 所以行步路都輕鬆 d 啊
真係好怕去街市買嘢 因為好怕有巨強行黎行去 我次次都眼甘甘望住地下行架 因為一有強哥就可以第一時間走嘛 諗起都驚呀
是日懶餐 - 酸梅麵豉蒸排骨 + 粟米豆角粒
酸梅麵豉蒸排骨 - 加 d 指天椒當堂好味十倍 但里奧大人話好辣好辣喎 依家多數會整埋里奧大人嘅 lunch box 所以多數以肉為主 尋晚問佢要唔要 lunch box 佢話乜餸先 哎呀呀 整埋仲要問乜餸 真大膽呀 好在佢知機話好 唔係佢就知味道
粟米豆角粒 - 今次用盒裝粟米喇 因為真係無乜心機逐粒拻呀
洗哂所有嘢就一齊去還碟 順便去滿記食糖水 因為我突然間好想食紅豆沙 不過唔好食 d 蓮子唔熟咁 同埋我唔多鍾意食起沙嘅感覺 都係媽咪煮嘅好味 d 再唔係自己學煮 我相信應該都唔錯嘅
食完個糖水有 d 反胃 所以食番個石榴 拻哂出黎一啖一啖咁食 又甜又多汁 當堂舒服哂呀


text:
( 20-sep-2011 tue )
星期二喇 因為呢個星期六有得 off 所以未放假先興奮 番 5 日工真係好開心呢 ~
早餐食餐蛋治 食餐蛋治真係好鬼飽 ~
菇場雖然好靜 同埋有 d 同事同比較怪 但好感恩同我傾得兩句嘅同意都對我好好 好似呢排 Receptionist 請咗假 我明明起身去開門 我同事都話 " 得喇 等我去開 " 佢個位遠過我架 反而我個衰 Partner 坐喺我隔離就當無事發生 真係睇得出佢對菇場真係好無歸屬感 ~
我 Partner 真係好怪架 我地 5 點 40 分有 Shuttler Bus 到地鐵站 佢 5 點半即走 我見到佢坐喺大堂等到有 Shuttler Bus 先去搭 好心啦 一係唔好咁做走嘛 好似遲一分鐘走要做嘢好蝕底咁 唉 呢 d 咩人黎架 我初初以為我憎佢所以先覺得佢怪 原來另一個同都見過 諗法仍都同我一樣 都係覺得留喺菇場坐到夠鐘好過坐大堂啦 ~
今日 lunch 係朱古力奶溝麥片 食完好鬼凍呀 要出去行下 ~
今晚要煮飯呀 本來想整天婦羅 就咁整青椒咋 平 d 嘛 整衰唔會心痛 但原來要用蛋黃 不過我今餐又用唔到蛋白 但又唔想掉咗去 所以最後唔整 lu ~
是日懶餐 - 蕃茄意式肉丸長通粉 + 蘋果沙律
蕃茄意式肉丸長通粉 - 唔知點解呢排煮餸都鍾意酸酸咪咪咁樣 呢個長通粉就啱哂胃口喇 同埋最緊要係想清埋半包煙肉 依家 d 煙肉好貴呀 絕對不能夠唔記得食呢 哈哈哈 ~
蘋果沙律 - 之前買咗 5 個蘋果 就咁食蘋果好似好悶咁 所以就整沙律喇 今次材料係 5 個蘋果 + 2 罐粟米 + 1 罐紅腰豆 + 2 罐椰果 依家地們椰果超貴 $17.4 我買唔落呀 上年喺大埔凍肉舖只係買 $12 ( 依家唔知幾錢 不過點都唔會貴過超市 ) 所以我買另一隻原產地係泰國嘅椰果 口感同地們差唔多 都煙韌 價錢都係 $12.x 差好遠呀 ~
里奧大人今晚 8 點 15 分就番到屋企 雖然兩公婆住埋一間屋 但見佢時間真係好小 就算咁簡單一齊食飯都係好難 所以今晚可以一齊食飯好 我好開心呀 ~


text:
Friday, 2 January 2015
出院了!
一直好緊張BB今日出唔出到院, 一來當然擔心BB有問題, 二來係出唔到埋單會好金, 好期待胡醫生上晝既巡房, 好彩地佢黎到話BB退左黃, 今日可以同我一齊出院了!
胡醫生幫我換膠布後, 叫我一星期返診所再換, 之後搞掂了, 佢仲話我傷口埋得好靚, 不過我自己瞓左係度就睇唔到, 而老公都話傷口冇乜野, 唔知係咪氹我啦!
老公都一早黎到, 我帶左套出院衫俾姑娘, 佢幫BB沖完涼後就會換上, 真係好期待呢!
換完衫......先發現原來我生完仲腫, 竟然腫到連對鞋都著唔到, 其實我陀時已經腫, 估唔到而家仲腫, 真係好驚, 聽聞開刀生既人係會腫D, 希望快D消腫啦!
餵埋今朝轉奶, 等醫院送單黎, 再去樓下俾錢就走得, 不過都等左好耐, 可能真係太多人生了!
阿哥會黎車我出院, 困左係度幾日, 都好期待出院, 雖然返到屋企都係唔出得街, 不過都會好期待我地一家三口既新生活!
離開醫院時, 我好唔捨得, 話晒係度對左D姑娘幾日, 又有人服侍, 佢地走時仲叫我地得閒可以返黎探佢地, 或者生下胎時再見, 佢地真係幾好, 仲成日讚我BB好靚女, 不過我自己就唔多識睇!
返到屋企樓下落車, 本來係老公抱住BB, 但佢要搬野, 不過我地太生手, 佢又唔識係條街度交BB俾我, 我又唔識接, 最後係阿嫂幫我抱返屋企, 哈哈!
之後姪女同工人都黎左睇BB, 我地準備好晒物品, 點知到BB食奶要開奶時, 原來都係會好論盡, 好彩有阿嫂係側邊指點我地咋!
本來叫陪月今日開工, 但唔知BB出唔出到院, 所以改左聽日, 阿哥佢地走左後, 我同老公今日要獨自湊女, 真係好大挑戰!
返到屋企, 我最想做既事就係沖涼洗頭, 生完之後都冇沖涼洗頭, 仲要出左好多汗, 真係覺得自己好臭, 沖完之後真係好爽, 我都係一個唔聽話既媽媽, 陀B又唔戒口, 生完又唔聽話!
第一日都算平安渡過, 我地都只係餵奶換片, 唔駛幫BB沖涼, 聽日就會有陪月黎喇!!
4 comments:


text:
2016年8月26日星期五
三點三
知佢下午時間一定會嗌餓,於是,決定做點下午茶,晚餐就不做了.
這天,我焗咗兩盆包,做下午茶,餘下嘅,可以跟住兩日食.
我已經好一陣子冇做港式包,有人聞到麵包香,就係咁問幾時有得食.
三點三,佢嘅胃氣已經無晒,反而係好肚餓,於是,新鮮出爐麵包,就成為咗我哋嘅下午茶.
仲煲咗印度奶茶添.
今日嘅麵包係,腸仔包同紅豆包.
紅豆包裡面嘅餡係自己整嘅,其實正確嚟講,係紅豆溝綠豆.
真係好耐冇食,所以,食得好滋味...
20 則留言:
你這個王妃你太體貼王子了……回覆刪除回覆
唔係呀,王妃唔使做,我係宮女咋刪除
早幾日我整咗吞拿魚包.回覆刪除回覆
拿魚包我like呀,都有諗過整,不過王子話鍾意腸仔包多啲喎刪除
王子應該吃得好滿足回覆刪除回覆
係呀,佢下午茶時間真係開始肚餓啦刪除
好細心呢!明知佢轉頭會肚餓整J定自家飽,好貼心!回覆刪除回覆
我見中午佢食咁少,都一早預咗,於是索性早啲焗麵包刪除
新鮮出爐紅豆包好食啊!回覆刪除回覆
係呀,仲可以順手整埋紅豆冰添刪除
三點三下午茶好棒!回覆刪除回覆
係呀,新鮮出爐,好正刪除
一次過整咁多, 犀利回覆刪除
有邊個可以抵擋麵包香!回覆刪除回覆
食到好飽果個囉,嘿嘿嘿...刪除
出爐麵包好正,回覆刪除
妳真喺識咁多款式😊😊
我喺香港飲過印度奶茶,感覺有太重香料😅回覆
係呀,所以我自己响屋企整,係唔會落太多香料,就返自己口味就得啦刪除
間中食下包都唔錯回覆刪除回覆
呢幾日好熱,真係食下包算數啦刪除


text:
貳零壹叁年拾貳月捌日 - 新解禁邊境生態遊
Part.01 - 大頭嶺村,松伯朗村,江夏世居,天光甫,塱原濕地,雙魚河,河上鄉
參加左海濱文化既新活動,名為新解禁邊境生態游,之前聽過邊境開放一直都想去睇,但自己去就懶得搵而且亦相信有關資料唔多,所以海濱開導賞當然就想去啦,但就唔係去多數人睇既沙頭角而係落馬洲,行程非常之長,十點係上水火車站集合,一路行行行最後係落馬洲皇巴站解散,要行足成日,不過好多係我未去過既地方(未開放前既地方都係未去過),所以有得做後補仲要去得成真係非常好彩
新邊境七月先開放,主要係開左馬草壟,信義新村等等地方,其實我無咩concept,但睇圖又真係開左好多地方,無論最後結果係點,都係新地方,點都要睇睇
一開始十點由上水火車站經彩園村行,首先到左大頭嶺村,見到石上河,兩旁有大樹景觀唔錯,之後行左入松伯朗村,仲有農田係度,不過睇黎好多已經荒廢,當中見到真正既牽牛花,原來係粉藍同粉紅色,都幾靚wor,講講下先知原來佢叫morning
glory,嗯
前少少就見一條圍村,門口幾特別,似係環抱既設計,印象中第一次見,圍村名叫江夏世居,係客家圍村姓黃,由門口望入去,一整排屋保存得唔錯,睇睇下咁岩有村民番黎,有個團友膽粗粗話想入去睇,講完我地係咩組織就比我地入去,仲去埋祠堂介紹,非常幸運,祠堂既樑非常有特色而且好靚,村民好勞氣地講政府一直係度拖,唔肯幫手保留圍村,聽左陣就行前少少睇荒廢左既書室,仲係木樓梯加閣樓,之後上埋碉堡睇,可惜內裡無咩特別,睇左陣就走了
再前就係一d舊石屋,d外牆幾古舊,經過一度門就出左空地,見到一排幾間既石屋,寫有劉氏陳氏宗親等等,前少少就係博文學校,已經荒廢,但佢既教堂有個校徽,幾靚
之後行去沿石上河行去天光甫,係村口停留左陣,睇左門口爭d取代洋紫荊既大花紫薇,佢d果實好硬咁,之後介紹左天光甫既侯姓家族就行去塱原濕地,係一大片綠色草地,雖然有d地比較濕爛,但望落都真係幾靚,而且好多雀同打雀人,仲有一d小朋友同大人係度參觀,介紹左塱原濕地既保育(長春社同觀鳥會運作,種禾比雀食,總共有二百幾種鳥類,係第一批復耕稻米)
再前少少就係雙魚河,由塱原濕地望過去既山就係排峰同大石磨,穿過雙魚河,睇左陣雀就行左去河上鄉食lunch,地點係河上鄉鄉公所,食既野還可,最緊要飽肚因為仲有排行,食完個快lunch就係集合時間前去行下排峰古廟,可能岩岩整過,所以太新,無咩特別,再行番去村口既居石侯公祠,依度就古色古鄉d,仲見有舊時既灶同生鐵獲,而且有少少舊時耕田既工具睇下,睇左陣就走了,其他人呢有d就去左食豆腐花,聽講一個價錢任食,唔知係咪真係咁好食呢
[08/12/13]


text:
好耐以前,Edmond 係我上級,佢負責帶住我上大陸出 job.
我地做嘢嘅地方在一個偏僻小鎮入面,果度冇咩商店,但唔知點解,卻有好多洗頭鋪,唔通當地居民特別頭痕?我地周不時都可以見到啲洗頭妹妹瞓晒喺鋪前休息,姿態撩人.Edmond 教導我:「千萬唔好幫襯呢啲鋪頭,因為妹妹仔會引你上閣樓,之後溶咗你都未天光.」師兄真係有經驗,我心諗.
有一晚,大約十二點幾,我一個人在酒店房入面瞓著咗覺,突然電話響起把我吵醒.對方話自己係酒店員工,剛剛想送洗好咗嘅衣服俾
Edmond,但點知發現佢房間冇人,所以問可唔可以交低俾我.我梗係唔肯啦,心諗:「丟咗佢算啦.」
我以防有詐,即刻打去 Edmond 房間求個明白,點知,真係冇人聽.
我喺度諗,個酒店員工會唔會係專登爆俾我知, Edmond 夜媽媽偷雞去咗玩呢?佢去邊度玩呢?佢去玩啲咩呢?我突然記起,師兄話過佢幾喜歡按摩個播,佢仲講過只會去啲正正經經嘅地方添.我查一查酒店房間本大薄,發現原來酒店入面真係有間美輪美奐美女如雲嘅按摩中心,唔洗諗,Edmond 一定去咗果度玩腳仔按摩啦,並且,個場一定係正正經經啦!
我又諗,個酒店員工會唔會只係借送衫之名,走嚟順便推介我試吓享用佢 offer 嘅服務呢?我再望吓本大薄,死,原來個場仲有外賣添架!
我越想越驚,隨即丟咗本大薄,掛起電話,鎖實啲度門,立刻攞本聖經出嚟,唱詩,讀經,祈禱,懺悔!


text:
到底BB豆豬係男仔定女仔呢?一知道有咗無耐,艾菲已經不停問燒腩仔,艾菲一直相信小朋友對呢D嘢係最有感覺,而燒腩仔亦出奇地好堅定咁同艾菲講「BB豆豬係妹妹」,仲誇張到都未confirm,就一早同校車嘅姐姐講自己有個妹妹就來出世,聽到艾菲滴晒汗咁滯.
對上一次去Dr Wong到覆診前,艾菲又再問燒腩仔同樣嘅問題,但今次嘅答案就有D驚嚇啦...
艾菲:你估BB豆豬係妹妺定弟弟?
燒腩仔:妹妹﹗(超堅定嘅語氣)
艾菲:你好想要個妹妹?咁如果佢係弟弟點算?
燒腩仔:咁你咪再生過個囉﹗
艾菲:吓?(完全無諗過佢識咁講)爸爸媽媽唔會再生㗎啦喎﹗
燒腩仔:咁我會打死佢﹗﹗﹗
艾菲:打死佢?你點可以打死佢?你知唔知咩叫打死佢?你打死佢嘅話媽媽會好傷心㗎﹗就算BB豆豬係弟弟,你都要好錫佢先得㗎﹗(下刪幾百字輔導)
其實事後艾菲都有同燒腩仔傾過,佢應該係唔知咩叫「打死佢」,可能只係唔知邊到聽到人咁講,佢又照跟人咁講,所以大家唔使太擔心佢有暴力傾向.
講完燒腩仔嘅睇法,又輪到講吓艾菲自己嘅睇法,作為一子之母再有第二個,心當然係想要多個女湊個好字啦,始終女嘅感覺真係孝順D細心D識氹人D,而女人嘅直覺都話畀艾菲知BB豆豬應該係女仔來(同當年陀燒腩仔時一早覺得佢係男仔一樣),但諗深一層如果係男仔其實都好,我哋唔使煩大個分房瞓嘅事,佢亦可以用返晒燒腩仔D嘢慳返一筆, 照顧上其實係相對容易,所以對艾菲來講仔同女都OK,最緊要佢健康就夠.
至於米高呢,由於一直怕艾菲生個女出來,會發晒狂咁買衫同佢扮靚搞到佢破產,再加上怕結果真係仔嘅話艾菲會失望(乜艾菲個樣真係咁恨女咩?),所以佢把口一直都話唔信BB豆豬會係女,等艾菲唔好抱太大期望,但實情呢艾菲都同佢傾過,如果BB豆豬係女仔,佢呢個做爸爸嘅一定會變得好溫柔,至少唔會好似宜家對燒腩仔咁惡,兼受唔住BB豆豬嘅嗲功乜都應承囉﹗>.<
咁艾菲講咗咁耐我哋一家三口嘅睇法,到底BB豆豬使唔使俾燒腩仔哥哥打死呢?
嘻...經上次Dr Wong一照,其實已經九成confirm BB豆豬係妹妹來嘅﹗而照結構時王醫生都幫我哋double confirm多次BB豆豬確實係妹妹﹗
上次Dr Wong同艾菲照時,超聲波入面個V shape係清楚到不能再清,連Dr Wong都笑住講咗句「搞掂晒啦﹗」,但好笑嘅係艾菲同燒腩仔,可能係一早已經feel到BB豆豬係妹妹嘅關係,所以對於結果無特別興奮嘅表現,反而係米高返到屋企後,忍唔住問艾菲BB豆豬個性別會唔會仲有變(V到咁仲點可能有變),不過佢都好快已經接受咗自己個前世情人好快就會來搵佢嘅事實,而我哋亦好快已經改口,成日同燒腩仔妹妹前妹妹後咁講,宜家佢呢個八公仔已經識周圍同人講「媽媽肚入面有個妹妹,佢5月就會出世」啦﹗
最後送返張BB豆豬嘅腳板相畀大家睇,雖然個樣照估計應該似媽媽多,不過D手手腳腳就應該係同爸爸一樣,皆因佢同米高同燒腩仔隻腳一樣,好明顯係二趾長過公㗎﹗>.<


text:
以前聽過呢間泰國菜既店名
我認我衰,一聽到真係笑左出聲xd
呢間泰菜既Back up集團好似都係得幾間分店咁
為左分market share,唔知會唔會比大型連鎖店更用心於保持和改善食物質素及服務呢?
結果今次同幾位友人終於可以試下佢有幾真心(月
環境好有泰國特色,有好多特別既裝飾
好似d旅遊節目同旅遊書介紹既樣咁xd
利申:未去過泰國:^(
店員安排左我地坐係轉角既半卡座
果邊初時得我地一枱幾清靜
但其後黎左一枱……大概係附近番工既女性
講真……吹水講笑大聲真心唔介意,只係你地自己播片播到好大聲就……
心諗好唔尊重其他食客囉(當時轉角區已經唔只我地兩枱人
泰式豬手飯
份量似乎都OK喎,係睇到算係唔少配菜,而非單純用飯填碟既
蛋就真係冇咩特別可以講,就係全熟既烚蛋:^|
豬手先係重點,表面雖稍有泛油光,但食落又唔會覺得好油膩
味道鹹中帶微甜卻非死甜,肉絲間淡淡五香香氣滲出
講真係入味既,而且肉質軟稔易咬開
我覺得豬皮部分都不錯,冇咩脂肪不突止,仲要好重膠質
基本上係就咁成舊食都唔會覺得膩
不過唔知係咪因為我重口味,個人認為醬汁唔係好夠,食到旁邊係純粹白飯
亞塔子冰
亞塔子係有d似椰果,半透明狀既果實(?)
佢既質感係稔身帶黏,好易咬得開,同軟糖有點相似
其實我覺得佢真係幾多冰既就xdddd
同埋太甜了,佢落既亞塔子本身已經係糖水咁既糖度,甜得黎仲有少少膩……
甜品(送)
店員冇講到係咩甜品,其實我覺得講一句講個名已經可以好好多
起碼知道係咩黎,唔食既唔使驚中伏,特別係食物敏感果d朋友
我估係綠豆大菜糕囉xdd
佢個感覺係實身以及爽口既,因此我估計佢係用大菜黎凝固佢:^0
除左個味係有d綠豆清香,仲有豆皮,應該都係自家製又唔係用包裝豆蓉既
服務方面,我覺得就一般啦
最滿意既位就係安排我地坐係寧靜d既區域自成一角
(雖然其後既事……不過佢地都控制唔到,真心希望食客識得體諒坐係附近既人
要叫待應真係難既,某一兩個職員亦似乎比較hea做(未有黑面惡言就算了:^0


text:
第十天(續)
又再次離開成都,今日一別,不知何時再回來......
一路向東走,去到成都火車東站,一個好新好大既火車站;好彩售票處唔多人排隊,成功買到下班開去重慶既火車票
仲有少少時間,去KFC坐低休息一下,KFC野食真係唔平,貴到我都唔捨得係道買野食,車程又唔係耐去到重慶先再作打算
平時買都係買最平既車票,難得今次想舒服少少買一等座,竟然咁好彩買左個倒頭位返來...成程就係咁望住對面,仲要頂腳,下次都係買返二等位冇咁嬲,仲可以坐得舒服D
大約兩個鐘去到重慶火車北站,行出去就有地鐵站上地鐵
車長個名好有霸氣
其實呢道既鐵路唔係叫地鐵,叫輕軌先岩,由火車站/機場坐輕軌就可以出到市區,睇落去同我地坐開既地鐵有分別?
呢條輕軌三號線係單軌列車,睇落去又幾得意,我都係第一次坐呢D大型單軌鐵路;重慶輕軌有單軌列車,亦都有大家平時坐開既普通列車,因為重慶山多路又窄,輕軌比我地平時搭開既鐵路更適合係山中間穿梭,而速度都唔慢,同香港地鐵一樣行到80km/h
重慶成個城市好多地方都建築係山上,有山城稱號,所以輕軌都要起到咁高
下面輕軌二號線都係單軌列車,行落去轉車需要一D時間
二號線車箱,感覺上比普通地鐵細部一D
坐輕軌好方便就可以去到重慶最旺既地方解放碑;解放碑附近咩都有,食既買既應有盡有,當然仲有好多重慶最出名既重慶美女啦,哈哈^^來到解放碑都夜啦,先去搵野食,解放碑旁邊一條食街有好多選擇
街上面有小食店,好多人好熱鬧
地下都有好大既food court,係道食左個好正既小籠包,終於唔洗再食四川既辣野啦,食左咁多日就算有幾鐘意食都食到怕啦
食飽行去坐長江索道,行過去都唔係好遠,大約15分鐘就到;以前重慶有兩條纜車線:嘉陵江索道&長江索道,但自從有左天橋之後搭纜車過河既人已經越來越少,嘉陵江索道係上年已經挨唔住結束經營,而家只係得返長江索道;但……去到見到門都冇開?問旁邊士多既人話今日索道唔開?究竟係咩時候先會開架?
唉...唯有繼續向山下行,行落去朝天門碼頭
一路行既時候見到天上有好多發光UFO物體,原則係有人放風箏;朝天門呢道好多人放風箏,而且放既唔係我地普通玩既風箏,而係專業風箏,厲害
工具都好專業
朝天門碼頭曾經係重慶十七座古城門之一,嘉陵江,長江係呢道匯合,左邊嘉陵江,右邊係長江
朝天門曾經係重慶歷史上一個重要地方,但而家除左係碼頭上船同望下風景之外都冇咩特別,影完相就走lu
由朝天門去解放碑唔係好遠,不過行路既話就要行上山,所以都係搭車比較舒服;重慶夜晚比較難找車,而且好多巴士好早已經開出左尾班車,都唔知搭咩車好;幾經辛苦係總站上左部仲會開出既車,重慶巴士唔似成都咁靚,部部都好殘舊,好有90年代feel,而且部車入面唔會開燈,黑到睇唔到野;幾個站就去到洪崖洞落車
洪崖洞建築係懸崖上面,由下面向上望既話應該壯觀好多
仲有中學時期最愛既沙爹王
重慶有名叫山城,好多人去到會覺得D建築起係山上面好特別,不過香港其實又係一樣好多地方都係山,我諗山城風景對香港人黎講應該冇咩吸引力?我自己都住係山上面啦,哈哈
洪崖洞對出嘉陵江江面
慢慢行又行到返去解放碑
解放碑附近好多食店都已經關門啦,想再食都冇得再係lu,唯有明天再試啦


text:
星期六, 11月 30, 2013
何需向外求 ?
燒豬髀除咗做 Wrap 之外,
我就鍾意將條燒豬髀骨用嚟煲粥 !
仲預早浸定 D 江瑤柱;
當然會加埋 DIY 鹹蛋一齊煲啦 !
唔使一個鐘就有靚粥食喇 !
再嚟多一個肉絲炒麵,
美食又何須向外求呢 ?
星期五, 11月 29, 2013
鯨吞~~~
非常好彩,
去到 Tesco 竟然畀我撞啱燒豬髀做半價,
只係兩英鎊一隻就真係好抵 !
仲記得當年初初嚟到英國,
D 燒豬髀都只係買 99p 咋 !
相隔幾年就要四鎊銀先買到一隻,
所以我都好耐無買嚟食嚕 !
今次雖然要等 45 分鐘先有得出爐都要等啦 !
機會難逢吖嘛 !
一口氣掃咗兩隻返歸,
途經見到薄餅都係做特價,
又買咗兩包喇 !
返到屋企就將隻燒豬髀起骨切肉 ;
另外都將 D 彩椒同青瓜切粗條,
配埋海鮮醬包住嚟食 ~ ~ ~
我同細囡豬每人鯨吞咗三件就飽晒喇 !
星期四, 11月 28, 2013
唔蝕底 ~~~
去到超市見到 D 菇菇做緊優惠,
唔蝕底買咗兩款,
再買 D 彩椒配嚟炒 !
D 菇菇唔使洗,
用濕布抹乾淨就可以切粗條備用,
只係加少少黑胡椒碎同海鹽嚟調味咋 !
今次用咗醬油麴嚟醃 D 肉絲,
連細囡豬都話 D 肉絲特別有肉味喎 !
星期三, 11月 27, 2013
椰子火雞髀湯
好耐無飲過椰子雞湯,
去超市搵咗好多次都買唔到 !
終於上星期日買到喇 !
雖然煲呢個湯要處理個椰子,
( 鎚仔都要出埋 ! )
不過,
細囡豬都話好想飲,
咁就買多隻火雞髀一齊嚟煲啦 !
火雞髀去皮起肉,( 事關火雞髀太大隻 ! )
同排骨一齊汆水備用 ;
十幾粒去核紅棗備用,
全部材料凍水煲至大滾,
轉細火煲兩個鐘頭就有湯飲喇 !
薄切嘅椰子就易 D 出味 !
火雞髀肉點豉油嚟食都唔錯㗎 !
星期二, 11月 26, 2013
優惠券
早日收到馬莎百貨嘅優惠券,
有 20% " 電視框 " ,
雖然無乜嘢要買,
又橫豎無咩做,
星期六放咗中文學校就同細囡豬去逛吓 !
當然要去 Food Hall 食個 Lunch 先啦 !
唔算人頭湧湧買嘢,
可能今年張優惠券係可以喺有效期內任用 ;
仲有 D 優惠券可以送畀朋友去 Shopping o添啵 !
星期六, 11月 23, 2013
靚靚 ~ ~ ~ 魚仔
o尋日去咗 New Malden 嘅 H Mark 買餸,
竟然可以見到 D 靚靚嘅魚仔 !
好新鮮喎 ~ ~ ~
價錢又唔係貴,
叫魚檔幫我劏乾淨同起鱗,
返到屋企就用 D 鹽醃咗就煎香嚟食 !
好過經常只食三文魚同鱸魚啦 !
再煎多幾塊豆腐就啱晒細囡豬食嘞 !
加多一個欖菜豬肉炒長青豆,
咁呢餐就一定均衡營養啦 !
星期五, 11月 22, 2013
有伴同行
由於上星期日有個大頭蝦留咗對新靴喺餐廳,
所以要再揸車過去 New Malden 拎番 !
剛啱朋友又話想去行吓,
咁就有伴同行喇 !
12:30pm 先去攞番對新靴,
再帶朋友去 H Mark 買餸 !
入完貨就已經兩點喇,
週圍揾嘢食嚟祭五臟 !
好彩仲有一間韓國餐廳未收舖 !
呢間 Sula 嘅價錢都唔算貴,
味道都可以,
招呼亦唔錯,
咁下次可以帶屋企人再嚟幫襯 !
訂閱: 文章 (Atom)


text:
終於join左喇
依家唔止Disney有annual pass
海洋公園都join左
因為兩位成人一位小朋友半價嘅promotion關係
去一次要 HKD280喎 都係annual pass化算d
海洋公園嘅pass先進好多呀 有埋相
唔洗好似迪迪尼次次追殺阿ti嘅學生證 好討厭呀
點解阿ti笑成咁?
因為佢隻眼捽到腫左 自知樣衰就瞇起眼
入場都要去shop 一shop
第日阿ti應該都鐘意行街
今日平日少d人
我地今日一於等海龍王餐廳嘅魚缸位
呢度有個kids wating zone
15分鐘 魚缸位到手 yeah!
咁樣對住鯊魚呀 魔鬼魚食飯
原來都幾震憾架
阿ti今日真係好開心呀
我地兩公婆見佢開心 梗係非常開心啦
小朋友始終唔可以成日困喺屋企嘅
要多出去見識見識
阿ti真係好開心 (又講多次tim keke)
連食野都一邊對隻魚缸笑住食
如果較啱時間嘅話
可以見到餵魚時間tim呀
之後去左睇熊貓
隻隻都訓晒覺 好彩有個小丑哥哥影下相啫
聖誔節海洋公園仲有live show睇tim
喺聖誔老人屋
一共有三個聖誔老人
今次我地遇到荷蘭嘅聖誔老人
哈哈 佢個樣都唔似聖誔老人嘅
另邊個佈置係芬蘭嘅聖誔老人
好靚靚啊
我地要睇住時間再返嚟先得
其實海洋公園都幾有心去做好聖誔氣氛呢一項
周街都可以捉到聖誔老人合照架
呢個聖誔老人好似大中華版 套衫似足人地過年咁嘅
坐吊車過對面lu
5歲嘅阿Ti對坐吊車相比起以前興奮更多
過到去見個個者抱住隻靚靚俄羅斯娃娃
我地都好鐘意呀 點知一玩入樽遊戲 中左兩隻
一人一隻唔洗爭
呢個聖誔老人戴眼鏡架.... wakakaka
聖誔樹精靈
未去過睇企鵝呀
阿Ti扭晒身 好model feel咁指比你睇"冰極天地"
好喇 入去睇企鵝lu
哎喲喲 好得意呀!!!!!!!!!!!!!
可惜阿ti未夠八歲 如果唔係實比佢join呢 d企鵝體驗呀
坐返吊車過去lu
要搵芬蘭個聖誔老人呢
呢邊好多野都唔啱阿ti玩
隻公仔真係好靚靚呀
yeah!
芬蘭聖誔老人
每年Ti's family都會有張正正式式嘅聖誔老人家庭照
今年海洋公園比到個咁靚嘅佈置同聖誔老人合照
太好喇 我地唔洗出去搵聖誔老人 又唔洗比錢...
最後去埋兒童天地
撞到同學仔啊 好開心呢
呢位小朋友自己跑去玩火車
玩完走過嚟講 : 夠鐘走喇 仲要去買餸做冬呀
哈 學晒大人講野
係喇 Tiba要去買海鮮hot pot
珊瑚蚌啦 廣島蠔啦 elephant but蚌啦.... 一家之主比錢 yeah!
今個假期過得真係好開心呀


text:
強哥尋晚多嘢做,無返嚟食飯,晚飯自己一個人搞掂.
本嚟想碌個面算數,不過屋企有一舊豬扒,已經擺佐一日,想處理佐佢,唔好擺咁耐.
細個時唔鐘意食菜,凈係鐘意食肉,如果無乜餸,我就會扁起個嘴唔肯食飯,細個時太瘦,阿媽一直想盡辦法想我食多哋飯,咁遇著我唔肯食飯嘅時候,阿媽就會煎一碟細細仔嘅薑汁肉片俾我,多啲啲嘅肉汁愛嚟撈飯,咁阿媽就唔駛理我,我自己會搞掂一碗飯㗎啦.
尋晚自己一個人嘅晚餐,又整返依一味薑汁肉片俾自己.
做法:
先將薑磨成蓉,量嘅多寡隨肉片而定.
然后落「生抽,老抽,黑糖,酒,生粉」
撈勻成醃汁.
係街市買佐舊豬扒肉,本嚟係想煎香茅豬扒,不過老公唔返嚟食飯,咁就全部切薄片.
將切好嘅豬扒醃二十分鐘左右.
因為我得閒,就一塊塊擺入鑊煎一煎定形,因為肉片好薄,基本上兩邊煎成金黃色就已經熟佐.
煎好一塊擺入碟,再落一塊生嘅落去繼續煎~~
煎好肉片嘅鑊好多肉汁,唔好嘥佐佢,洗佐幾片椰菜,掉入去炒幾下,落少少幼鹽調味,搞掂~~~
肉片自己食一半,留返另一半第二日再加青椒落去炒埋,又可以一碟餸啦.
蒸埋一細碟仔飯,有肉有菜,一個人嘅晚餐都可以好豐富...
我鐘意香口啲,就咁香煎,如果鐘意有肉汁撈下飯,可以落少少水去煮個肉片,我覺得依款肉片好適合帶飯,煮多少少肉汁,第二日翻叮都依然好好味㗎~~~


text:
芭提雅 格蘭島 (珊瑚島) 25/2/2016
來到芭提雅當然要去沙灘游水,哂太陽和睇三點式美女啦...
但係beach road個個沙灘實在太唔惦,完全唔想去
反而係附近的離島 Koh Larn 格蘭島 (又稱珊瑚島) 比較值得去
今日又係天朗氣清的一天
坐Tuk Tuk車時已經見到有人在海上玩拖曳傘
去格蘭島的交通方法只有一個就係坐船去
係Walking Street入口落車,原來係日間馬路會開放比汽車行駛
係呢度都可以坐Tuk Tuk,大熱天我都懶得行,比10B可以坐到walking street尾端落車
碼頭附近見到時間表,呢個係去Na Baan Pier,格蘭島的市區
直接去沙灘的唔係坐呢個,不過落船後可以坐車去島上的沙灘
呢度有幾個碼頭,去的地方都不同,初初睇時有點混亂
唔使理佢,一直向前行
人多可以包船坐快艇去格蘭島
如果真係想坐快艇,係beach road沙灘附近有好多出租快艇
唔使特登黎碼頭,浪費時間
先係碼頭附近影相
好似又有新酒店起緊
就係坐呢隻公船去格蘭島
認住呢個 "Tawaen Beach Pier",就係去格蘭島的Tawaen沙灘
唔使買票,上船前比現金30B
船程大約40分鐘,怕暈船的就要帶定暈船藥
如果錯過了班次,或者想快一點去到格蘭島
係碼頭入口附近有一座綠色屋頂的建築 裡面
可以買私家船的船票,來回150B
係船上要穿救生衣
今天不太大風,海上平靜,船身十分穩定
航程中經過不知名的海灘
接近格蘭島時有好多人玩緊水上電單車
香蕉船
到達碼頭
海水真係比芭提雅的海灘清澈好多
碼頭左手邊就係Taewan沙灘
全部旅行團都係黎呢度玩水上活動,所以超級勁多人
坐快艇都係呢度落船
旅行團就坐呢D船


text:
很榮幸抽中lady qooza 舉辦既 NANOSYS 柔和紅酒去角質系列試用.
其實係使用前有D擔心皮膚既狀況唔知適唔適用, 因為果排用左 D好潤既面霜, 搞到番臉出哂暗瘡同暗粒, 都幾驚試用完紅酒去角質會仲刺激佢地, 到時我就真係唔知點算囉.
果時番臉摸落去勁凹凸不平, 超多暗粒, 摸落自己都唔舒服.
呢方面我羅產品試用既時候都有問過個BA, BA問我D暗瘡會唔會痛, 如果唔會既話, 只要唔好咁大力就OK.
聽完之後雖然係放心D, 但都仲有D半信半疑囉.
唔係睇到盒上面有韓文, 都真係唔知原來呢隻牌子係韓國野. 因為個人覺得韓國護膚品一向都好著重包裝, 而呢款產品既包裝反而好醫學FEEL, 唔似佢地一般作風.
打開盒就有一個鋁罐, 一罐紅酒精華300ML, 一包抗菌藥用棉花(不過個人覺得似係紗巾多D), 一個藥用鉗, 仲有一個淨係得韓文既說明書(認真羅命, 完全無其他既語言選擇)
鋁罐裏面本身就已經有15片棉花.
另外再提供一包15片既棉花, 合共30片, 感覺上都幾多.
主角 紅酒精華登場
將紅酒精華倒一半落鋁罐度, 倒到虛線果度就有一半囉. 好似玩緊科學實驗咁.
紅酒精華既質地好水, 擦上手就只係見到一撻好有水份既亮光, 容易被皮膚吸收,
最吸引人既地方係紅酒精華帶有淡淡既葡萄香氣, 令人感覺好舒服. 尤其係BA教我可以放落雪櫃度, 對收毛孔都有幫助, 咁我梗係唔會執輸啦,
拿拿聲放入雪櫃度, BA仲提醒我放左入雪櫃度就要一直放既啦, 如果唔係會壞.
用法好簡單就係將浸哂紅酒精華既棉花用畫圈圈既方法係咁係臉上面打圈, 而我臉上生暗瘡就輕力D, 費事損哂.
用完番臉之後都唔係好污糟, 睇落係唔係都好似無污糟到呢,
除左臉, 用係手手腳腳角質厚既地方都得既喎. 例如膝頭.
驚嚇照黎啦. 用完個膝頭之後就變左咁樣.
各位唔好誤會呀, 我真係有沖涼既, 只係角質層死跟我都無計.
用左十日之後, 有咩效果呢.
皮膚情況穩定左, 之前D暗瘡好左, 不過個印仲係度, 要過一排先好. 不過起碼無嚴重左啦. D暗粒都平伏左, 無再咁凹凹凸凸出黎嚇我.
多謝大家睇到呢到.
如果SIS有興趣, 不妨都去下屈臣氏 醫學美容區睇下.
個人黎講, 都幾推廌呢款產品, 貪佢就算生暗瘡都用得, 真係可以做到柔和去角質既功效.
NANOSYS 柔和紅酒去角質系列 $260
好似都做緊promotion, 買產品送面膜一片.


text:
我自己個人覺得, 雷唔雷真係見人見志,
只能話係產品同自己唔夾囉.
見無咩SIS講過呢款產品,
我又黎講下同我擦唔出火花既產品 - oxyfit
我之前試過, 亦出過文介紹過美佳纖, 雖然佢幫唔到我減重.
但話哂我飲佢果陣, 我覺得小腹有平實D呀, 而且佢有D似檸檬味都幾好飲.
但oxyfit, 就真係無論味道同效用都真係同我唔多夾囉.
好彩我係特價買, 感覺都無咁揼, 因為佢現價話要成398, 岩岩開始買果時好似仲貴, 我買果次係199我先試下. 話有好似胃水球咁既效果, 會食少D. 我就係為左咁而買左.
一盒有三管, 每管12片.
說明書上就建議每日飲一到兩杯
餐前飲,可令人有飽肚感,減少食量. 但基本上就無規定幾時飲既.
每次用一片, 就咁丟落D水就可以, 會自然溶解同起泡, 跟住就咁飲就得囉.
廣告介紹佢隻味好似香鑌, 但隻味對我黎講就麻麻囉, 蘋果味, 但果膠類既野加太多, 搞到隻味好似唔知點咁, 最後變成一杯好重蘋果果膠味既有氣野飲.
飲左第兩管之後無論係胃口, 仲有排毒方便, 我都係完全無FEEL到有咩效果.
搞到後第三管都無咩心機飲. 尤其我又唔鐘意隻味.
飲到剩返幾片果時我索性丟俾我細佬叫佢飲埋佢, 不過佢好搞笑咁以為係糖就咁放落口.
總括黎講, 減肥都係做運動啦.
其他野都只可以係輔助.
而且再買呢類野, 我都係揀自己鐘意既口味好囉, 起碼感覺會好D.
易纖諾既 無糖咖啡, 白咖啡, 青檸茶 都唔錯, 我係未試過之前果D味O者, 新出既都試均哂囉.
其實我飲呢D 體重都係無輕到, 不過起碼我覺得排毒方面好似都有D效, 而且幾好飲.


text:
( 14-SEP-2013 SAT )
今朝要 8 點半起身 因為約咗家姐去銀行 差唔多 10 點半先搞掂 之後家姐再同媽咪去另一間銀行搞 咁我就去鴻星搵位飲茶 咁啱里奧大人約咗大姑奶去飲 所以一齊飲喇 不過好奇怪係大姑奶同里奧大人又會自己傾計 搞到好似搭枱咁 ~
素粉果
煎韭菜角
沙律明蝦角
秘汁抄手
醬汁蒸鳳爪
鮮竹牛肉球
蜜汁叉燒腸
牛肉腸
切雞飯
飲到差唔多 1 點 我同家姐送媽咪搭車 之後行埋阿信屋 家姐上黎我屋企拎 Gas 爐 其實一早話擺喺佢度啦 我小用嘛 但姐夫話驚搬屋整唔見 我同家姐都話唔見咗怕咩喎 又唔係貴嘢 買番個新咪得囉 呵呵 咁唔駛家姐成日拎黎拎去嘛 ~
依家真係個個都轉買 Samsung 機 所以里奧大人同家姐都心大心細 家姐就無咩所謂啦 用黎打出打入 whatsapp 打機之嘛 但里奧大人就要影埋相 但 Samsung d 機影 d 相嘅顏色真係唔得囉 都唔係原色黎嘅 影白色變咗米色 咁就唔係咁得啦 ~
之後傾下傾下又差唔多 2 點 咁家姐已經開咗門出門口 但里奧大人又問佢食唔食嘢 咁家姐話其實唔太餓 但都可以陪我地食 又入番黎坐喇 咁我即沖涼換衫走人 lu ~
今次帶家姐去食譚仔 因為想同家姐食土匪雞翼呀 家姐咩都大辣 我就中間 里奧大人就偏小 所以今次叫 2 辣 但估唔到今次唔麻唔辣囉 但里奧大人就話辣 ~
土匪雞翼
蒜泥白肉
過橋米線套餐
食完就同家姐一齊坐 619 佢就官塘落車 我就同里奧大人去銅鑼灣 因為我想買背囊 里奧大人就想去影花燈呢 ~
我雖然話買背囊 但其實咩袋都會望下 所以又買咗個手挽袋 因為橙紅夠 sharp 呀 ~
頭先去譚仔食嘢食得唔多 因為我驚太油會肚屙呀 所以行完 Sogo 我話要去食麥樂雞呀 因為有 d 餓同埋好眼瞓 食完真係精神好多呀 哈 ~
之後家姐打黎 話媽咪話希慎有得買梳打餅 我同家姐都好奇怪 媽咪點會識希慎 之後我打番比媽咪 原來媽咪睇報紙 知道希慎有得買梳打餅 不過就無留意希慎邊間買囉 咁我都會幫手睇嘅 不過就唔擔保可以買到囉 ~
去到希慎 行埋 Gap 睇衫先去買梳打餅 里奧大人又買咗 2 條褲同 1 件線衫 成日口口聲聲話我成日買衫 我發覺佢其實買嘢 "狼" 過我呀 ~
非常之感恩 其實今朝我同家姐都去咗萬寧同阿信屋搵架喇 不過又無喎 所以諗住再去其他地方搵搵 估唔到媽咪打黎話我地知有得買 最感恩係我地一出 Gap 就見到 Jason 咁我覺得媽咪係睇到 Jason 廣告囉 因為我喺報紙都見過 Jason 廣告 不過無留意賣 d 咩 所以就去 Jason 睇睇 真係有媽咪想要嘅梳打餅呀 即買 4 包比媽咪 因為又做特價嘛 不過其實我唔知其他地方係幾錢 哈 ~
買完就行去維園影花燈喇 不過無咩風 所以都幾熱下 影完就去南記食嘢 ~
太空館 ^^
水樽加 LED 燈


text:
國慶日約了朋友影煙花﹐佢地拎到海運停車場入場卷 tim 真係十萬個感謝﹐若果要有好位又係 TST﹐要十二點就要去到等 ga la, 要等成八粒鐘﹐聽到都有D驚啊.好彩朋友有飛
未夠六點﹐我地上到去停車場﹐不過上到去見好多圍欄﹐我地可以影的地方角度都唔係太好﹐後來朋友仔話有多幾張 VIP 飛可以入到去圍欄內更好位置﹐於是跟住佢落番商場再去到 VIP 入口﹐原來已經好多人係度趕緊入場﹐大家都以 9.9s 最快速度喪跑﹐情形就好似D災難片咁 最後我地都找到一個小據點可以放到六支腳架﹐搶灘成功
搶灘成功後成身大汗﹐不過都值得 gei, 因為再過多 5min﹐就冇左第一排啦
未放煙花前又影下先﹐呢個 view 都係第一次影﹐見就見得多.
People mountain People Sea ar ,成個尖東都塞滿人啊
一到八點正﹐就泥了啦
影下 close up 先
不過影到不知所為﹐ 鬼五馬鹿﹐俺って本当に馬鹿だね!
これは一番が好きな花火,最高だっだ
以下幾張﹐學人用長鏡影D close-up,難度好高﹐因為要找到爆的位置﹐所以真係好難啊﹐差不多全部失敗 ..........
呢張幾喜歡﹐總算中目標
好似瀑布一樣呢
中國六十影唔到﹐影到一個似心心 gei 煙花
今次有好位﹐不過在於技術有限﹐又加上換鏡﹐都唔係太多影得好呢﹐只好下次再努力過啦


text:
2016年1月11日星期一
法國粟米雞
同肉檔專家了解完啲肉質肉味,聽完講解,先決定買.
一般歐洲超市雞係白雪雪嘅,法國粟米雞唔同,係黃黃地嘅.
睇個樣同包裝已經覺得佢係好嘢,雞靚唔使太多調味料,天氣又濕又凍,整蒸雞飯都好啊.
家中各式乾貨儲備充足,仲有我未食過嘅蟲草花添!
今晚簡簡單單,用咗1/3隻雞,整咗煲冬菇雲耳蟲草花杞子雞飯.
隻雞好好食啊,肉質好香好滑,帶少少甜味,仲有黃油㗎!!!
25 則留言:
我地都係買 poulet jaune 架回覆刪除回覆
你哋買要幾錢1kg?刪除
粟米雞,不知道是否是吃粟米長大的雞呢?!回覆刪除回覆
係呀,正宗「食濕米」呀刪除
我呢邊都有粟米雞賣,但就只一隻牌子最好,所以是最貴的牌子.我覺得佢比新鮮農場雞更好食,真係有少少黃油和黃皮㗎,而其它牌子的就未必有!回覆刪除回覆
係呀,我哋都試過買新鮮農場雞,都係唔理想,走地雞又試過,都係差啲,如果用來做西餐就冇問題,整中式嘅蒸雞,浸雞就真係麻麻.刪除
雞我冇乜要求,最好係冇乜雞味.哈哈.回覆刪除回覆
其實太重雞味同啱啱劏嗰啲,我都唔食㗎,我怕個陣雞腥味刪除
呢隻野我去法國買菜見特價都會入貨 (雖然我唔係好食得雞),特價的話唔到 5 歐就有 1kg,論肉質與味道其實比 discounter 雞抵食好多﹗回覆刪除回覆
同香港d黃油雞似唔似呀.回覆刪除回覆
我覺得幾似呀,啲皮都幾黃,而且彈牙,而且都係有黃油,但係雞味就冇黃油雞咁重刪除
蟲草花真係好好食㗎,又可以煮湯回覆刪除回覆
我都覺得好食呀,有機會要再入多啲!刪除
我屋企附近街市都有粟米雞賣,不過我未試過回覆刪除回覆
有機會試試,試咗post個食後感嚟睇吓吖刪除
好味嗎? 同平時D有冇唔同?回覆刪除回覆
好味呀,我哋平時啲雞白雪雪同冇乜雞味,用來做西餐就冇問題.刪除
呢隻啲皮黃,而且彈牙有黃油,比較似香港食到嘅雞,整體上啱用來做中餐呀
未食過粟米雞,有機會要試.回覆刪除回覆
有機會試試,佢比我感覺都無一般雞咁肥膩刪除
我都有蟲草花, 下次試試先. :)回覆刪除回覆
可能係新嘢,我覺得蟲草花好好味呀刪除
無記錯我都買過粟米雞, 係黃黃哋, 肉質好結實下, 走地雞咁.回覆刪除回覆
我呢隻肉質唔算好結實,中中挺挺,之前都買過走地雞農場雞,有啲失望,呢隻暫時係最好刪除


text:
唔理啦,剪咗鐵線就會做架啦.
第一晚,只做了幾十塊葉,唔鬼理啦,都費事加葉紋咯,反正大家都睇得唔清唔楚架啦.
10/1,早上又剪定同屈定D做桔仔既鐵線,返到公司急召隔離位同事幫拖,利用食晏半粒鐘,都起到幾十塊葉既.
晚飯後,即刻開工做桔仔啦.講出黎大家未必信,我真係未做過桔仔架喎.好彩上年Joey醒咗一盆大桔俾我唧!就靠晒佢做我盲公竹啦.
有朋友在車上教路,做桔仔要用四號九號色架喎.嗄?內膽用咩色呀?你講清楚D好喎.用淡九號呀?得,又再斷估冇痛苦先.佢又問我用幾號鐵線,我得28咋.我都知會太粗架啦,但冇吖麻,用住先咯.如果D桔做得好好睇睇,大家都唔會太介意我條莖粗既.
我都有俾心機整架,下晝都有真係拎個桔仔黎研究過,真實版係冇咁圓既,要扁扁地,用針輕輕吉D凹凸先,係蘿PAD又督個窿,我諗都似啦掛?我求其,因為時間緊迫.我堅持,因為像真度要高.我希望做到人地一睇就覺得不同凡響既迷你麵粉花.兩者間取一個平衡,點都會做出過到自己果關既成品出黎既.
經過兩晚苦幹,就做咗百幾粒出黎,可惜臨尾先悟到最快同最靚既辦法.
d葉呢,分咗三日去整,叫做用盡所有鐵線,整好晒啦.都幾百塊葉架,去到第三日,我亦悟到最摩打手既方法,可以係半個鐘內完成七八十塊葉架!
睇怕最關鍵都係上色啦,諗起都煩.